[[A teremben lévők felállnak, és ezzel köszöntik a választópolgárok közösségét. Amikor az ülést vezető elnök helyet foglal, a teremben lévők is leülnek.]] Szép jó napot kívánok, tisztelt képviselőtársaim, valamennyiüknek, valamennyiünknek! Az Országgyűlés őszi ülésszakának 15. ülésnapját megnyitom. Tájékoztatom önöket, hogy az ülés vezetésében Földi László és Gyüre Csaba jegyző urak lesznek segítségemre. Köszöntök mindenkit, aki figyelemmel kíséri mai munkánkat.Tisztelt Ház! Kedves Képviselőtársaim! 2009-ben az Országgyűlés a magyar jelnyelvet önálló, természetes nyelvnek ismerte el, majd két évvel később, 2011-ben az új Alaptörvény elfogadásával annak védelme és elismerése a legmagasabb szintre emelkedett. 2017-ben pedig az Országgyűlés november 9-ét egyhangú döntéssel a magyar jelnyelv napjának nyilvánította, elismerve, hogy a hazai jelnyelv éppoly értékes, mint bármelyik beszélt nyelv a világban. Jelnyelvünk nemcsak élő, változó és fejlődő nyelv, hanem ugyanolyan nemzeti karaktere is van, mint beszélt anyanyelvünknek. A magyar jelnyelv éppen ezért kultúránk szerves része, mely hidat képez a siket és a halló emberek között. A hallássérült közösségből legalább tízezren ismerik és használják, miközben örvendetes módon évről évre egyre nagyobb számmal sajátítják el a hallók is ezt a nyelvet. A jelnyelv azon túl, hogy segít egymás megértésében, elfogadásában, a hallássérült és siket honfitársaink alapvető szabadságjogainak gyakorlását is előmozdítja. Ezen közösség társadalmi integrációja, valamint problémáinak, nehézségeinek megértése, szükség esetén támogatása pedig nemcsak erkölcsi kötelességünk, hanem mindannyiunk közös érdeke is. Rendkívül fontos, hogy hazánk harmadik legnagyobb nyelvi kisebbsége sajátos hagyományaival és kulturális értékeivel tovább gazdagítsa a magyar társadalmat. Ma ennek a közösségnek a tagjai, értékteremtő munkája és a magyar jelnyelv előtt tisztelgünk. A mai nap az együttlétre, az együttérzésre, az egymásra történő odafigyelésre is int valamennyiünket, és ennek a koronavírus-járvány árnyékában különös súlya van. Vegyünk példát hát a siketek és nagyothallók összetartó közösségéről, vigyázzunk egymásra, és segítsük is egymást! Köszönöm szépen a megtisztelő figyelmüket. [[Taps. Néhány képviselő jelnyelven tapsol.]] Köszönöm szépen. Különösen köszönöm Tordai Bence jegyző úrnak és mindenkinek, aki ezt a fajta üdvözlési módot választotta, hogy a siketek és nagyothallóknak megfelelő módon így tett eleget ennek. Köszönöm szépen. Tisztelt Képviselőtársaim! A mai napon napirend előtti felszólalásokkal kezdjük munkánkat, ezt követően kétórányi időtartamban az azonnali kérdések és válaszok órájára kerül sor, végül a napirend utáni felszólalásokkal fejezzük be az Országgyűlés mai ülését. Tisztelt Országgyűlés! Képviselőtársaim! „Aktuális ügyekről” címmel a Párbeszéd képviselőcsoportjából Tordai Bence képviselő úr jelentkezett napirend előtti felszólalásra. Parancsoljon, képviselő úr, öné a szó.
Köszönöm a szót, elnök úr. Tisztelt Országgyűlés! Kedves Polgártársak! Örülök, hogy az Orbán-kormány végre megfogadta a Párbeszéd két héttel ezelőtt bemutatott járványkezelési javaslatait. Mondanám, hogy itt volt rá az idő, de igazából már késésben vagyunk, jó lett volna, ha hetekkel ezelőtt lépik meg azt, amit meg kell lépni, de mindenesetre most végre felzárkóztunk Európa többi felelősen védekező országához. Ezért valóban elismerés illeti a kormányt, nehéz lehetett az eddigi dogmáikkal szembemenni. De talán akkor érdemes egy kicsit visszatekinteni, hogy két héttel ezelőtt, amikor egy ehhez nagyon hasonló járványkezelési csomagot tártunk a nyilvánosság elé, mit kaptunk a fideszes államtitkároktól, a Fidesz-médiától, a Fidesz valóságmagyarázóitól; minden voltunk, csak rendes ember nem. Nos, most bebizonyosodott, hogy amit Szabó Timea és a Párbeszéd képviselt az elmúlt hetekben, az az egyetlen felelős magatartás a járványkezelés kapcsán. Azt ugyanakkor sajnálom, hogy még mindig nem sikerült teljes mértékben szembenézni a valósággal. Orbán Viktor ma reggeli bejelentésében azt mondta, hogy két héttel Ausztria mögött járunk, ami a járvány elterjedtségét illeti. Hát, az a rossz hírem van, hogy jócskán beelőztük Ausztriát, ami a megbetegedések és a halálozások számát illeti. Ha az elmúlt 14 nap adatait nézzük, az aktuális járványhelyzetet nézzük, akkor az ECDC hivatalos számai szerint Európában Magyarországon a harmadik legrosszabb a helyzet. Csehországban százezer lakosra 14 nap alatt 24,5, Belgiumban 18,5, Magyarországon pedig 10,4 halálos áldozat jutott; nincs más ország ezen a hármon kívül Európában, ahol két számjegyű a halálos áldozatok száma százezer főre vetítve az elmúlt 14 napban. Az az Ausztria, ami Orbán szerint állítólag két héttel előttünk jár, 3,8 halálesetet produkál százezer főre, tehát 3,8 Ausztriában, 10,4 Magyarországon. Ausztriában sokkal korábban hozták meg ezeket a korlátozásokat, Ausztriában sokkal felelősebben védekeznek. Jó lenne, ha Ausztriát valóban laboratóriumként tekintették volna, akár a korlátozásokat illetően, akár az egészségügyi ellátórendszer felkészítését illetően, de a lényeg az, hogy végre olyan intézkedéseket jelentett be a kormányfő, amivel mi, felelős ellenzéki politikusok, akik eddig is a szigorítások pártján voltunk, egyet tudunk érteni. De nagyon féloldalú az a csomag, amit Orbán Viktor ma bejelentett. Mert korlátozások vannak, de csak a járványt kezeli ez az intézkedéssorozat, azt a gazdasági, társadalmi válságot, ami a járványt követően pusztítja a társadalmunk és a gazdaságunk szövetét, szinte semmilyen módon nem sikerült lereagálni. Azoknak a követeléseknek, amelyeket szintén elmondtunk az elmúlt hetekben mi, párbeszédesek és mi, ellenzéki politikusok, itt egy órával ezelőtt a Kossuth téren is, a túlnyomó része még nem épült be. Úgyhogy azt kérem önöktől, hogy tartsák meg jó szokásukat a kormányban, és fogadják meg a józan, jogos, megalapozott, felelős ellenzéki követeléseket, javaslatokat. Mondom is, hogy akkor mit kell tenni ahhoz, hogy ezt a járványhelyzetet követő gazdasági válságot kezelni lehessen. [[Németh Szilárd István: Szerényen!]] Először is, a bérpótlás kiterjesztésére van szükség, és nem elég az 50 százalék, legalább 80 százalékra van szükség. A családi pótlékot is fel kell emelni, hiszen a családos emberek, a kisgyermeket nevelő családok vannak most a legnehezebb helyzetben. Az álláskeresési járadék jogosultsági idejét és összegét meg kell emelni, ahogy már tavasz óta követeli a teljes ellenzék. Meg kell növelni a táppénz esetén járó összeget is nettó 100 százalékra, tehát körülbelül bruttó 75 százalékra kell emelni a táppénzre való jogosultságot, és kiterjeszteni mindenkire, aki a járványhelyzet miatt nem tud bemenni a munkahelyére. [[11.10]] És végül, amit a Párbeszéd egyedül javasol, a legfontosabb mind közül, hiszen mindenkit érint, mindenkit megsegít, aki bajba került, az a válságkezelő alapjövedelem bevezetése. Alapjövedelem, alapnyugdíj, mindegy, hogy hány éves az ember, ne lehessen Magyarországon a válsághelyzet idején olyan ember, akinek a havi nettó 100 ezer forintot nem éri el a jövedelme; ne lehessen olyan gyermek, aki után az állami támogatások értéke nem éri el az 50 ezer forintot. Eddig a szintig ki kell pótolni a jövedelmeket. És hogyha nem megint a haverok feltőkésítésére költenek, hanem az emberek jövedelembiztonságának a megteremtésére ezekben a nagyon nehéz időkben, akkor van rá pénz, úgyhogy kérem önöket, hogy ahogy megfogadták a járványkezelési javaslatainkat, úgy fogadják meg a gazdaságiválság-kezelési javaslatainkat is. Köszönöm szépen.
Köszönöm szépen, képviselő úr. A választ Dömötör Csaba államtitkár úrtól fogjuk hallani. Parancsoljon, államtitkár úr, öné a szó.
Köszönöm a szót, elnök úr. Tisztelt Képviselő Úr! A járvány sajnos tovább tombol a világban, és Európát és Magyarországot sem kíméli. A fertőzöttek száma meghaladta az 50 milliót, és elhunyt 1 millió 250 ezer ember, a helyzet tehát súlyos. A magyar egészségügy komoly lépéseket tett azért, hogy felkészüljön a megelőző hónapokban: a lélegeztetőgépeket tekintve arányait tekintve az elsők között vagyunk, és ez igaz egyébként a kórházi ágyak számára is. Kiváló szakembereink is vannak, és ezek így együttvéve jó alapot jelentenek a védekezéshez, de mivel a járványügyi szakemberek a fertőzések számának további növekedésére figyelmeztetnek, ezért elengedhetetlen cél az, alapvető cél az, hogy a megbetegedések számát csökkentsük, illetve az orvosokra és az ápolókra nehezedő terheket is mérsékeljük. Ezért kellett újabb döntéseket hozni, és ebből a szempontból Ausztria számunkra valóban fontos referenciapont, azért is, mert egy-két héttel előttünk jár a járvány menetét tekintve. A miniszterelnök egyeztetett Kurz kancellárral is az ottani tapasztalatokról; a kormány ezek alapján is hozta meg a ma bejelentett döntéseket, amelyek közül a legfontosabbak az alábbiak. Este 8 óra és hajnal 5 óra között kijárási tilalom lesz. Minden gyülekezés tilos. Az éttermek bezárnak, csak házhoz szállítás lehetséges. Az üzletek, a fodrászatok és az egyéb kisipari szolgáltatók este 7 órakor bezárnak. Általános rendezvénytilalom lép életbe. A sportmérkőzéseket zárt kapuk mögött lehet megrendezni. A szabadidős létesítményeket – fitneszterem, uszoda, múzeumok, színházak, állatkertek zárva kell tartani. A felsőoktatás csak online formában működhet, és a kollégiumokat, a felsőoktatási kollégiumokat is be kell zárni. A középiskolákban a 8. osztály fölött digitális oktatás lép életbe. Mindehhez az Országgyűlésnek meg kell adnia a jóváhagyását. A kormány kihirdette a rendkívüli jogrendet, ezt az Országgyűlésnek a holnapi napon meg kell erősítenie; ez egyben a ma bejelentett intézkedések megerősítését is jelenti. Ez a rendkívüli jogrend gyors és azonnali cselekvést tesz lehetővé. Most ami a gazdasági intézkedéseket illeti, nem tudom, hogy önök hallottáke, mert az elmúlt egy órában történt, de a miniszterelnök egyeztetett a Kereskedelmi és Iparkamarával, és az ő javaslatukra a szállodák esetében a zárás utáni első harminc napban a november 8-áig történt foglalások 80 százalékát az állam megtéríti. Ennek a feltétele az, hogy ne bocsássanak el munkavállalót. Az éttermeknek és a szabadidős létesítményeknek a dolgozóik után erre a harminc napra harminc napig érvényes ugyanis ez az imént bejelentett intézkedés nem kell járulékot fizetni, és az állam a munkavállalók bérének a felét megtéríti. Ennek is az a feltétele, hogy ne bocsássák el a munkavállalót. Ami az önök politikáját illeti, többször beszéltünk már az alapjövedelemről és az egyéb vonatkozásokról, és csak röviden szeretném azt mondani önnek, hogy az adóemelés, amellyel az ön főpolgármestere flörtöl, illetve azon gondolkozik, az nem megoldás. A segélyezési rendszer kiterjesztése nem megoldás, mert megint visszakanyarodnánk abba az időszakba, amikor jobban megéri segélyből élni. Na, abból lett a 12 százalékos munkanélküliség! Mi sajnálattal vettük tudomásul az elmúlt hónapokban, hogy a baloldali pártok és az ön főpolgármestere ebből a szempontból az élen járt. Hogyha a cselekvés és a felelősséghárítás között kellett választani, akkor mindig a felelősséghárítást választotta, és sokkal több volt a kesergés, hol a Facebook-oldalon, hol az ATV stúdiójában, mint az érdemi cselekvés. Annyi változás azért van, azt hozzá kell tennünk, hogy el akarnak indítani egy tesztelési programot. Ez önmagában egyébként jó jel, de hogyha javasolhatunk valamit, akkor főleg, hogyha tesztelésekről van szó, akkor minden esetben egyeztessenek előtte a járványügyi szakemberekkel. Ezt azért mondom, mert tegnap a főpolgármester erőteljesen beleszállt a Népegészségügyi Központba. Szóval, ha javasolhatunk valamit, akkor politikusként ne akarják jobban tudni, hogy mi a teendő a járvány kezelése terén. Mi sem akarjuk felülírni, egyetlenegy esetben sem a járványügyi szakemberek álláspontját. Egyébként a közlekedés terén is van tennivaló: a járatokat sűríteni kell, és átmeneti intézkedésként, csökkentendő a tömeget a járatokon, újból be kellett vezetni az ingyenes parkolást. Arra kérjük önöket, hogy ne akadályozzák ezeket az intézkedéseket, hanem segítsenek a végrehajtásukban. Ha valamit kérhetünk ebben a helyzetben [[Az elnök a csengő megkocogtatásával jelzi az időkeret lejártát.]] tegyék félre a pártpolitikát, és legalább a legnehezebb napokban vegyék ki a részüket a vírus elleni küzdelemből. Köszönöm, hogy meghallgatott. [[Taps a kormánypártok padsoraiból.]]
Köszönöm szépen, államtitkár úr. Tisztelt Országgyűlés! Képviselőtársaim! „Szociális Munka Napja” címmel az LMP képviselőcsoportjából Ungár Péter képviselő úr jelentkezett napirend előtti felszólalásra. Parancsoljon, képviselő úr, öné a szó.
Köszönöm a szót. Tisztelt Elnök Úr! Szeretném először is azzal kezdeni, hogy üdvözlöm Rétvári államtitkár urat, és nagyon örülök, hogy sikeresen leküzdötte a járványt, és jó egészséget kívánok a továbbiakban is. [[Dr. Rétvári Bence: Köszönöm szépen. Taps.]] Az a helyzet, hogy ismételten ebből a bejelentésből is kimaradtak azok az emberek, akik a járvány kezdete óta az egyik legnehezebb munkát végzik járványveszélyben lévő intézményekben, ők a szociális dolgozók. Ráadásul önök vezették be november 12-ével a szociális munka napját, tehát nincs ellenérv, nincs épeszű érv arra, hogy miért ne adják oda az egyszeri 500 ezer forintos bérkiegészítést azoknak a szociális dolgozóknak, akik nap mint nap hősiesen, a legrosszabbul fizetett magyar állami alkalmazottakként helytállnak. Az a helyzet, hogy az egészségügyi dolgozók, akik nagyon is megérdemelték az egyszeri 500 ezer forintos bérkiegészítést, a Semmelweis-napkor kapták meg ezt a bérkiegészítést, ezért egyértelműen a szociális munka napján önök nem tudnak mást tenni, mint hogy elutalják az egyszeri 500 ezer forintot azoknak az embereknek, akik olyan intézményekben dolgoznak, amelyekből még önök szerint is több mint száz fertőzés alatt van. Az a helyzet, hogy nagyon sok vitánk volt már arról, hogy hogyan változott a szociális dolgozók bérszínvonala, és Fülöp államtitkár úr az előző azonnali kérdésemre azt mondta, hogy a szociális dolgozók bérszínvonala jelentősen nőtt, és 300 ezer forint fölött van az átlagbér. A szociális dolgozók felháborodtak ezen a kijelentésen, mert ez nem tükrözi azt a materiális valóságot, azt a valóságot, amit az ő bérpapírjuk jelent havonta. Több bérpapírt is kaptam az elmúlt időszakban, ami megmutatja azt, hogy mindenféle statisztika mögött az látszik, hogy valaki, aki 11 év munkaviszonnyal, diplomával egy nyugat-magyarországi állami intézményben dolgozik mint szociális munkás, az 153 515 forintot keres. Ez azt jelenti, hogy valaki, aki 12 éves munkaviszonnyal, felsőfokú végzettséggel a szociális alapellátásban dolgozik, két gyermek utáni családi adókedvezménnyel 173 473 forintot kap. Ez azt jelenti, hogy valaki 25 év munkaviszonnyal mint házi gondozó jelenleg ma Magyarországon 163 844 forintot kap. [[11.20]] Vagy valaki húsz év munkaviszonnyal, aki családsegítő, vezető beosztásban dolgozik, kap 220 ezer forint nettót. Tehát ez a teteje a bértáblának. Ezek azok az emberek, akik szociális munkában vezetők. De ha valaki most frissen kezd, négy év munkaviszonya van és a szociális ellátásban dolgozik, 172 590 forintot kap. Tehát ezek a valós bérek, amelyek az EMMI statisztikája mögött vannak. Az a helyzet, hogy az egyszeri 500 ezer forintos bérkiegészítés összességében nem fogja örökre rendezni a bérhelyzetüket. Bár ha végignézte azt, hogy az MKKSZ oldalán mit írtak a szociális dolgozók, hogy mire költenék az egyszeri bérkiegészítést, meglátná ön is, hogy új fogsorra, szemüvegre, a gyereknek ajándékra vagy esetleg pár nap vakációra költenék, olyan dolgokra, amit egy szociális munkás egy rendes országban meg kellene hogy engedjen az életében. Az a helyzet, hogy önök a mai napig nem tudják elmondani, hogy miért maradt ki minden intézkedésből a szociális szektor, miért van az, hogy az EMMI különböző termelési jelentési közleményein kívül semmit nem kaptak azok az emberek, akik idősotthonokban, fogyatékosellátásban, házi segítségnyújtásban vagy hajléktalanellátásban az egyik legszebb munkát végzik. Önöknek a szociális szektor akkor fontos, ha politizálni lehet vele, ha különböző politikai felelősségeket meg lehet állapítani vele, de amikor ezeket az embereket meg kellene becsülni, akkor nem fontos. Kásler miniszter úr azt mondta, hogy a gazdaság teljesítőképessége miatt nem kapják meg a szociális dolgozók az egyszeri bérkiegészítést. 45 milliárd forint lenne, még az EMMI számai szerint is ez az egyszeri bérkiegészítés. Önök mindenre többet költöttek, mint 45 milliárd, többet költöttek a Hajdú megyei MotoGP-pályára, többet költenek a közmédiára, és ezer olyan dologra többet költenek, ami sokkal kevesebb pénzt érdemelne. Összességében tehát arra kérem államtitkár urat, hogy amikor most föláll, akkor ne statisztikák mögé bújjon, ne paneleket mondjon, hanem mondja meg egyszer s mindenkorra, hogy miért nem kapják meg az egyszeri 500 ezer forintos bérkiegészítést a szociális dolgozók, és milyen érvük van, ami miatt minden intézkedésből kimarad ez a szektor, és ami miatt az elmúlt tíz évben nem foglalkoztak a szociális szektorral. Köszönöm szépen.
Köszönöm szépen, képviselő úr. Az elhangzott napirend előtti felszólalásra a kormány részéről Rétvári Bence államtitkár úr válaszol. Parancsoljon, államtitkár úr, öné a szó.
Köszönöm szépen a szót, elnök úr. Köszönöm szépen képviselő úr jókívánságait, amit nemcsak nyilvánosan, de személyesen is megtett, amikor értesült a betegségemről. Köszönöm szépen, jólesett, és jó példája ez szerintem a parlamenti emberi együttműködésnek. Ami a felszólalása témáját illeti, tisztelt képviselő úr: november 12e a szociális munka napja. Ebből az alkalomból szólalt fel ön is. De azt elfelejtette hozzátenni, hogy amikor a parlament döntött arról, hogy legyen ez a nap a szociális szférában dolgozók iránti tisztelet és megbecsülés napja, akkor ezt a baloldal itt a parlamentben nem támogatta. Az ön frakciója, az LMP-frakció sem, és egyik ellenzéki frakció sem támogatta azt, hogy november 12-én még különösebben figyeljünk oda arra, és még különösebben köszönjük meg azt, amit a szociális szférában dolgozók tesznek. Azt hiszem, hogy a járvány idején ezt duplán is megtehetjük, és minden alkalommal meg is kell tennünk, mert tényleg még fokozottabb odafigyeléssel, még fokozottabb biztonságos környezetkialakítással igyekeznek a rájuk bízottakról gondoskodni. Nem volt mindig úgy, hogy ilyen tisztelet illette a szociális szférában dolgozókat, hiszen emlékezhetünk arra, hogy pontosan a baloldal volt az, amelyik nemhogy ön azt mondta, hogy kevéssel növelte a kormány a szociális szférában dolgozók bérét kevéssel növelte volna, hanem csökkentette a szociális szférában dolgozók bérét. Ön elfelejtette megemlíteni, hogy a baloldal egy nagyon nagy bűnt követett el a szociális szférával szemben akkor, amikor minden egyes szociális dolgozótól egyhavi bért elvett 2008-2009 környékén. S olyanokat mondogatott az ön baloldali képviselőtársa, az azóta a kamuvideójáról elhíresült Korózs Lajos, hogy nem kell minden embernek, miután megöregedett, automatikusan idősek otthonába kerülni, azt hiszem, a szomszédaikkal, a barátaikkal sokkal jobb állapotban tudnak maradni az emberek. De azt is mondta, hogy sokallom azt az állami normatívát is, amit egyébként az adóforintokból még ehhez a térítési díjhoz és egyszeri belépési díjhoz hozzáadnak. Nem az együttérzés és segítőkészség nyelvén szólalt meg és intézkedett a baloldal akkor, amikor döntési helyzetben volt a szociális dolgozók kapcsán. Sőt, amikor ellenzékből volt döntési helyzetben, még akkor sem támogatta a szociális munka napjának a bevezetését. Tisztelt Képviselő Úr! Valóban fontos kötelezettségünk, hogy ami többletet Magyarországon a magyar emberek munkája révén elő tudunk állítani, annak egy része a szociális szférában dolgozók anyagi helyzetét és munkakörülményeit javítsa. Éppen ezért 2014. január 1-jével bevezettük az ágazati bérpótlékot. Erre abban az évben 12 milliárd forint többletet szántunk, és ez a 12 milliárd forint azóta minden évben beépült a költségvetésbe. Ez mind a 90 ezer szakmai és technikai dolgozó számára egy általános béremelést jelentett, ebből mindenki részesült. A következő esztendőben, 2015. július 1-jével 7,6 milliárdból egy kiegészítő pótlékot vezettünk be. Ez annyiban különbözik az előző esztendőben bevezetetthez képest, hogy akik szakmai munkakörben vagy hosszú évek óta dolgoznak, azok számára biztosítottuk ezt. 66 418 fő számára átlagosan 16 ezer forint volt ez a bérkiegészítés; volt, akinél magasabb, volt, akinél alacsonyabb. A következő évben, 2016-ban, ami teljes év volt már, ez már 16 milliárd forint volt, és ez a 16 milliárd forint azóta is minden évben beépül a szociális bérek költségvetési keretébe. Tehát ez a régebb óta vagy magasabb iskolai végzettséggel vagy továbbképzettséggel rendelkező dolgozók számára jelentett egy többletet. Volt tehát az első béremelés, amely mindenkinek általános, és volt a második, pontosan azért, amire ön is utalt, hogy ne vándoroljanak el más ágazatba. Éppen ezért a régebb óta vagy magasabb képzettséggel rendelkezők számára volt a következő béremelés. 2017-18-ban további 9 milliárd forinttal bővítettük a bérkeretet. 14 ezer főt érintett ekkor az összevont pótlék emelése, és ez átlagosan bruttó 35 ezer forintos emelést jelentett. Majd következett az idei év, amikor egy 14 százalékos emelést hajtottunk végre, s ha összességében nézem a bértömeget a szociális szférában, az idei évben 33 milliárd forinttal fordítunk erre többet, a következő évben pedig ez az összeg már 36 milliárd forint lesz, hiszen még egy hónapnyi az idei évhez hozzáadódik, tisztelt képviselő úr. Tehát azt mondhatjuk, hogy szinte minden esztendőben volt valamilyen béremelés a szociális szférában, szemben azzal az időszakkal, a szocialista, baloldali időszakkal, amikor viszont bércsökkentésekről beszélhettünk. Ön is konkrét példákat mondott, engedje meg, hogy én is két konkrét példát mondjak a végén. Egy szakmunkásvégzettséggel rendelkező szociális dolgozó a baloldali kormányzás végén 108 ezer forintot keresett, most ő 224 ezer forintot keres, tehát 116 ezer forinttal emelkedett a bére. Egy főiskolai végzettséggel rendelkező dolgozó a baloldali kormányzás végén 122 ezer forintot keresett, most 240 ezer forintot keres, tehát 118 ezer forinttal emelkedett a bére. Ebből is látszik, hogy a jobboldali kormányok valóban a béremelések útjára léptek, és ezt szeretnénk a jövőben is folytatni. Minden szociális dolgozót tisztelet és megbecsülés illet ezen a napon is. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Tisztelt Képviselőtársaim! „Félmillió munkanélkülit hozott a kormány alkalmatlansága” címmel a DK képviselőcsoportjából Varju László képviselő úr jelentkezett napirend előtti felszólalásra. Parancsoljon, képviselő úr, öné a szó.
Köszönöm szépen, elnök úr. Tisztelt Ház! S hogy a félmilliónak mi lesz a vége, azt ma még nem tudjuk, hiszen az elhangzott bejelentésekből sajnos még nem vonható le következtetés. Attól tartok egyébként, hogy Magyarország szempontjából az egészségügyi helyzet oldaláról az a fékezés, amit beindítottak vagy most bejelentettek, túl későn érkezik. Éppen ezért arra kérem önöket s államtitkár úrhoz kapcsolódom , hogy tegyék félre a pártállami reflexeiket, hallgassák meg az ellenzék javaslatait, és legyenek szívesek, vegyék figyelembe őket. 11 pontban benyújtottuk a javaslatainkat, és kérem, hogy ennek megfelelően segítsék a közös védekezést. Nagyon sajnálom, hogy az önök által tett intézkedések nyomán a teljes és általános tesztelést kihagyták belőle, ami nekem azt a következtetést hozza, hogy önök lemondtak az igazi megelőzésről, az igazi megelőzés lehetőségéről. Ezzel együtt én teszek néhány javaslatot arra, hogy mi az, amit az önök számára ajánlunk, illetve azok közül kérem, hogy vegyenek figyelembe. Még akkor is, ha azzal a módszerrel, amit mondtak a miénk semmiképpen nem ez , a kanyarban való előzés technikáját próbálják meg elsajátítani. Mi ehhez nem szeretnénk hozzájárulni, hanem e helyett érdemi védekezést akarunk. És ha az európai megoldásokat kezdik el követni a kanyarban való előzés helyett, akkor az nagyon örvendetes. [[11.30]] Ennek egyik eleme, hogy mondhatnám azt, hogy önök egyébként szerencsések, mert nem kellett megtapasztalniuk azt, hogy sorba kelle állni munkahelyük elvesztése után, és a munkahelyük fizetési csökkentése után azzal kelljen foglalkozni, hogy a családjaiknak milyen lesz a megélhetése. Ha lefeleznék a fizetésüket a válság miatt, akkor mi történne önökkel, elég korán érkezneke a kormányablakhoz ahhoz, hogy még zárás előtt sorra kerüljenek, és tudjanak álláskeresési támogatást igényelni, amit aztán vagy megkapnak, vagy nem? Ez azon szűkített körben, amit önök felvállalnak, nagyon kevés. Önök nem hosszabbítják meg most sem a 12 hétre szóló álláskeresési járadékot, ami világszinten egyébként a legrövidebb munkahely megtalálására. De ez nemcsak azért gonoszság, mert ennyi idő alatt még önmaguknak sem találnának munkahelyet, hanem azért is, mert önök szándékosan szolgáltatják ki a munkavállalókat a durva piaci versenynek. A Nemzeti Foglalkoztatási Szolgálat nevű állami kutatóintézet pedig most azon örömködik, hogy 300 ezer alá esett a munkanélküliek száma. Csak azt nem teszik hozzá, hogy azért, mert több mint 150 ezer embernél lejárt a 3 hónap, és kikerültek a hivatalos, jegyzett állástalanok közül, és akkor még nem beszéltem az elbocsátott százezernyi nyugdíjas munkavállalóról, az elbocsátott diákmunkásokról. Mit is jelent ez? Azt, hogy most legalább félmillió ember van, akik számára nagy szükséget jelent az, hogy kiesett a jövedelmük egy jelentős része. Éppen ezért én azt gondolom, az, amikor az embereknek ingyenparkolót biztosítanak valamelyik hajléktalanszálló előtt, édeskevés lesz a kezelésre. Engedjék meg, hogy idézzem Varga Mihály urat, aki a Költségvetési bizottság ülésén a következőket mondta: „Örömmel mondhatom, hogy éppen a mai bizottsági ülés előtt írtam alá egy szerződést.” Ebben bejelenti, hogy 504 millió eurónyi hitellel már kifizetett, támogatott programot fognak finanszírozni, tehát a már korábban elköltötteket. Tisztelt Kormánytagok! Tisztelt Uraim! Azt gondolom, hogy az a 180 000 milliárd forintnyi támogatás, amely az Európai Uniótól érkezett ahhoz, hogy a munkahelyek megmenthetők legyenek, nem arra van, hogy önök kényük-kedvük szerint korábban elköltött pénzekre vagy kiadásokra költsék el, hanem most mentsenek meg újabb és újabb munkavállalókat, éppen ezért ezt a 12 hétre szóló jogosultságot hosszabbítsák meg. Ez az, amit önöktől elvárunk, mert nyilvánvaló, hogy ezt a válságot önök okozták. [[Moraj a kormánypártok soraiból. Dr. Völner Pál: A vírust is! Menczer Tamás, Dömötör Csaba felé fordulva: Sok türelmet, Csaba! Németh Szilárd István: Orvos kellene inkább!]] Köszönöm szépen a figyelmüket.
Köszönöm szépen, képviselő úr. Tisztelt Ház! Az elhangzott napirend előtti felszólalásra a kormány részéről Dömötör Csaba államtitkár úr válaszol. Parancsoljon, államtitkár úr, öné a szó.
Köszönöm a szót, elnök úr. Arra a felvetésre, hogy ki felelős ezért, a felelősség egy kis darabkáját a vírusnak is adja oda, tisztelt képviselő úr. Ami pedig a pártállami reflexekre vonatkozó felvetéseit illeti, azt nem is tudom értelmezni [[Varju László: Próbáld meg!]] , kettőnk közül nem én politizálok egy utódpártban. Ha gazdasági kérdésekről vitázunk, akkor a hangzatos állításokon túl egy idő után a számok, a statisztikák beszélnek és számítanak, azok pedig mindent elmondanak arról, hogy önök, illetve ez a kormány hogyan tudta megvédeni a munkahelyeket. 2010-ben a nyilvántartott álláskeresők száma 583 ezer volt éves átlagban, de az év elején arra is volt példa, hogy meghaladta a 700 ezret. Ez a szám mostanra, a járvány hatásait is figyelembe véve novemberre 300 ezer alá esett. Ez júniushoz képest, tehát már a járványidőszakhoz képest 80 ezres csökkenést jelent. Már annyian dolgoznak Magyarországon, mint januárban, tehát a járvány betörése előtti időszakban. Ez nem lenne így, ha a kormány nem hozott volna idejében megfelelő, gyors döntéseket: bértámogatások, beruházási támogatások, moratórium, most az elmúlt hetekben az otthonteremtési program kiterjesztése, és sorolhatnánk. Európai összehasonlításban is megálljuk a helyünket, mert a magyar munkanélküliségi arány az uniós átlag fele, 4 áll szemben 8 százalékkal, a spanyol, görög adatnak pedig a negyede, az pedig jelentős különbség. Mindettől függetlenül további lépésekre van szükség, ezért egyeztetett a miniszterelnök a kamara elnökével, és ezért született az a döntés, hogy a szállodáknál a zárás utáni első 30 napban a november 8-áig történt foglalásokat 80 százalékban az állam megtéríti, illetve ezért született az a döntés, hogy az éttermeknek dolgozóik után erre a 30 napra nem kell járulékot fizetni, és a munkavállalók bérének a felét az állam megtéríti. Mind a kettő esetben az az előfeltétel, hogy tartsák meg a munkahelyeket. Azt tudjuk, hogy önök mit akarnak, látjuk a javaslataikat. Kiadnák például Brüsszelnek a bérmeghatározási jogokat, akarnak vaskos adóemelést is, ez a fővárosra jellemző. Egy közös ezekben a javaslatokban, hogy ezekből nem lesznek új munkahelyek, ezekből nem lesznek, lenne viszont újra 12 százalékos munkanélküliség. Én senkinek nem javasolnám, hogy visszakanyarodjunk ebbe az időszakba. Azt is látjuk, az önök politikája nagyjából abban foglalható össze, hogy minél rosszabb az országnak, illetve a kormánynak, annál jobb önöknek. Úgymond békeidőben ezt már megszoktuk, de egy ilyen súlyos járványidőszakban nem szeretnénk megszokni. Az nem meglepő, hogy folyamatosan támadják a kormányt, de arra kérjük önöket, hogy legalább az egészségügyi szakembereket ne támadják. A Párbeszédnek adott válaszban kellett volna felhoznom, de az nagyon nincsen rendben, ahogyan a tiszti főorvos asszonyt is letámadják itt a parlamentben abban a provokátor stílusban, ahogy itt az ülésteremben már megszokhattuk maguktól. Ne az egészségügyi szakembereket támadják, legalább ezekben a nehéz napokban ne! A jelenlegi fertőzöttségi adatok alapján egyértelmű, hogy további lépésekre van szükség, ezért tekintette át a kormány az osztrák tapasztalatokat, és ezért jelentette be a miniszterelnök a mai napon a már említett intézkedéseket. Ami pedig a morális kérdéseket illeti, nem hiszem, hogy a baloldali pártoknak megvan a morális talapzatuk ahhoz, hogy ilyen magas lóról beszéljenek. Az álhírgyártást továbbra is folytatják. Csak az elmúlt napokat nézzük! Az egyik emberük a hét végén is azzal riogatott, hogy nincs elég lélegeztetőgép az egyik kórházban. Mindezt pár nappal azután, hogy számonkérték a kormányt azért, mert túl sok lélegeztetőgépet szerzett be, minekutána a tavaszi hónapokban azért kérték számon, hogy miért nem szerez be lélegeztetőgépeket, most pedig riogatnak, úgyhogy a kórháznak kellett helyre tennie ezt az egészet. A közpénzek dolgában szintén nem valami magas a morális talapzatuk, mert nem kell egyébként visszamenni a 2010 előtti időszakba, a Gyurcsány-párt pár nappal ezelőtt bukott le azzal, hogy áramot lop. Áramot lop, nem otthon, nem az utca végén, hanem az önkormányzat épületében. Furcsán fogják fel a rezsicsökkentést, az biztos. Mindezek miatt úgy állunk, hogy a baloldal egyelőre annyit tudott hozzátenni a járvány elleni védekezéshez, hogy rémhíreket terjeszt, megszorításokat tervez, és eközben meg lopja az áramot. Ez elég szörnyű bizonyítvány, még nem késő, hogy változtassanak a politikájukon. Köszönöm, hogy meghallgatott. [[Taps a kormánypárti padsorokban.]]
Köszönöm szépen, államtitkár úr. Tisztelt Képviselőtársaim! Az MSZP képviselőcsoportjából Harangozó Tamás képviselő úr jelentkezett napirend előtti felszólalásra: „Aktuális kérdésekről” címmel. Parancsoljon, képviselő úr, öné a szó.
Köszönöm a szót, elnök úr. Aktuális kérdés, hiszen veszélyhelyzet van. Veszélyhelyzet van nemcsak jogi értelemben, de veszélyhelyzet van ténylegesen is. A helyzet, a számok drámaiak.Nézzük meg, hogy hogyan is jutottunk el idáig! A tavaszi időszakban a kormány egyébként az ellenzék többszöri javaslatára és egyetértésével komoly korlátozó intézkedéseket hozott. A nyárra az első hullám európai viszonylatban viszonylag kevésbé érintette hazánkat. Nyáron kinyitottak a boltok, éttermek, elindultak az emberek, de már akkor lehetett tudni, hogy jön egy második hullám; no nem az a második hullám, amit a kormány tagjai sejtettek, és az Adrián keresték, hanem a koronavírus-járvány második hulláma, amire szemlátomást önök nem készültek fel. Egyéb esetben nehezen lehetne magyarázni, hogy a mai napig nincs elég influenza-védőoltás, hogy a lázmérőket, hőmérőket az iskolákban szeptember végén tudták beszerezni, hogy a járvány, úgy, ahogy van, fejre állt már a szeptemberi hónapban, és ma már gyakorlatilag nem képes beteljesíteni a feladatát, hogy a tesztek kapacitása meghaladta a tesztelendők számát, és most próbálnak utólag ezen valamit javítani. [[11.40]] A munkahelyek elindultak, az iskolákat kinyitották, a stadionok megteltek, védekezésnek pedig híre-hamva sem volt. Mindezt egy konzultációra hivatkozva, ahol az önök támogatói, a magyar lakosság körülbelül 10-15 százaléka manipulatív kérdésekre adott válaszából arra jutottak, hogy nem kell Magyarországon védekezni, a gazdaság fontosabb. Mondom a számokat a mai napon: 86 ezer azonosított fertőzött, több mint 110 ezer fertőzött összesen, elhunyt 2500 ember, kórházban több mint 6 ezer a mai napon, lélegeztetőgépen 415 fő, és ami a legborzasztóbb a közeljövő tekintetében, hogy az összes elvégzett teszt 32 százaléka pozitív lett az elmúlt napon. Tisztelt Képviselőtársaim! Ehhez képest a múlt héten veszélyhelyzetet hirdettek, és ingyenes parkolással meg éjfél és öt közötti kijárási tilalommal próbáltak időt nyerni. Illetve a múlt héten például egymilliárd forintot különítettek el Semjén Zsolt vadászati kiállításának reklámozására. Önöknek elment a józan eszük! Ez múlt héten volt. Akkor a múlt héten, amikor egyébként félmillió tesztet meg lehetett volna venni, amikor már a Győr-Moson-Sopron megyei orvosi kamara a lakosságnak szóló tájékoztatásában szó szerint ezt írta: „A koronavírus-járvány jelen helyzetében sajnos már nem lehet biztosítani a minőségi egészségügyi ellátást. Más szóval, az ellátórendszer már több helyen elérte a teljesítőképességének határát. Sőt, egyre több helyen meghaladta és a katasztrófahelyzetre érvényes szabályok bevezetésére lenne szükség.” Ezen a napon önök éppen a vadászati kiállítás reklámozására adtak pluszpénzt. Zsiday Viktor egyébként gazdasági elemzőként továbbmegy, ő azt mondja [[Németh Szilárd István: Ó, a nagy elemző!]] hogy politikai okokból a kormány meg akarja úszni a járványügyi védekezést, hogy a gazdasági hatásait ennek csökkentse. Tisztelt képviselőtársaim, ennek véget kell vetni. [[Németh Szilárd István több jobbikos képviselővel szót vált. Az elnök megkocogtatja a csengőt.]] Önök hetek óta látják a számokat, pontosan tudják, hogy mi következik belőle. Tényleg, hogyan veszik a bátorságot, hogy mások életével játszanak?! [[A beszélgető képviselők felé fordulva az elnök ismét megkocogtatja a csengőt.]] Tisztelt Képviselőtársaim! A hazardírozásnak, a semmittevésnek véget kell vetni. A miniszterelnök mai bejelentése végre érdemi lépéseket tartalmaz, ám biztos, hogy megkésett, és még mindig nem látunk semmilyen, a lakosságot érintő támogatást és pozitív további intézkedést. A mai napon ezért az ellenzéki pártok közös határozati javaslatot nyújtottak be, amelyben pontosan erre az utóbbira tesszük a hangsúlyt, hiszen ha lezárások jönnek, még nagyobb szükség lesz arra, hogy a családok, a nyugdíjasok, a dolgozók segítséget kapjanak az államtól. Ebből egyetlenegyet szeretnék külön kiemelni, ami a járványügyi védekezésre és az emberek anyagi helyzetére is megoldást ad. Tessék a 90 napra a százszázalékos táppénzt megadni mindenkinek, aki beteg lesz vagy hatósági karanténba kerül! Különben az embereket veszélyeztetik, dönteniük kell az anyagi biztonságuk és a saját vagy mások egészsége között. Ez embertelen, elfogadhatatlan, nem történhet meg. Kérjük, ezeket a javaslatokat érdemben vegyék figyelembe. Önöktől pedig azt kérjük, látva most már a helyzetet, hogy tegyenek meg mindent a járvány megfékezéséért, tegyenek meg mindent a magyar emberek biztonsága és anyagi biztonsága érdekében, de leginkább imádkozzanak, hogy a későn meghozott döntéseik ne kerüljenek magyar emberek tömegeinek életébe. Köszönöm, hogy meghallgattak.
Köszönöm szépen, képviselő úr. Az elhangzott napirend előtti felszólalásra a kormány nevében Rétvári Bence államtitkár úr válaszol. Parancsoljon, államtitkár úr, öné a szó.
Köszönöm szépen a szót, elnök úr. Tisztelt Képviselő Úr! Tisztelt Ház! Magyarország talán az egyik első ország volt a világ országait tekintve, akik még az év legelején felállították az operatív törzset, amely elkezdett a járványra vonatkozó különleges intézkedéseket hozni. Bár a kormány időben cselekedett, és ezzel a járvány első hulláma ellen sikeresen tudtunk védekezni és együtt, közösen összefogva a második hullámban is ez sikerülhet, nem kapott ehhez különösebb támogatást a kormányzat az önök politikai oldaláról.Jávor Benedek, az önök egykori képviselőtársa, baloldali képviselőtársa, most Budapest képviselője Brüsszelben, azt írta, hogy ez egy relatíve olcsó és ártalmatlan járvány. Aztán Vadai Ágnes, az ön képviselőtársa azon gúnyolódott, hogy az operatív törzs nap mint nap sajtótájékoztatókat tart, és ezen idézem, elnézést „felesleges hülyeségek” hangzanak el. Niedermüller Péter, az ön volt baloldali képviselőtársa, most polgármester, akinek a polgármesteri hivatalában a baloldal éppen áramot lop közben, azon viccelődött, hogy a koronavírus volt a desszert, ezt aztán később törölnie is kellett. Kerpel-Fronius alpolgármesterük szintén a baloldalról azt mondja, hogy ez egy nagyon komoly félreértés, hogy a válság idején össze kell fogni és ezért nem szabad politizálni; éppen ilyenkor kell a leginkább politizálni, tehát nem az összefogásról beszélt, hanem politizálásról. A Karácsony Gergely-féle párt pártalapítványának vezetője, Büttl Ferenc azt mondta [[Közbeszólások a Jobbik padsoraiból. Az elnök csenget.]] hogy a válság kezelése nem nemzeti ügy. Márpedig ez egy nemzeti ügy [[Z. Kárpát Dániel: Gulyás Gergőt olvasd már fel!]] , mindenkinek össze kéne fogni. Barabás Richárd, szintén a Karácsony-féle pártnak a szóvivője augusztusban azt mondta, hogy a kormány adatokkal alátámaszthatná, mire alapozza azt, hogy szeptemberben második hullám lesz, amiről folyamatosan beszélnek. Kétségbe vonta a baloldali politikus, hogy egyáltalán második hullámról beszélni lehet és ennek lenne szakmai alapja. Szabó Timea itt a parlamentben Németh Athinára hivatkozott, és számtalanszor elmondta azt az álhírt, hogy Magyarországon halnak meg a legtöbben koronavírus-járvány következtében, és bírálta, hogy minek kórházi ágyakat biztosítani nagymértékben a koronavírusos betegek számára. Láthattuk, hogy akkor mekkora hadjáratot indítottak, tisztelt képviselő úr. Önök tehát, úgy látszik, inkább naponta változtatják az álláspontjukat, vagy politikusonként más-más az álláspontjuk, egyáltalán nem következetes. Láttuk már azt, hogy az egyik baloldali párt benyújtott egy határozati javaslatot, majd rá pár napra visszavonta a koronavírus-járvány elleni védekezéssel kapcsolatban. Benyújtanak egy népszavazási kérelmet a koronavírus-járványra hivatkozva, majd visszavonják a népszavazási kérelmet a koronavírus-járványra hivatkozva, tisztelt képviselő úr. Önök részéről minden és mindennek az ellenkezője is elhangzik, kapkodnak, és csak a kormányon próbálnak politikai fogást találni, nem pedig a járvány elleni védekezést érdemben segíteni. A magyar védekezés eredményességét mutatja, tisztelt képviselő úr, hogy ha az egymillió lakosra vetített elhunytak számát nézi, akkor sajnálatosan ez a szám Európában nagyon magas, 431. Magyarországon szerencsére azért ennél jóval alacsonyabb, 249. Sajnáljuk nyilván ezt a számot is és örülnénk, ha Európa minden országában nem kéne ilyen helyzetről beszélni, de mégis ez van. Ha megnézi Írországot, Romániát, a másfélszeresét találja, Csehország, Hollandia szintén magasabb, Svédország, Franciaország két és félszerese, Olaszország is magasabb, az Egyesült Államok vagy az Egyesült Királyság háromszorosa a magyar számnak, Spanyolország, Belgium pedig még nagyobb, Belgium négy és félszerese, ötszöröse a magyar számnak. De ha a fertőzöttek számát nézi százezer lakosra vetítve, ott is az uniós szám 1760, míg Magyarországon 1122, tehát az Unióban ez a szám is a másfélszerese a magyar számnak, tisztelt képviselő úr. Azt is láthatja, hogy Európában minden országban… [[Dr. Harangozó Tamás: A táppénzre kapok választ?]] Európában minden országban naponta dőlnek meg a rekordok, tisztelt képviselő úr. Franciaországban 90 ezer új fertőzött lett egy nap alatt, ami abszolút rekord, két régió kórházai megteltek. Azért ritkán láthattunk olyat, tisztelt képviselő úr, hogy annyira megtelnek a kórházak, és annyira eléri a kapacitásának a határát egy-egy ország egészségügyi rendszere, mint Belgium és Franciaország, hogy Németországba szállítják át a betegeket. Ehhez képest köszönet és elismerés illet meg minden magyar kórházi dolgozót, mindenkit, aki a kórházak irányításában közreműködik, hogy Magyarországon minden beteg számára van kórházi ágy, van szükséges eszköz, és van megfelelő számú egészségügyi személyzet, van, ahol átvezényléssel, van, ahol anélkül. Túlléptük az 1,2 milliót a tesztelések számában is, azért, hogy ezeket az eseteket elkerülhessük, hiszen Franciaországban már a rákbetegek között is szelektálnak, hogy ki az, aki azonnal kaphat ellátást és ki az, aki később. Olaszországban és más országokban pedig még rémisztőbb példák lehetnek. Azt hiszem, itt lenne az ideje az összefogásnak, nem pedig a politikai vagdalkozásnak. Köszönöm szépen. [[Taps a kormánypártok padsoraiból.]]
Köszönöm szépen, államtitkár úr. Tisztelt Képviselőtársaim! A Jobbik képviselőcsoportjából Z. Kárpát Dániel képviselő úr jelentkezett napirend előtti felszólalásra: „Miért rombolja a családokat a családbarát kormány?” címmel. Parancsoljon, képviselő úr, öné a szó.
Tisztelt Elnök Úr! Tisztelt Ház! Valóban összefogásra lenne szükség, ehhez képest újabb termelési jelentések során újabb idézeteket hallhattunk. Hadd mondjak én is egyet! Gulyás Gergely: „Azt is látjuk és tudjuk mondani, hogy valójában mi, akik itt a teremben jelen vagyunk, nyugodtan összevissza fertőzhetjük egymást, abból legfeljebb egy kellemetlen [[Közbeszólás a Jobbik padsoraiból: Így van!]] influenza tünetei következnek [[Dr. Rétvári Bence: Folytasd az idézetet!]] ha valaki nem beteg egyébként. [[Dr. Rétvári Bence: Folytasd, olvasd tovább!]] Hogy van ez, államtitkár úr?! [[Dr. Rétvári Bence: Olvasd tovább a mondatot!]] [[Dr. Rétvári Bence: Olvasd tovább a mondatot!]] Szálljanak már le a földre (Dr. Rétvári Bence: Olvasd tovább a mondatot!), vegyék le a nagy mellényt, szálljanak magukba, és imádkozzanak azért, hogy az elbarmolt védekezés következményeit valamilyen isteni csoda folytán ez az ország ki tudja bekkelni! [[11.50]] Egészen elképesztő az a paktumkormány, amely képes lefeküdni bankoknak, multi cégeknek, nemzetközi érdekeknek [[Dr. Völner Pál: Gyurcsánynak!]] , kiszolgálja a német autógyárakat, aztán hazajön és előadja azt az alja, harcias retorikát, aminek a keretein belül az elmúlt hetekben miket hallhattunk. Tökéleteshez közelítő felkészülést foganatosított Magyarország, ugye? Jaj, most nem kiabálnak be. Miért lehet ez? Szinte korlátlan egészségügyi kapacitás áll rendelkezésre, ugye? Nyáron a tesztelési kapacitást is fel tetszettek fejleszteni, vagy egész véletlenül a határain állunk? Azt mondja, további idézetek a múlt hétről: vélhetően nem lesz szükség újabb intézkedésekre. Egészen elképesztő módon kapálóznak önök, és igyekeznek a valóság után menni, és egyébként hozzáteszem, valóban egy olyan kegyelmi pillanat van, amikor összefogást kellene tanúsítani. De azon retorikai jelzőrendszerről, amivel itt előálltak, ezt nem lehet létrehozni Magyarországon, de önök még most sem szállnak magukba, amikor a teljes eddigi érvrendszerük, érvkészletük kipusztult, elment a levesbe, és kiderült, hogy egy szó sem igaz belőle. A harcias retorikát most kellene egy kicsit a háttérbe tolniuk, és most kellene valódi nemzeti összefogást produkálni. A helyzet az, hogy nyáron a tisztességes felkészülés helyett inkább a jachtozás és a luxuskormányzás tünetei dívtak Magyarországon. Ezenközben, miközben lezárul a világ és Magyarország is, egy társadalmi és szociális katasztrófahelyzet közepén a hétre, szerda reggelre egy újabb kilakoltatásra érkezett meg a riasztás, és elmondhatjuk, hogy egy NAV-tartozás, egy másfél millió forintos kétségkívüli NAV-tartozás miatt viszik a családi házat tíz év pereskedés után. Csütörtökön Érdre érkezett egy olyan kilakoltatásra riasztás, ahol tartozás ugyan nem állt fenn, mindent kifizettek; egy bírósági vita folyik arról, hogy a végrehajtó sajtpapírjai alapján tartozike még a család vagy sem, de ennek halasztó hatálya nincsen. A végrehajtó, bár feljelentés alatt áll, kiteszi a családot az önök asszisztálása mellett. Azt mondja, hogy a IV. kerületből is kaptunk egy riasztást. Érdekes módon pozitív Covid-teszttel akarnak valakit kilakoltatni. A múlt héten erre azért nem került sor, mert egy másik aktivista telefonált a népegészségügyi főosztályra, aminek köszönhetően a kibontakozó botrány miatt meghátrált a végrehajtó, de az önök kilakoltatási moratóriumának a nagyon kései időpontja miatt a héten, most, miközben önök lezárják Magyarországot, ezt az igazoltan Covid-pluszos embert megpróbálják kitenni az utcára ezen a héten. Na, most szeretném hallani a hangos bekiabálásokat! Most szeretném hallani bármelyiküktől azt, hogy holnap reggelre beterjesztik a kilakoltatási moratóriumot, és ennek az őrületnek véget vetnek. Mert családbarát kormány ilyesmihez nem adná a nevét. Az önök 2010 óta bekövetkező regnálása óta eltelt időszakban több mint tízezer családot tettek elhelyezés nélkül az utcára. Ez álnemzeti, álkeresztény kormányzás, ha önök ezt képesek megtűrni. Áljobboldali is, hozzáteszem, hiszen nyilvánvaló módon ezen családoknak is lettek volna demográfiai céljaik, itthon maradási céljaik, ehhez képest önök nemcsak az út szélén hagyták őket, de a környéket még le is szórják napalmmal. Szeretném elmondani, hogy azonnal elvárnám államtitkár úrtól is, hogy jelentse be a kilakoltatási moratórium meghirdetését, ne asszisztáljanak tovább a végrehajtó maffiának, ne szolgálják ki azt a rendszert, amely magyar családokat tesz tönkre, és ezen emberek és más honfitársaink esetében is a kieső munkabérek pótlásáról szóló magyar Munkahelyvédelmi Alap koncepcióját egész egyszerűen ma itt nekünk meg kell beszélnünk ebben a Házban. Hiszen azt nem várhatják el, hogy lezárják az országot, Európa legszűkmarkúbb munkanélküliségi ellátási rendszerét zúdítják azok nyakába, akik most bajba kerültek, ezenközben pedig egyes ágazatokban szórványosan kipótolnak valamennyit a munkabérekből. Elvárható lenne minden kieső munkabér 80 százalékának a kipótlása azok esetében is, akik már elveszítették a munkahelyüket, és még egy nagyon fontos lépéssel több százezer honfitársunk életét kellene megkönnyítenünk, a végrehajtói 33, illetve 50 százalékos letiltások ne sújthassák a legalacsonyabb fizetést, a gyermekneveléshez szükséges bevételt, illetve a legkisebb nyugdíjakat. Egy valódi, szociálisan elkötelezett és a jólétre törekvő kormányzat azonnal meghozná ezeket az intézkedéseket. Államtitkár úr, öné a pálya! Hol vannak a konkrét intézkedések? Parancsoljon! [[Taps a Jobbik padsoraiban.]]
Köszönöm szépen, képviselő úr. A képviselő úr elhangzott napirend előtti felszólalására a kormány nevében Zsigó Róbert államtitkár úr válaszol. Parancsoljon, államtitkár úr, öné a szó.
Köszönöm szépen, elnök úr. Tisztelt Országgyűlés! Tisztelt Képviselő Úr! Két rövid megjegyzésem van, utána egy hosszabb is az ön napirend előtti felszólalásához. Az egyik az, hogy mi is azonnal elvárnánk öntől vagy önöktől, hogy az indulatok helyett és az egészségügyi dolgozók folyamatos támadása helyett inkább segítsenek a védekezésben. [[Nacsa Lőrinc: Így van.]] és a bekiabálások helyett is. Hiszen emlékezzenek vissza [[Közbeszólások a Jobbik padsoraiban.]] hogy tavasszal önök egyetlen olyan lépést sem támogattak, amely segítette volna a kormányt, és a magyar embereket, a magyar családokat abban, hogy megvédjük őket. Akkor is egyébként halkan jegyzem meg: most is csak ránk, csak a kormányra és a kormánypárti képviselőkre számíthatnak a magyar emberek. [[Z. Kárpát Dániel: Lehet, hogy éppen ez a probléma.]] A másik, hogy miközben folyamatosan bekiabál ezt megszoktuk öntől a csütörtöki parlamenti ülésen is, amikor az otthonteremtésről beszéltünk , aközben azért majd nézzen körül, hogy vannake olyan települések az országban, ahol az önkormányzatok, az önökhöz tartozó önkormányzati képviselők, bizottsági elnökök, alpolgármesterek éppen az önkormányzati lakásokból lakoltatják ki az embereket, így télvíz idején. [[Nacsa Lőrinc: Hoppá! Dr. Völner Pál: Szégyen! Z. Kárpát Dániel: Söprögess a saját házad táján! Közbeszólások. Az elnök csenget. Közbeszólások a kormánypárti padsorokból, köztük: Nyugodj meg!]] Ha ezt megnézte és tud erre majd válaszolni, akkor vitatkozhatunk erről a kérdésről. [[Z. Kárpát Dániel: Tíz éve kormányoztok!]] Tisztelt Képviselő Úr! Annyit kérek öntől, hogy ne vegye át az elnökének a viselkedési stílusát, tehát nyugodjon meg, én is meghallgatom önt, egy szót sem szóltam, ön is hallgasson meg engem [[Taps a kormánypárti padsorokban.]] A másik megjegyzésem, tisztelt képviselő úr, amit a devizahitelesekkel kapcsolatban mond, hogy eltévesztette a címzettet. Felróni ebben az ügyben nem nekünk kell bármit is, hanem az önök mostani barátainak, szövetségeseinek, egyébként a Gyurcsány-pártiaknak, meg az MSZP-seknek. [[Taps a kormánypárti padsorokban.]] Tehát ne felejtsük el, tisztelt képviselő úr, 2002 után az önök mostani barátai, az önök mostani szövetségesei voltak azok, akik az otthonteremtési programot megszüntették. [[Közbeszólások a kormánypárti padsorokból, köztük: Így van!]] akik megszüntették 2002 után a családi adókedvezmény rendszerét, és a magyar családokat devizaadósságba kergették. Majd amikor devizaadósságba kergették őket, akkor 2008-ban magukra hagyták őket, és 2010 úgy érte a magyar családokat, hogy teljesen ki voltak szolgáltatva. Az ön kérdése, amit mondott, hogy ne romboljuk a családokat: az önök mostani szövetségesei, akik egyébként nem ülnek itt, azok rombolták a magyar családokat, tisztelt képviselő úr, és nem mi! [[Közbeszólások a Jobbik padsoraiból, köztük: Tíz éve kormányoztok! Tíz éve! Z. Kárpát Dániel: Válaszolj a kérdésre!]] 2002 után családbarát fordulat történt Magyarországon. Minden eszközünkkel azon vagyunk, hogy támogassuk a magyar családokat vagy a fiatalokat a gyermekvállalásban, a gyermeknevelésben és az otthonteremtésben, tisztelt képviselő úr. Nem elveszünk családtámogatást, hanem folyamatosan bővítjük a családtámogatási rendszert. Visszavezettük a gyermekek után járó adókedvezményt, és egyébként önök mindig azt mondják, hogy csak a tehetősek vehetik ezt igénybe, a családi pótlékban részesülők 95 százaléka igénybe tudja venni egyébként a családi adókedvezményt. Bevezettük a gyed extrát, a babaváró támogatást, a négygyerekes anyukák szja-mentességét, a nagycsaládosok autóvásárlását, és egyébként hitelmoratóriumot is bevezettünk, amit egyébként nemrégiben meg is hosszabbítottunk, éppen azért, hogy a válsághelyzetben is támogassuk a magyar családokat. És emellett, tisztelt képviselő úr, ön itt volt a vitán csütörtökön a parlamentben, amikor az elmúlt évtizedek legnagyobb otthonteremtési programjának bevezetéséről beszéltünk, ahol bevezetjük az 5 százalékos áfát; azoknak a családoknak, gyermeket nevelő családoknak, akik CSOK-ot vesznek igénybe, nekik nullaszázalékos áfa lesz a jövő év elejétől; otthonfelújítási programot vezetünk be, a többgenerációs otthonteremtést is támogatjuk, és az illetékmentességet is bevezetjük. Úgyhogy, tisztelt képviselő úr, arra szeretném kérni, hogy azzal tisztelje meg az Országgyűlést és azokat, akik az országgyűlési ülést nézik, hogy ragaszkodjon a tényekhez, és próbáljon meg ebben a helyzetben, ebben a válságos helyzetben nem folyamatosan konfrontálódni, hanem segíteni a magyar embereknek és a magyar családoknak abban, hogy közösen, összefogva túl legyünk ezen a válságos helyzeten is. Köszönöm szépen a figyelmüket. [[Taps a kormánypárti padsorokban. Közbeszólás a Jobbik padsoraiból: Kilakoltatás! Z. Kárpát Dániel: Fölvetettem három problémát! Három kérdést tettem fel! Három kérdést! Három kérdést tettem fel! Ilyen gyáva választ! Nacsa Lőrinc: Gyáva az, aki…]]
Arra kérem képviselőtársaimat, hogy egy kicsit vegyék vissza a bekiabálást, mert higgyék el, hogy nagymértékben követni tudom még az álarcon túl is, hogy kik azok, akik bekiabálnak. [[Egy hang a Jobbik padsoraiból: Az álarcos…]] „Aktuális kérdésekről” címmel a KDNP képviselőcsoportjából Hollik István képviselő úr jelentkezett napirend előtti felszólalásra. Parancsoljon, képviselő úr, öné a szó. [[12.00]]
Köszönöm szépen a szót. Tisztelt Elnök Úr! Tisztelt Ház! Sajnos, jól látható, hogy a koronavírus-járvány egész Európában folyamatosan erősödik. Az elmúlt napokban Németországban, Franciaországban, Romániában rekordot döntött az új fertőzések száma. Franciaországban az elmúlt héten volt olyan nap, amikor 850-en haltak meg. A hozzánk hasonló méretű Belgiumban volt olyan nap, amikor 268 ember hunyt el, pedig Franciaország és Belgium gazdag országok. És bár minden emberélet elvesztése tragédia, mégis kimondhatjuk, hogy Magyarország továbbra is a jól védekező országokhoz tartozik. Ha megnézzük a számokat, ezt támasztják alá. A koronavírus-járványban elhunytak száma 100 ezer főre vetítve nálunk 22, az Európai Unió egészében 41, a magyar tehát alacsonyabb, mint az uniós érték.Lakosságarányosan a koronavírusban eddig elhunytak számát tekintve is Magyarország jobb helyzetben van, mint a legtöbb európai ország. Tegyük hozzá azt, hogy mindezt úgy, hogy Magyarország tisztességesen jár el ebben a kérdésben, mert az orvosok nálunk minden esetben feltüntetik a koronavírust a halál okaként, ha ez szerepet játszhatott a beteg halálában. Ugyanakkor vannak olyan országok, ahol ez egyáltalán nem így működik, és az esetek nagy részében csak az alapbetegséget nevezik meg. A helyzet tehát, összegezve, egyre súlyosabb Európa-szerte, de Magyarország helytáll. Ezért köszönetet kell mondanunk a járványügyi szakembereknek és az egészségügyben dolgozóknak az emberfeletti, rendkívüli és hősies munkájukért. [[Taps a kormánypártok padsoraiból.]] A kormány teszi, amit kell a sikeres védekezés érdekében, ismét kihirdette a veszélyhelyzetet, és a miniszterelnök éppen ma jelentett be újabb intézkedéseket, amelyek 30 napra lépnek életbe annak érdekében, hogy az egészségügyi ellátórendszer ne váljon túlterheltté. Most viszont újra beszélnünk kell az Országgyűlés felelősségéről, tisztelt képviselőtársaim, ugyanis az első hullám elleni védekezés kulcspillanata is az volt, amikor az Országgyűlés elfogadta a koronavírus-törvényt. Ezzel a kormány megkapta azokat a jogosítványokat, amelyek birtokában kellő határozottsággal, és ami a legfontosabb, a veszéllyel arányosan tudott cselekedni. Hála ennek a cselekvőképességnek, a szakemberek áldozatos munkájának és az állampolgárok fegyelmezettségének, végül közösen a járvány elleni védekezés első szakaszát akkor sikerrel le tudtuk zárni, még akkor is, ha ebben a baloldal nem vett részt, sőt a legtöbb esetben támadta a védekezést. Emlékezzünk vissza, ők nem szavazták meg a koronavírus-törvényt, telekürtölték Brüsszelt és a nyugati sajtót, hogy nem ülésezik a parlament. Aztán bejöttek ide a parlamenti ülésre, és elmondták napról napra, hogy össze fog omlani az egészségügy, megsértve és lefitymálva ezzel több ezer, terepen küzdő szakembert és az ő munkájukat. Hazugságokat terjesztettek, Szabó Timea képviselő asszony például azt mondta, hogy az egész világon, Magyarországon halnak meg a legtöbben, ami szimpla hazugságnak bizonyult. Aztán pánikot is keltettek, de nem is akárhogyan: leforgatták az elmúlt évek legnagyobb kamuvideóját Korózs Lajos szocialista képviselőtársunk rendezésében. És persze szokásos módon, kánonban kiáltották a diktatúrát. Amikor tehát összefogásra lett volna szükség, akkor a baloldal nem szívlelte meg a kérésünket, miszerint, ha segíteni nem akarnak, legalább ne hátráltassák a koronavírus elleni védekezést. A remény hal meg azonban utoljára, ezért mi reméljük, hogy tanult a baloldal a hibájából, és most legalább nem fogja akadályozni a védekezést. Ennek azért van jelentősége, mert holnap újra döntenünk kell a veszélyhelyzet meghosszabbításáról. A Fidesz és a KDNP képviselői biztosan megszavazzák. Tisztelt Képviselőtársaim! Baloldali Képviselőtársaim! Kérem önöket, hogy tegyék félre most az egyszer a pártpolitikát, és fogjunk össze! Az elkövetkezendő hetek nagyon nehezek lesznek mindannyiunk számára, de már látható a fény az alagút végén, hiszen a vakcina belátható távolságban van. Ezért szorítsuk össze mindannyian a fogunkat, tartsuk be a szabályokat, és itt a parlamentben közösen adjuk meg a felhatalmazást a kormánynak, hogy gyorsan, hatékonyan tudjon cselekedni, ahogy azt tette eddig is. Ha így teszünk, akkor újra le fogjuk győzni a vírust, együtt biztosan sikerülni fog. Köszönöm szépen. [[Taps a kormánypártok padsoraiból.]]
Köszönöm szépen, képviselő úr. Hollik István képviselő úrnak elhangzott napirend előtti felszólalására a kormány nevében Völner Pál államtitkár úr válaszol. Parancsoljon, államtitkár úr, öné a szó.
Köszönöm a szót, elnök úr. Tisztelt Ház! Tisztelt Képviselő Úr! Valóban valamennyien emlékszünk a tavaszi történésekre, amikor egy vadonatúj, ismeretlen veszéllyel, a koronavírus-járvánnyal kellett szembenézni, és a kormány kihirdette a veszélyhelyzetet, majd a parlamenthez fordult, hogy a veszélyhelyzet meghosszabbításával megkapja azokat a jogköröket, amelyek az azonnali operatív intézkedéseket lehetővé tették. Emlékszünk az akkor történtekre, hogy még a házszabálytól eltérést sem támogatta az ellenzék, tehát, hogy módot adott volna a kormánypártoknak arra, hogy gyakorlatilag a legrövidebb időn belül ez kihirdetésre kerüljön. Majd ez önmagában is elítélendő dolog Nyugaton valóban egy rágalomhadjáratba kezdtek. Miközben az egészségügyi dolgozók, a szociális szférában dolgozók, a boltokban dolgozók, tehát sorolhatnám tovább, mindenki tette a dolgát, és küzdött a járvány ellen, próbálta a megszorítások, a korlátozások ellenére működőképesen tartani az országot, ők azzal házaltak odakint, hogy nem működik a parlament, hogy itt diktatúra került bevezetésre; itt a rémhírterjesztés tényállása kapcsán, ami veszélyhelyzet idején súlyosabb büntetéssel fenyeget, elhallgattatják a sajtót. És arra is emlékszünk, hogy mindenféle vizsgálati próbálkozások voltak akár Věra Jourová részéről, akár a belga biztos részéről, mind-mind, viszont egyetlenegy kötelezettségszegési eljárást nem indítottak ellenünk, ellentétben a CEU-üggyel, a különböző rezsicsökkentési intézkedéseinkkel. Jogilag nem találtak fogást a történéseken, mindenki belátta, hogy azok a szabályok, amelyeket mi alkalmaztunk, nem haladják meg a Nyugat-Európában alkalmazott mértékeket. Tehát, ahogy miniszterelnök úr mondta, gyakorlatilag a francia elnöknek békeidőben nagyobb jogkörei vannak, mint a magyar miniszterelnöknek veszélyhelyzet idején. Ezt a hazugságot egy darabig még szerintem odakint ápolgatniuk kell, mire ugyanígy árnyékra vetődve majd a Bizottság vagy akár az Európai Parlament hogy úgy mondjam, nem pillanatnyi érdekek szerint befolyásolható képviselői csatasorba állíthatók legyenek ebben a helyzetben. De bízunk benne, hogy ebben az esetben, a holnapi napon győzni fog a józanság. Tehát akik itt ilyen elvakultan belevetődtek ebbe a konfliktusba, és próbálták a kormányt lejáratni, belátják, hogy a magyar emberek egészsége, a gazdaság működőképessége, az egészségügyi védekezés feltételeinek a megteremtése mind-mind fontosabb, mint hogy egy pillanatnyi érdektől vagy ötlettől vezérelve ugyanazt az ámokfutást elkövessék, ami a tavasz folyamán látható volt. Az is látható, ahogy képviselő úr felsorolta, valóban a magyar védekezés nehézségekkel küzd ugyan, hiszen a tavaszi számokhoz képest súlyosabb helyzetben vagyunk, ezért most mondhatjuk úgy, hogy ugyanazok a korlátozások vagy még nagyobb korlátozások kerülnek bevezetésre, mint a tavasz folyamán, de nem lógunk ki az európai átlagból. Ez azt jelenti, hogy ha Svájcban napi 12 ezer megbetegedett lehet 8,5 millió lakosra, nálunk pedig 5 ezer van, akkor az azt bizonyítja, hogy nem a felkészültségen, nem az egészségügy színvonalán, hanem a járványnak az erősségén múlik sajnos sokszor az, hogy milyen hátrányokat és milyen veszélyeket kell elszenvednünk. A másik, amire szeretnék rámutatni, ami szintén egy érdekes mechanizmus mind az ellenzéknek, mind pedig a brüsszeli bürokratáknak: most, a járványhelyzet idején tartják a legfontosabbnak, hogy egy zsarolással, politikai, ideológiai zsarolással gyakorlatilag sarokba állítsák Magyarországot. Mindenféle kötelezettségszegési eljárás, túlzottdeficit-eljárás nélkül, pusztán bizottsági döntések alapján meg akarnak tőlünk vonni forrásokat ebbe a jogállamisági köntösbe burkolva aminek éppen az a lényege, hogy az Unió által biztosított keretek, például az Unió alapszerződése, amely bizonyos kérdésekben vétójogot ad mind a nemzeti kormányoknak, mind pedig a nemzeti parlamenteknek, ezeket , egy zsarolásba átfordulva be akarják Magyarországot, Lengyelországot vagy éppen a hallgató, más államokat kényszeríteni egy olyan helyzetbe, hogy egy árukapcsolással gyakorlatilag a hétéves költségvetés és a Next Generation elfogadásával próbálják zsarolni őket, kockáztatva ezzel azoknak a tagállamoknak a gazdasági stabilitását, munkahelyeit, amelyek sokkal nehezebb helyzetben vannak, mint a jól védekező államok, vagy akik az elmúlt években a pénzügyi fegyelmet tartották. Körülbelül itt tartunk ma, úgyhogy remélem, hogy holnap a józanság győz, reméljük, hogy a járvány minél hamarabb elvonul a fejünk fölül, és akkor végre megnyílhat a tér azoknak a politikai vitáknak, amiket az ellenzék olyannyira szeret, akár a tényeket is nélkülözve. Köszönöm szépen. [[Taps a kormánypártok padsoraiból.]] [[12.10]]
Köszönöm szépen, államtitkár úr. Tisztelt Országgyűlés! Képviselőtársaim! A Fidesz képviselőcsoportjából Hende Csaba képviselő úr, az Országgyűlés alelnöke „Aktuális ügyeink” címmel jelentkezett napirend előtt felszólalásra. Parancsoljon, alelnök úr, öné a szó.
Köszönöm a szót. Tisztelt Országgyűlés! A járványhelyzet folyamatosan romlik az egész világon, ezen belül különösen Európában. A fertőzés sajnos egyre többeket ér el, egyre többen betegszenek meg, és egyre magasabb azoknak a száma, akik kórházi ápolásra szorulnak.Nálunk is felszálló ágban van a járvány, ezért a védekezés gyors intézkedéseket követel meg. Éppen ezért indokolt, hogy a kormány ismét rendkívüli jogrendet, veszélyhelyzetet hirdetett. Ez gyors döntések meghozatalára ad lehetőséget. Most nincs idő a 2-3 hetes normál parlamenti döntéshozatalra, mert veszélyhelyzetben ez egyszerűen nem fér bele. Hol egészségügyi, hol gazdasági vagy más intézkedéseket kell sürgősen meghozni, akár órákon belül. Tisztelt Ház! Ma már sajnos szinte mindenkinek van valamilyen közvetlen tapasztalata a járványról, mert a vírus elérte a családot, a munkatársakat. A helyzet nehéz, de az esélyeink nem rosszak. Világszínvonalú orvosaink és ápolóink vannak, akik hősiesen küzdenek. Elláttuk őket a lehetőségek határáig minden szükséges felszereléssel, és az anyagi megbecsülésükről is gondoskodtunk. Tavasszal azért kezeltük sikeresen az első hullámot, mert összefogtunk. Most sokkal felkészültebbek vagyunk, és ha mindenki betartja a szabályokat, akkor együtt újra sikerülni fog. A miniszterelnök úr által röviddel ezelőtt bejelentett intézkedések újabb lépések arra, hogy megvédjük az emberek életét, egészségét és a kórházak működőképességét. Tisztelt Ház! Holnap a veszélyhelyzet 90 napos meghosszabbításáról fog tárgyalni az Országgyűlés. Tavasszal nem számíthattunk ebben a baloldalra, akkor nem támogatták azt, sőt nem szavazták meg a koronavírus-törvényt, külföldön támadták igaztalanul Magyarországot, és még kamuvideót is készítettek a magyar egészségügy lejáratására. Akkor nem lehetett előre látni, hogy mikor lesz vége a járványnak, ezért nem szabtunk határidőt. Végül a kormány 98 nap után maga kezdeményezte a veszélyhelyzet megszüntetését. Most a helyzet másként fest. Biztató hírek vannak a vakcináról, már látótávolságon belül van. [[Dr. Lukács László György: Az a kérdés, melyik irányban van a látótávolság!]] Magyarország az Unió minden vakcinaprogramjában részt vesz, és tárgyal Oroszországgal, Kínával és Izraellel is annak érdekében, hogy a magyar kormány az elsők között tudjon vásárolni, és meg tudja kezdeni az oltást. Éppen ezért reméljük, hogy a 90 nap elég lesz a rendkívüli jogrend fenntartására. Arra kérem az Országgyűlés minden képviselőjét, pártállásra való tekintet nélkül, hogy segítse a védekezést, mert ez most nem a politikai viták ideje. A szavak ideje lejárt, eljött a tettek ideje. Innen is részvétemet fejezem ki a járvány áldozatai hozzátartozóinak, és jobbulást kívánok minden betegnek. Közösen fohászkodunk azért, hogy az egészségügy neves és névtelen hősei kapjanak elég erőt, bátorságot és kitartást hősies küzdelmükhöz a láthatatlan ellenséggel, a koronavírussal szemben. Tisztelt Országgyűlés! Talán még soha nem volt ennyire világos Széchenyi István mondatának igazsága: „Minden magyar felelős minden magyarért.” Felelős a kormány, felelős döntéseket kell hoznunk nekünk is. De felelősséget visel mindenki, nemcsak a saját, de mások egészségéért is. Most a legtöbb, amit mindenki megtehet és egyben köteles is megtenni , az a helyes maszkviselés, a távolságtartás, a gyakori kézmosás és minden újabb korlátozó rendszabály maradéktalan betartása akkor is, ha az kényelmetlenséggel vagy nehézségekkel jár. Isten segítsen mindnyájunkat! Köszönöm figyelmüket. [[Taps a kormánypártok soraiban.]]
Köszönöm szépen, alelnök úr. Alelnök úr napirend előtti felszólalására a kormány nevében Menczer Tamás államtitkár úr válaszol. Parancsoljon, államtitkár úr, öné a szó.
Köszönöm a szót. Tisztelt Elnök Úr! Tisztelt Ház! Tisztelt Képviselő Úr! Engedje meg, hogy ott kezdjem, ahol ön befejezte, mert valóban a vakcina lesz majd a megnyugtató megoldás, de mint az ismert, jelenleg nincsen vakcina, ezért, ahogy ön is említette, különösen fontos a meglévő szabályok betartása, ezek közül nem lehet eleget hangsúlyozni a maszkviselést, a távolságtartást és a rendszeres kézmosást, fertőtlenítést. Azt is tudjuk, hogy jelenleg senki nem tudja azt pontosan még körülbelül sem, hogy hol fogják megtalálni a koronavírus ellenszerét, és egészen pontosan azt sem tudjuk, hogy ez mikor lesz. Viszont megalapozottan bízhatunk abban, hogy néhány hónapon belül már lesz vakcina, és belátható időn belül nagy mennyiségben is rendelkezésre áll majd. Tisztelt Képviselő Úr! Tisztelt Ház! Mit kell tennünk? A feladatunk az, hogy minden olyan vakcinaprojektnél ott legyünk, amely sikerrel kecsegtet, és mi így is járunk el, minden olyan folyamatnál ott vagyunk, amelynek a végén előállíthatják a hatékony vakcinát. Természetesen Magyarország része az európai projektnek. Itt az ütemezés nagyjából úgy néz ki, hogy remélhetőleg december végén, január elején megérkezhetnek az első adagok a jelenlegi terv szerint, és nagyobb mennyiségben majd áprilisban állhat rendelkezésre. De elképzelhető az, hogy Keleten jobban állnak, előbb megtalálják az ellenszert, és éppen ezért, ahogyan a képviselő úr is utalt rá, figyelemmel kísérjük azt, hogy mi történik Kínában, Oroszországban és Izraelben. Kínában három gyártóval állunk kapcsolatban. Ilyenkor a folyamat úgy indul, hogy titoktartási nyilatkozatot kell aláírni, együttműködési megállapodást kell kötni. Mi természetesen ezt a folyamatot, amennyire csak tudjuk, gyorsítjuk, és a körülményekhez képest jól is haladunk. Az egyik gyártónál ott tartunk, hogy jó reménység szerint belátható időn belül vakcinamintát kaphatunk, és egy másik gyártónál is igyekszünk afelé terelni a megbeszéléseket, hogy minél előbb vakcinamintát kapjunk. Ez azt jelenti, hogy remélhetőleg még ebben az évben és remélhetőleg minél előbb egy vagy két vakcinamintával fogunk rendelkezni Kínából, aminek a jelentőségét, feltételezem, nem kell ecsetelnem, ez óriási jelentőségű lenne. A harmadik gyártónál is jól állunk, ott is igyekszünk előrehaladni. Az első ország lenne Magyarország Európában vagy mindenképpen az elsők között lennénk, akik kínai vakcinamintát elemezhetnek. Oroszország vonatkozásában Szijjártó külügyminiszter úr folyamatosan tárgyal a partnereivel Oroszország vonatkozásában is. Ott azt a tájékoztatást kaptuk, hogy hat hónapig kell tesztelni a vakcinát, de három hónap után egy úgynevezett köztes jelentést készíthetnek. Erre ezen a héten kerül sor, és ez megint csak reményt keltő. Remélhetőleg decemberben kisebb mennyiségben, jövőre pedig nagyobb mennyiségben kaphatunk az orosz vakcinából. Az engedélyezés és az engedélyeztetés még egy nagyon fontos kérdés, tisztelt képviselő úr, tisztelt Ház. Először is fontos leszögezni, hogy egészségügyi vészhelyzetben a vakcina engedélyezése tagállami hatáskör, és bennünket sem semmilyen brüsszeli lobbi, sem semmilyen lobbi a gyógyszermultik részéről nem fog tudni attól eltántorítani, hogy ha valahol megtalálják az ellenszert, akkor azt az elsők között Magyarországra hozzuk. Az engedélyeztetés menetében pedig rendkívül fontos, hogy a magyar szakemberek fognak dönteni természetesen arról, hogy melyik vakcina jó és melyik nem, mi a véleményük a különböző vakcinákról. Mintákat szerzünk, szakmai leírásokat kapunk, és ezek alapján a magyar szakemberek mondják ki a döntést, és mondják el a véleményüket. Ezen a helyen vagy ezen a ponton fontos kérnem a baloldalt és a baloldalhoz tartozó sajtót is, hogy ne csinálják azt, ami az elmúlt napokban látható volt, ne keltsenek rémhíreket, ne keltsenek pánikot, ne állítsák azt, hogy mi ismeretlen, bizonytalan eredetű szerekkel akarjuk a magyar embereket beoltani, mert ez nem igaz, ez felelőtlen magatartás, pánikkeltés, és erre most nincsen semmi szükség. Bízom benne, hogy a baloldali képviselőknek is a magyar emberek egészsége és biztonsága a legfontosabb, és kérem ezért, hogy ezt fejezzék be. Mert jelenleg azt látjuk, hogy a kormány az emberekkel foglalkozik és az emberekkel összefogva harcol a vírus ellen, a baloldal meg a kormánnyal foglalkozik, nem az emberekkel, és a kormány támadása jelenleg a legfontosabb a baloldal számára. Abban bízom, hogy ez a magatartás változni fog, és a baloldal támogatni fogja a vakcinabeszerzést, és egyéb területeken is támogatni fogja a kormányt. [[12.20]] Például van erre lehetőség rögtön holnap, a rendkívüli jogrendről történő szavazás során. Ne annak drukkoljanak, hogy beszakadjon a magyar egészségügy, és megszűnjenek a munkahelyek, mert ez felelőtlenség, és ekkor nem a kormány ellen tesznek, hanem a magyar emberek ellen! Támogassák a kormányt, és szavazzanak holnap felelősségteljesen! Köszönöm, hogy meghallgattak. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! A napirend előtti felszólalások végére értünk.A mai napon napirend utáni felszólalásra jelentkezett Z. Kárpát Dániel, a Jobbik-képviselőcsoportból; Szabó Tünde, a Fidesz képviselőcsoportjából; Tapolczai Gergely képviselő úr, a Fidesz képviselőcsoportjából; Dudás Róbert képviselő úr, a Jobbik képviselőcsoportjából; Gyüre Csaba jegyző úr, a Jobbik képviselőcsoportjából; Keresztes László Lóránt frakcióvezető úr, az LMP-ből; Farkas Gergely független képviselő; Hajdu László képviselő úr, a DK-ból; Varju László képviselő úr, a DK képviselőcsoportjából. Tisztelt Országgyűlés! Most 12 óra 20 perc van, és elkezdjük az azonnali kérdések tárgyalását. Tisztelt Ház! Jakab Péter frakcióvezető úr és Szilágyi György képviselő úr, a Jobbik képviselői, azonnali kérdést kívánnak feltenni a miniszterelnök úrnak: „Mit gondol erről, Miniszterelnök úr?” címmel. Tisztelt Frakcióvezető Úr! A miniszterelnök úr távolléte miatt válaszadásra Gulyás Gergely, Miniszterelnökséget vezető miniszter urat jogosította fel. Tisztelettel kérdezem önt, hogy elfogadjae a válaszadó személyét, vagy a miniszterelnök úrtól személyesen kéri a választ. [[Az elnök az emelvényről nem látja, hogy Szilágyi György feláll. Szilágyi György: Itt állok, elnök úr!]]
Parancsoljon!
Megvárjuk miniszterelnök urat.
Köszönöm szépen. Tehát Szilágyi György képviselő úr volt az, aki az azonnali kérdést feltevők nevében szólt. Tisztelt Ház! A miniszterelnök úrnak a soron következő azonnali kérdések órájában kell válaszolnia.Tisztelt Országgyűlés! Csányi Tamás és Lukács László György képviselő urak, a Jobbik képviselői, azonnali kérdést kívánnak feltenni az emberi erőforrások miniszterének: „Mit gondol erről, Miniszter úr?” címmel. Lukács László György képviselő úr fogja feltenni a kérdést. Lukács László György képviselő urat illeti a szó. Parancsoljon!
Köszönöm szépen a szót. Tisztelt Elnök Úr! Tisztelt Miniszter Úr! Képviselőtársaim! Szijjártó Péter jelenleg, most éppen nem, de egyébként oltásért házal vagy éppen portyázik, legfőképp Keleten, ott, ahonnan dobozszámra kaptuk még tavasszal a selejt, védekezéshez szükséges eszközöket. Orosz és kínai koronavírus elleni vakcináról, oltásról lehet hallani, miniszter úr. Tegyük félre egyébként a mindkét ország termékeinek minőségével meglévő saját tapasztalásunkat, akár a rendszerváltás előttről, akár a rendszerváltás utánról, de miniszter úr, azt leszögezhetjük, hogy az oltás nem egy pirítóssütő vagy éppen egy Junoszty televízió vagy egy hamisított Gucci-táska. Itt az emberek egészsége, élete forog kockán, nem véletlenül vonatkoznak rájuk speciális szabályok, hogy hogyan lehet őket egy országba behozni, alkalmazni és minek kell megfelelniük. Az orosz és kínai szerekkel kapcsolatban felmerült, hogy áttekinthetetlen a klinikai tesztelési fázisuk, a gyártásuk, a kutatásaik szinte megismerhetetlenek. Mindezekre tekintettel ideje tisztázni pár érdekes kérdést, például azt, hogy változnake az oltások befogadásának szabályai, azaz lerövidítike önök azt a határidőt és ezáltal azokat a követelményeket, amelyeket azért alkalmaznak, hogy ne legyenek az oltások veszélyesek az emberre. De talán a legfontosabb kérdés, hiszen ön mégiscsak orvos, hogy ön mint orvos amikor kész lesz az orosz vagy kínai oltás, és itthon a lakosságnak ajánlják majd, ellenőrizhető módon, a nyilvánosság előtt be fogjae magának adatni az oltást. Fenyegetie a keleti oltás által veszély a magyar embereket? Várom megtisztelő válaszát. [[Taps a Jobbik soraiban.]]
Köszönöm szépen, képviselő úr. A választ Kásler Miklós miniszter úr fogja megadni. Parancsoljon, miniszter úr, öné a szó.
Elnök Úr! Tisztelt Ház! Magyarország az oltásokban világhatalom. Nincs egyetlenegy ország sem, ahol tizenháromféle vakcina van, tehát el lehet mondani, hogy a tapasztalatunk megfelelő. A Coviddal kapcsolatos fejlesztések a világ legkülönbözőbb részein elég sokirányúak, sokféle vakcinát készítenek elő, elölt vírust, vektorvakcinát, felépített szekvencián alapuló vakcinációt és másokat. Egyet tudok mondani: az előírásokat minden egyes gyógyszerfejlesztésnél, vakcinafejlesztésnél be kell tartani. Erre vonatkoznak az EPAR előírásai és az EMA előírásai Európában. Természetesen, ha a vakcina elkészül, és akkor, amikor elkészül, a magyar egészségügyi hatóság határozottan fogja ellenőrizni a legapróbb részletekig azt, hogy megfelelte a nemzetközi előírásoknak, illetve a magyar előírásoknak, amelyek egybeesnek. Hogy én beoltatome magam? Természetesen, hiszen csak olyan vakcina forgalomba hozatalát engedélyezzük, amely garantáltan hatásos és garantáltan veszélytelen. Az eljárásrendet a gyógyszervizsgálatoknál szívesen az ön által megjelölt helyen, időpontban elmagyarázom. Köszönöm szépen. [[Taps a kormánypártok soraiban.]]
Köszönöm szépen, miniszter úr. Egyperces viszonválaszra Lukács László György képviselő urat illeti a szó. Parancsoljon!
Ha már itt tartunk, miniszter úr, akkor esetleg azt is érdemes tisztázni, hogy kötelező lesze az orosz oltás mindenkinek, ha már ön ezt beadatná magának. Illetve tudjáke garantálni a magyar hatóságok és Orbán Viktor, hogy az oroszoktól szerzett oltás várható előnye meghaladja a hátrányait? [[Dr. Rétvári Bence: Milyen hátrányait?]] allgatva azt, amit mondott, egy érdekes régebbi vicc jutott az eszembe. Volt valahol, azt hiszem, egy olyan vicc, amelyben a jereváni rádióba betelefonáló azt kérdezte [[Dr. Rétvári Bence: KáGéBéla!]] hogy igaze, hogy a szovjet órák legalább olyan pontosak, mint a svájciak. Erre pedig az volt a válasz, hogy igaz, ráadásul még gyorsabbak is. Isten óvja Magyarországot! [[Taps a Jobbik soraiban.]]
Köszönöm szépen, képviselő úr. Egyperces viszonválasz illeti meg miniszter urat is. Parancsoljon!
Tisztelt Képviselő Urak! Isten áldja Magyarországot és a magyar nemzetet minden kívülről jövő és minden belső támadástól!Visszatérve arra, hogy kötelezőe a vakcináció. Nem. Szabad országban élünk, mindenki eldöntheti szabad akaratából, hogy neki mi az előnyös és mi nem. Az orosz vakcinát nem becsülném le, ugyanúgy, ahogy a többi vakcinát sem becsülöm le. Nem államrezsim kérdése a vakcina, hanem szakmai kérdés. Az orosz vakcinának is van esélye, és a nyugati vakcináknak is van esélye. Amikor elkészülnek és törzskönyvezik őket, mi is vizsgálni fogjuk úgy, ahogy említettem, én meg a megfelelőt magamnak beadatom, és a képviselő úrnak is javaslom. [[Közbeszólások a Jobbik soraiból: Megfelelőt? A megfelelőt?]] Köszönöm szépen. [[Taps a kormánypártok soraiban.]]
Köszönöm szépen, miniszter úr. Tisztelt Országgyűlés! Gurmai Zita képviselő asszony, az MSZP képviselője, azonnali kérdést kíván feltenni a miniszterelnök úrnak: „Hogy is van ez Miniszterelnök Úr?” címmel. Tisztelt Képviselő Asszony! Miniszterelnök úr távolléte miatt válaszadásra Gulyás Gergely miniszter urat kérte fel. Tisztelettel kérdezem, ön elfogadjae a válaszadó személyét, vagy miniszterelnök úrtól személyesen kéri a választ.
Miniszterelnök úrtól személyesen kérem a választ. Köszönöm.
Köszönöm szépen. Tájékoztatom önt, tisztelt képviselő asszony, hogy miniszterelnök úrnak a soron következő azonnali kérdések órájában kell válaszolnia. Ha minden igaz, és a sorrendem is jó, akkor újra önnek fogom megadni a lehetőséget. Tisztelt Országgyűlés! Gurmai Zita képviselő asszony, az MSZP képviselője, azonnali kérdést kíván feltenni a miniszterelnök úrnak: „A maszkviselés könnyítése” címmel. A miniszterelnök úr távollétében e kérdés vonatkozásában is válaszadásra Gulyás Gergely miniszter urat jogosította fel. Tisztelettel kérdezem képviselő asszonyt, elfogadjae a válaszadó személyét, vagy a miniszterelnök úrtól személyesen kéri a választ.
Igen, elfogadom. Másodszorra nem mondok nemet.
Igen, nagyon szépen köszönöm. Gurmai Zita képviselő asszonyt illeti a szó.
Bocsánat! Lehet az órát elölről indítani?
Persze, ez természetes! Ezt mondtam volna. [[Megtörténik.]] Köszönöm szépen.
Köszönöm szépen. Oké, szuper. Köszönöm szépen. Tisztelt Elnök Úr! Képviselőtársaim! Miniszter Urak! A jelenlegi járványhelyzetben a maszk viselésének kötelezővé tétele indokolt, hisz életeket menthet. Ennek megfelelően az is helyénvaló, hogy a maszk viselésének elmulasztását a hatályos jogszabályok szigorú büntetésekkel szankcionálják. [[12.30]] Ugyanakkor nekünk, jogalkotóknak azt sem szabad figyelmen kívül hagynunk, hogy az általunk hozott jogszabályok mennyire betarthatók és mennyire humánusak. Nemrégiben a Kereskedelmi Alkalmazottak Szakszervezete megkeresett, és jelezték: sok munkáltató annyira aggódik a büntetés miatt, hogy még annyi időre sem engedik levenni a maszkot a dolgozóknak, hogy igyanak. Ez például azt jelenti, hogy egy hat órára beosztott pénztárosnak egy korty víz nélkül kell végigdolgoznia a műszakját, hiszen munkaközi szünet csak hat óránál hosszabb munkaidő esetén jár. Ezért az érdekképviselet szeretné elérni, hogy a kereskedelemben dolgozó munkavállalók kétóránként tíz perc maszkmentes szünetet tarthassanak. Amikor ezzel kapcsolatosan írásbeli kérdést intéztem az Innovációs és Technológiai Minisztériumhoz, azt a választ kaptam, hogy a munkavállalók egészségét védő kockázatértékelés a munkáltatók felelőssége. Csakhogy ebben az esetben a munkaegészségügyi szabályok és a maszk viselését előíró rendelkezések ellentmondásban vannak. Fontos a járvány elleni védekezés, de az emberséges munkakörülmények biztosítását sem felejthetjük el. Ezért kérdezem miniszter urat: partnere a Fidesz-kormány egy olyan jogszabály-módosításban, amely lehetővé tenné, hogy a kereskedelemben dolgozók a járványügyi előírások maximális betartásával kétóránként tíz perc maszkmentes szünetet tarthassanak? Köszönöm szépen, hogy meghallgattak. Örülök, hogy Rétvári államtitkár úr itt van, és bízom benne, hogy már jól van a koronavírus után.
Köszönöm szépen, képviselő asszony. Válaszadásra megadom a szót Gulyás Gergely miniszter úrnak. Parancsoljon, miniszter úr, öné a szó.
Köszönöm a szót. Tisztelt Elnök Úr! Tisztelt Országgyűlés! Tisztelt Képviselő Asszony! Az Alaptörvénynek egy fontos rendelkezése, hogy a jogszabályokat a józan ésszel összhangban kell értelmezni. Ez különösen indokolt egy rendkívüli jogrendi helyzet idején, amikor szigorúan be kell tartani a szabályokat. De ez a józan ész alkalmazásának a kötelezettsége alól senkit nem ment fel. Tehát az teljesen nyilvánvaló, hogy az emberiesség minimuma, hogy mindenki, ha akar, óránként, ha akar, félóránként, de legalább kétóránként ihasson. Ahogy nyilvánvalóan a mosdóhasználat sem kötődhet ahhoz, hogy valakinek éppen a munkaügyi jogszabályok által biztosított szünete van vagy sem. Tehát én minden olyan szabályozásban partner vagyok, és a kormány is partner, amely az ön által felvetett problémára biztosít megoldást. Csupán azt ismerem el szomorúan, hogy ez a probléma egyáltalán létezik, ha létezik, mert úgy gondolom, hogy a józan ésszel összhangban való értelmezése a jelenlegi szabályoknak egyértelművé teszi, hogy természetesen mindenki amikor fölállunk, többnyire mi is levesszük a maszkot, vagy amikor valaki étkezik, akkor értelemszerűen ezt technikailag máshogy nem tudja megtenni, mint hogy leveszi a maszkot. Tehát olyan élethelyzetre kell választ adnunk, ami a jelenlegi szabályoknak nem a szigorú betartásából, hanem a téves értelmezéséből ered. Hogyha ez egy általános probléma, akkor természetesen a kormány nyitott arra, hogy leírja azt, ami egyértelmű, tehát enni és inni nem maszkban kell. És az sem kérdés, hogy egy munkavállalónak joga van inni és enni akkor, amikor megszomjazott vagy megéhezett. Köszönöm a figyelmet. [[Taps a kormánypártok soraiból.]]
Köszönöm szépen, miniszter úr. Egyperces viszonválasz illeti meg képviselő asszonyt. Parancsoljon, képviselő asszony, öné a szó.
Köszönöm szépen a miniszter úr humánus válaszát. Az a probléma, hogy ez a probléma nemcsak a pénztárosnőknél többnyire, ugye, nőkről van szó jelentkezett, hanem például a pékeknél is. Nekik eddig védőitalt biztosítottak, és most megszűnt a védőital. Tehát ez egy olyan probléma… megáll a józan ész, tudom, értem én, csak én mindenképpen azt szeretném kérni, hogy üljenek le és egyeztessenek a KASZ elnökével, nézzék meg, hogy ebben az esetben mi a teendő. Mert akárhogy is nézem, ez egy probléma, és én úgy gondolom, hogy mindenkire nagyon nagy szükség van, itt van, tombol a vírus, senkit nem kímél, pártállástól függetlenül sem. Tehát én mindenképpen azt gondolom, hogy a megelőzésre legyenek kedvesek koncentrálni. És, mint jeleztem, itt két ügy ütközik, tehát ezért is lenne rendkívüli módon fontos, hogy ezzel azonnal foglalkozzanak, mert igenis, a félelem nagy úr. Azt meg már csak csöndben teszem hozzá, hogy azok, akik elveszítették a munkájukat, egyre nehezebb helyzetben vannak, azoknak nem ezek az ügyek, a maszk megvásárlása is problémát okoz. Úgyhogy én még egyszer mindenkinek jobbulást kívánok, egészségügyben, szociális szférában, KASZ-nál, mindenhol. Az a kérésem, miniszter úr, segítse ezt az ügyet, hogy minél előbb a józan ész diktálhasson. Köszönöm szépen.
Köszönöm szépen, képviselő asszony. Egyperces viszonválasz illeti meg miniszter urat is. Parancsoljon, miniszter úr!
Köszönöm a szót, elnök úr. Tisztelt Képviselő Asszony! Csak azt tudom még egyszer hangsúlyozni, a kormány partner abban, ha bárhol a szabályozás pontosítására van szükség egy rossz gyakorlatból adódóan, akkor is, ha a gyakorlaton nem tudunk változtatni, akkor a szabályozás pontosítására is nyitottak vagyunk. Kérem, hogy az ezzel kapcsolatos megkereséseket juttassa el akár hozzám, és igyekszünk írásba foglalni azt, amit normális helyeken egyébként eddig is természetesnek gondoltak. De nem állítom, hogy ma Magyarországon minden munkahely normális helynek tekinthető, tehát közös érdek, hogy ha ilyen probléma van, akkor ezt oldjuk meg. Köszönöm. [[Taps a kormánypártok soraiból. Szórványos taps az ellenzéki padsorokból.]]
Köszönöm szépen, miniszter úr. Tisztelt Országgyűlés! Varju László képviselő úr, a DK képviselője, azonnali kérdést kíván feltenni a pénzügyminiszter úrnak: „Azonnali bértámogatást az állásukat elvesztő magyaroknak!” címmel. Tisztelt Képviselő Úr! Miniszter úr távolléte miatt válaszadásra Tállai András államtitkár urat jogosította fel. Tisztelettel kérdezem, elfogadjae a válaszadó személyét. [[Varju László: Köszönöm.]] Nagyon szépen köszönöm, hogy elfogadja. Varju László képviselő urat illeti a szó. Parancsoljon!
Köszönöm szépen a szót. Tisztelt Elnök Úr! Államtitkár Úr! Tényként nyugodtan mondhatjuk, hogy Magyarország a pártállami Orbán-kormány hibájából válságok által halmozottan sújtott terület. Ez nyilvánvaló. E körülmények között, ha valóban a hősiesen küzdő járványügyi és egészségügyi szakemberekre lenne bízva a védekezés, talán akkor előrébb lennénk. Mondok egy konkrét példát: Borsod megyei konkrét példa, hogy a kisvárosi kórházból a nagyvárosba átrendelték az orvosokat, és százezernyi embert hagytak hátra olyan egészségügyi ellátás nélkül, ami akár még a gyerekeknek is gondot okozhat, mert még a mentők sem állnak rendelkezésre. Ilyen körülmények között, azt gondolom, hogy a kanyarban előző megoldások helyett nagyon időszerű, hogy európai megoldásokat alkalmazzanak, és éppen ezért azoknak, akik nemhogy autójuk nincsen, de az autóbuszjegyre sincs pénzük, hogy beutazzanak a nagyvárosba ellátásért, bértámogatásra van szükségük. Az ország, ahogy mondtam, válságok által sújtott terület. Az Orbán-kormány nem segít a bajbajutottakon, ha érdemben nem terjeszti ki a bértámogatást. Sok egyéb bűne mellett egyébként még megtehetné azt is a kormány, hogy javít a helyzeten, és az álláskeresési járadék időtartamát jelentősen kibővíti, és ezzel valóban segít azoknak az embereknek, akiknek a legminimálisabb feltételekre, az életben maradásra és az egészségügyi ellátás minimumlehetőségeit, mondhatnám azt, hogy legalább ezért tesznek valamit. Kérdezem ezért államtitkár urat, mikor és mekkora állami bértámogatást kívánnak adni a munkájukat elvesztő vagy azt nélkülöző emberek számára, hogy menteni lehessen még azt, ami menthető. Köszönöm szépen. [[Taps a DK soraiból.]]
Köszönöm szépen, képviselő úr. A választ, mint említettem, Tállai András államtitkár úr fogja megadni. Parancsoljon, államtitkár úr, öné a szó.
Köszönöm szépen a szót, elnök úr. Tisztelt Országgyűlés! Tisztelt Képviselő Úr! Folytatódik közöttünk az elvi, szemléletbeli vita, amely arról szól, hogy az embereknek egy ősi bölcsesség alapján halat adjunk vagy hálót. Ha valaki halat ad az embereknek, azzal megeteti őket, az emberek jóllaknak, úgy gondolják, minden rendben van. De az igazi segítség mégiscsak az, hogyha megtanítjuk őket halászni, és ehhez adunk hálót és lehetőséget. A jelenlegi kormány ezt a gazdaságpolitikát folytatja; azzal folytatja, hogy nem megszorításokat vezet be, nem adóemeléseket vezet be, nem úgy kezeli a válságot, hanem támogatások bővítésével, a források emelésével, a hozzáférések egyszerűsítésével, adócsökkentéssel, az üzleti környezet javításával és a családok támogatásával.Igen, ezt április óta, a válság megjelenése óta be is vezette. Hiszen a gazdaságvédelmi akciótervnek öt fontos eleme volt. Az első és talán legfontosabb eleme a munkahelyek megőrzése. A munkahelyek megőrzéséhez az állam csökkentett munkaidő esetén támogatást biztosított. Ez egyébként 207 ezer munkavállalót ért el, mintegy 16 ezer cég nyújtott be ilyen támogatást. Folytathatjuk a sort a munkahelyteremtési lehetőségekkel. Igen, válságban is munkahelyeket kell teremteni, az embereknek munkát kell adni. [[12.40]] Ezt a Külgazdasági és Külügyminisztérium támogatási programja biztosította, ahol legfeljebb 800 ezer euró értékben lehet támogatást igényelni. Ez több mint 143 ezer ember munkahelyének megtartásához járult hozzá, tisztelt képviselő úr. [[Taps a kormánypártok soraiban.]]
Köszönöm szépen, államtitkár úr. Egyperces viszonválaszra Varju László képviselő úré a szó. Parancsoljon!
Államtitkár úr és kedves tapsoló képviselőtársak, rendkívül felháborító, amit mondott. Azt gondolom, hogy ebben a helyzetben, ebben a válságban, egészségügyi helyzetben ne biztasson senkit sem arra, hogy halászni tanulgasson. Biztosítsanak buszjegyet az embereknek, hogy be tudjanak utazni egészségügyi ellátásra! A buszjegy megvásárlásához szükséges bértámogatást kell biztosítani. Ennyi telik önöktől?! Most tényleg, államtitkár úr, ebben a helyzetben, amikor itt állunk, és önök ilyen drámai és patetikus szavakkal hívják fel a figyelmet, hogy milyen helyzetben van az ország?! Mit gondolnak magukról?! Adjanak pénzt az embereknek! Követelem azt, hogy önök bértámogatást biztosítsanak azoknak a borsodi embereknek, akiket kilöktek gyakorlatilag az ellátási rendszerből, akiket nem fogadtak be az ellátási rendszerbe, és emiatt ellátásuk bizonytalan. Újra lelepleződik a pártállami magatartásuk, és miközben az Európai Unió forrásokat adott ehhez a miniszterüknek, aki be is ismerte ezt és el is mondta [[Az elnök a csengő megkocogtatásával jelzi az idő leteltét.]] , eközben elköltik másra. Adjanak pénzt és bértámogatást az embereknek!
Köszönöm szépen, képviselő úr, egyperces viszonválaszra Tállai András államtitkár urat illeti a szó. Parancsoljon!
Tisztelt Képviselő Úr! Ön szokásához híven nagy hangon támad, de mielőtt fölemeli a hangját, tekintsünk már vissza az önök válságkezelésére, mert az élet ilyen, hogy ön is állami vezető volt, és az önök idejében is bizony válság volt körülbelül tíz évvel ezelőtt. Mit csináltak önök? Megszorítást. Elvették az emberektől a pénzt, a nyugdíjat, a fizetést. Mit csináltak önök? Adóemelést. Tudja, mi lett ennek a következménye? Több százezer munkanélküli, 12 százalékos munkanélküliségi rátával adták át 2010-ben a kormányzást. Tudja, mi lett ebből? Költségvetési csőd, olyan költségvetési csőd, hogy ha nincs az EU és nincs az IMF, akkor fizetésképtelenné válik az ország. Önök eladósították az országot. Kritizálhatja természetesen a kormányt, hiszen önnek ez a dolga, de amikor fölemeli a hangját, akkor egy kicsit tekintsen vissza önmagába, hogy hogy is csináltuk ezt mi! [[Az elnök a csengő megkocogtatásával jelzi az idő leteltét.]] S talán akkor egy kicsit halkabban mondaná a kritikáit. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Tisztelt Ház! Képviselőtársaim! Csárdi Antal képviselő úr, az LMP képviselője, azonnali kérdést kíván feltenni a miniszterelnök úrnak: „Pálinkát vagy ételt az asztalra?” címmel. Tisztelt Képviselő Úr! Tájékoztatom önt, hogy miniszterelnök úr távolléte miatt válaszadásra Gulyás Gergely miniszter urat jelölte ki. Tisztelettel kérdezem, elfogadjae a válaszadó személyét, vagy miniszterelnök úrtól személyesen várja a választ.
Szeretném megvárni a miniszterelnök urat.
Köszönöm szépen. Tájékoztatom önt, tisztelt képviselő úr, hogy a miniszterelnök úrnak a soron következő azonnali kérdések órájában kell válaszolnia.Tisztelt Országgyűlés! Ungár Péter képviselő úr, az LMP képviselője, azonnali kérdést kíván feltenni az emberi erőforrások miniszterének: „Ki gondoskodik a gondoskodókról?” címmel. A miniszter úr távolléte miatt válaszadásra Rétvári Bence államtitkár urat jogosította fel. Tisztelettel kérdezem önt, elfogadjae a válaszadó személyét, vagy megvárja miniszter úrtól a személyes választ.
Miniszter urat megvárnám, ha lehetséges.
Köszönöm szépen. Tisztelt Képviselő Úr! Tájékoztatom önt, hogy a miniszter úrnak a harmadik soron következő azonnali kérdések órájában kell válaszolnia.Tisztelt Országgyűlés! Hohn Krisztina képviselő asszony, az LMP képviselője, azonnali kérdést kíván feltenni az emberi erőforrások miniszterének: „Meddig várnak még?” címmel. Tájékoztatom önt, képviselő asszony, hogy miniszter úr távolléte miatt válaszadásra Rétvári Bence államtitkár urat jogosította föl. Tisztelettel kérdezem... [[Jelzésre:]] Köszönöm, nem is megyek tovább, képviselő asszony jelzi, hogy elfogadja a válaszadó személyét. Hohn Krisztina képviselő asszonyé a szó. Parancsoljon!
Köszönöm szépen a szót. Tisztelt Ház! Tisztelt Államtitkár Úr! A mai azonnali kérdésem címe okafogyottá vált szerencsére, hiszen a miniszterelnök úr által bejelentett megszorítások vagy korlátozások, illetve intézkedések egyike volt az, hogy tesztelni fogják a pedagógusokat, aminek nagyon örültem, viszont ezzel kapcsolatban megfogalmazódtak további kérdések. Nem tudom, hogy milyen kidolgozottság alatt van már ez a bejelentés, remélem, hogy fog tudni válaszolni a kérdésekre.Az az első kérdés, hogy ki fogja biztosítani a heti tesztelés költségeit a pedagógusokkal és a bölcsődei dolgozókkal kapcsolatban. Biztosítanake a digitális átállásra támogatást a rászoruló családoknak, iskoláknak, úgymint eszköz vagy egyéb más formában? Adnake támogatást az SNI-s középiskolásokkal otthon maradó szülőknek? Ilyenkor mindig a félelmünk az, bár egyetértünk azzal, hogy szükségesek voltak ezek az intézkedések, de nagyon sok szülőnek így valószínű, hogy az iskolák digitális oktatásra való átállása miatt otthon kell maradni még középiskolással is, tekintettel ezekre a sajátos nevelési igényű gyerekekre. A másik pedig, hogy a szociális dolgozók tesztelésén is elgondolkodotte a kormány, hiszen különösen az intézményekben dolgozók, különösen azok, akik ágy mellett dolgoznak, idősotthonokban dolgoznak, ugyanúgy ki vannak téve a fertőzés veszélyének, mint ahogy az egészségügyben dolgozók, de őróluk nem hallottunk. Örülök, hogy államtitkár úr jól van; remélem, minden képviselőtársam, aki most jelenleg koronavírusos beteg vagy egyéb más betegségben szenved, jól lesz, és semmi baj nem lesz. Köszönöm.
Köszönöm szépen, képviselő asszony, és külön köszönöm a jókívánságokat. A választ, mint említettem, Rétvári Bence államtitkár úrtól fogjuk hallani. Parancsoljon, államtitkár úr, öné a szó.
Köszönöm szépen a szót, elnök úr, és köszönöm szépen képviselő asszonynak is az emberi szavait, a jókívánságait.A járvány megjelenése óta arra törekedett a kormány, hogy mindig olyan intézkedéseket hozzon, amelyekkel a leginkább meg tudja óvni az iskolában tanuló diákok egészségét, az iskolában oktató, dolgozó pedagógusok egészségét és a szülőkét is, akikhez a gyermekek minden délután, este visszatérnek, és ahonnan reggelente elindulnak. Ezért döntött úgy az első hullám alatt a sikeres védekezés érdekében a kormány, hogy átáll a digitális munkarendre. Ennek több pozitív hozadéka is volt, egyrészről tudott folytatódni a tanulás, tehát nem veszett el a diákok éve, a pedagógusok is tudták folytatni a munkát, tehát számukra is a munkabér járt, és a legfontosabb pedig az volt, hogy csökkent ezáltal a találkozások száma, és az első hullámban Magyarország eredményesen tudott védekezni. Éppen ezért tapasztalataink már vannak a digitális oktatással kapcsolatban. A nemzeti köznevelési portálon jó pár digitális tananyag igénybe vehető, és a KRÉTA-rendszerben is újabb és újabb fejlesztések történtek a nyár folyamán, pontosan azért, hogy egy ilyen helyzetben jobban tudja szolgálni a diákokat, a tanárokat és a szülőket. Ahogy ön is említette, a kormány tervei szerint ehhez persze még kérjük a parlamentnek is az általános felhatalmazását a holnapi napon november 11-étől a 8. évfolyam fölött tantermen kívüli digitális munkarendre térnek át. Nyilvánvalóan itt olyan diákokról van szó a 8. évfolyam fölött, akik maguk is otthon jobban tudnak tanulni, jobban tudják követni a tananyagot, jobban tudnak kapcsolatot tartani, kevésbé igénylik a szülők napi teljes felügyeletét, hiszen itt már nagyobb diákokról van szó. Ugyanakkor ők azok is, akik esténként, délutánonként jobban keveredtek, keveredhettek másokkal, találkozhattak másokkal, éppen ezért a fertőzés terjedésében is nagyobb kockázatot jelentenek. A pontos eljárásrend és a pontos célcsoport-meghatározások a teszteléssel kapcsolatban, ahogyan az a bejelentésben is szerepelt, a következő napok feladata, így hamarosan képviselő asszony és mindenki más is erről tájékoztatást tud kapni, de a legfőbb célunk eddig is az volt, hogy ahol a koronavírus megjelent, ott semmiképpen ne folyjon a tanítás. Ezért rendelt el az operatív törzs rövid időn belül, pár órán belül minden esetben [[Az elnök a csengő megkocogtatásával jelzi az idő leteltét.]] digitális munkarendet, ahol akár egy tanár, akár egy diák megfertőződött, hogy az az osztály vagy akár az egész iskola is áttérjen digitális munkarendre. Most is arra törekszünk, hogy minél inkább csökkentsük a járvány terjedését ezzel az új intézkedéssel is, mint ahogy azt sok más példából, leginkább az osztrák példából láttuk mint intézkedésből az elmúlt időszakban. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Tisztelettel arra kérem, hogy bár nagyon fontos minden szó a járvánnyal kapcsolatban, az időkeret betartására szíveskedjék nagyobb figyelmet fordítani. Képviselő asszonyé a szó, parancsoljon! [[12.50]]
Köszönöm szépen a választ. Bár a szociális dolgozók tekintetében nem kaptam választ, de akkor nem kérdezem, hanem inkább javaslom, hogy gondolkodjon el a kormány, az operatív törzs azzal kapcsolatban, hogy a szociális dolgozókat ugyanúgy kellene tesztelni, hiszen ugyanúgy ki vannak téve különösen az idősotthonban vagy akár a hajléktalanszállókban dolgozók a fertőzésnek. Illetve még egy kérdés maradt hátra, ez pedig az, hogy mikor lesznek megteremtve a digitális oktatás feltételei mindenhol tudjuk, hogy van, ahol meg van teremtve, viszont van, ahol nem , és tervezike azt, hogy esetleg az általános iskola felső tagozata is érintett lesz, és ott is bevezetik a digitális oktatást. Több szakszervezet kérte, hogy a felső tagozatosok, az általános iskolás felső tagozatosok is tartozzanak ebbe a körbe. Köszönöm szépen.
Köszönöm szépen, képviselő asszony. Egyperces viszonválasz illeti meg az államtitkár urat is. Parancsoljon!
Köszönöm szépen a szót, elnök úr. Tisztelt Képviselő Asszony! Tisztelt Ház! A gyógypedagógusokkal, az utazó gyógypedagógusi hálózattal, az SNI-s gyermekeknek a járványhelyzet alatti gondozásával, a velük való törődéssel kapcsolatban írásbeli kérdést is feltett, tehát arra abban tudtam önnek nagyon hosszan, részletesen válaszolni, hogy hogyan tudjuk, hogyan próbáljuk ezt megoldani, és milyen megoldási javaslatok születtek digitális környezetben is ennek a segítésére. Azt illetően, hogy pontosan kik és hogyan érintettjei egy-egy intézkedésnek, ön is láthatja, hogy szinte nincs olyan nap, amikor az operatív törzs hajnalban ne azzal kezdené a munkát, hogy áttekinti a helyzetet, és aktuális intézkedéseket hoz. Pontosan ezért kérjük a parlamenttől azt a felhatalmazást, amelyet a baloldal tavasszal nem adott meg a kormánynak bízunk benne, hogy most egy felelősebb döntést hoznak , hogy amikor egyik napról a másikra vagy egyik hétről a másikra gyors döntéseket kell hozni, gyorsan kell reagálni a járvány terjedésére, meglegyen ennek a jogi lehetősége. Nem az a felelős magatartás ilyenkor nem a képviselő asszonynak címzem ezt, hanem az ön körül ülőknek , hogy ilyenkor külföldre rohangálnak, és diktatúrát kiáltanak, és azt mondják, hogy még a parlament sem ülésezik, hanem az a felelős magatartás, hogyha ezt támogatják, és megadják a lehetőséget ahhoz, hogy a gyors esetszámváltozásra gyors reagálása legyen [[Az elnök csenget.]] a kormányzatnak és a járványügyi hatóságoknak. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! Képviselőtársaim! Burány Sándor képviselő úr, a Párbeszéd képviselője, azonnali kérdést kíván feltenni a miniszterelnök úrnak: „Mi folyik itt?” címmel. Tisztelt képviselő úr, a miniszterelnök úr távolléte miatt válaszadásra Gulyás Gergely Miniszterelnökséget vezető miniszter urat jogosította fel. Tisztelettel kérdezem önt, elfogadjae a válaszadó személyét. [[Burány Sándor jelzésére:]] Köszönöm szépen, hogy jelzi a képviselő úr, hogy elfogadja a válaszadó személyét. Burány Sándor képviselő urat illeti a szó. Parancsoljon!
Köszönöm a szót. Tisztelt Elnök Úr! Tisztelt Miniszter Úr! Kedves Képviselőtársaim! Látszik, hogy minél inkább késlekedik egy-egy döntéssel a kormány, annál inkább brutális intézkedéseket kell meghoznia. Itt ültünk mindnyájan tavasszal a parlamentben, amikor arról folyt még a szó, hogy kelle, ajánlotte maszkot viselni, vagy sem. Ön, önök akkor még nagyon szkeptikusak voltak, és egyáltalán nem voltak a maszkviselés pártján; mára ebben látják az egyik csodafegyvert a másik csodafegyverre még várnunk kell a vakcinák formájában. Az egész nyarat végiglustálkodták, ahelyett, hogy készültek volna a második hullámra. Aztán ősszel a valóság páros lábbal rúgta önökre az ajtót, hétről hétre egyre brutálisabb számok érkeztek, sajnos nemcsak a megbetegedések számának növekedéséről, hanem a halálozási számok növekedéséről is. Már a múlt héten, egy héttel ezelőtt én magam is szóba hoztam, de az azt megelőző héten is szóba hoztuk már, hogy világosan látszott, hogy az ECDC, az európai egészségügyi intézet kimutatásai szerint az utolsó két hétben százezer főre vetítve Magyarországon haltak meg Európában a harmadik legnagyobb számot produkálva emberek jó lenne, jó lett volna erről a dobogóról lemaradnunk , és ugyanennek az intézetnek a kimutatásai szerint a tesztek tekintetében viszont az utolsó helyek egyikén kullogunk, noha ott jobb lenne dobogós helyen lenni. Már a múlt heti kormányülésükön is dönthettek volna komolyabb intézkedésekről is. Ahhoz képest, amit akkor bejelentettek, a mai bejelentések brutálisak. Miért kellett egy hetet várni? Csak nem azért, hogy felhívják az osztrák kancellárt? És ha már felhívta Orbán Viktor miniszterelnök úr az osztrák kancellárt, akkor miért nem kérdezte meg a munkavédelmi támogatásokról? Hiszen Ausztriában a bérek 80-90 százalékát állja a kormány, ha a járvány miatt be kell zárni egy munkahelyet. Magyarországon miért nem jutottak el még idáig, mire várnak még? Várom válaszát. [[Taps a függetlenek soraiban.]]
Köszönöm szépen, képviselő úr. Mint említettem, Gulyás Gergely miniszter úr fog önnek válaszolni. Parancsoljon, miniszter úr, öné a szó.
Köszönöm a szót. Tisztelt Elnök Úr! Tisztelt Országgyűlés! Tisztelt Képviselő Úr! Ami a maszkviselési szabályokat illeti, ha jól értettem az ön felszólalását, akkor gratulált persze nem kimondva a tavaszi védekezés sikerességéhez, hogy tavasszal jól mértük fel azt, hogy mi szükséges az eredményes védekezéshez, és azt is jól tettük, hogy már tavasszal beszereztük mindazokat az eszközöket, amelyek a védekezéshez kellenek. Ennek köszönhető, hogy ma Magyarország mind a kórházi ágyak tekintetében, mind a védekezéshez szükséges felszerelések tekintetében a lélegeztetőgéptől a maszkokon át a kesztyűkig a válságra a legjobban felkészült, legfelkészültebb országok közé tartozik. Úgyhogy azt tudom mondani, hogy mindaz, amit a kormány tavasszal és nyáron tett, bizonyítéka annak, hogy számoltunk a második hullámmal, nem csupán mondtuk ezt, hanem sokat tettünk abban az időszakban is, amikor a fertőzés lényegesen alacsonyabb volt. Most pedig azt kell látni, hogy Európában mindenhol szigorúbb intézkedéseket hoztak, kétségkívül, a magyar intézkedések is kifejezetten szigorúak, azt szolgálják, hogy a fertőzés terjedése lassuljon, azt szolgálják, hogy a tetőzés minél magasabb értéken legyen. Azt viszont kifejezetten nem javaslom, hogy egyes napokat válasszunk ki, hogy ha éppen a mai halálozási adatokat nézi, akkor Magyarország a 18., tehát a kilencedik legjobb az Európai Unió tagállamai között. Szerintem a védekezésnek van egy világos mércéje, ez a mérce az, hogy március óta, amióta a koronavírus megjelent Európában és Magyarországon, azóta mennyien haltak meg, mennyien fertőződtek meg, és hogyha ezeket nézzük, akkor Magyarország az Európai Unió átlagának nagyjából a felénél van az elhalálozások szempontjából, és még ennél is jobban áll a fertőzések szempontjából. Azt tudom tehát csak mondani, hogy az emberéletek, minden emberélet pótolhatatlan és egyedi, de mégis, ha a védekezés egészét számokban akarjuk nézni és ezt ön hozta fel , akkor Magyarország az eredményesen védekező országok közé tartozik, és ahhoz, hogy ez így legyen, kell most szigorúbb intézkedéseket bevezetnünk és kell ezeket betartani és betartatni. Köszönöm a figyelmet. [[Taps a kormánypártok soraiban.]]
Köszönöm szépen, miniszter úr. Egyperces viszonválaszra Burány Sándor képviselő úrnak adok szót, és az elnöklést átadom Lezsák Sándor alelnök úrnak. [[Az elnöki széket Lezsák Sándor, az Országgyűlés alelnöke foglalja el.]]
Köszönöm szépen. Tisztelt Miniszter Úr! A számok akkor mutatják Magyarországot a középmezőnyben, hogyha a tavasziakat együtt nézzük az őszi számokkal. Én az elmúlt két hét számsoráról beszéltem. Az egészen friss, mai adatok szerint állunk a harmadik helyen a halálozások számát tekintve, tehát nagyon rossz a helyzet. Ön az előbb felsorolta a védekezés eszközeit. Egyet nem sorolt fel köztük, ez pedig a tesztek lehetősége, márpedig tőlünk északra, Szlovákiában, miközben az ottani halálozási ráta a harmada a magyarnak ugyanezen statisztika szerint, az egész ország leteszteléséről döntött az ottani kormány. Önök ma eljutottak odáig miközben hetek óta követeljük az ingyenes, tömeges tesztelést , hogy legalább a frontvonalban dolgozók egy részénél lehetővé teszik a tesztelést. Fájdalmasan hiányzik ebből a sorból a szociális munkások népes tömege, akik nem engedhetik meg maguknak azt a luxust, hogy home office-ban végezzék a munkájukat. Tisztelt Miniszter Úr! Ingyenes, tömeges tesztelés kell, hogy meg tudjuk előzni a bajt, hiszen akik lélegeztetőgépre kerülnek [[Az elnök csenget.]] , legjobb esetben is 50 százalékos halálozási aránnyal kell hogy szembenézzenek. Ezt kell elkerülni.
Köszönöm szépen, Burány képviselő úr. Tisztelettel köszöntöm képviselőtársaimat! A viszonválasz megilleti Gulyás Gergely miniszter urat is.
Köszönöm a szót. Tisztelt Elnök Úr! Tisztelt Országgyűlés! Tisztelt Képviselő Úr! Magyarország azok közé az országok közé tartozik, amelyek végig a WHO, az Egészségügyi Világszervezet protokollját követték a tesztelés ügyében. Azt lehet látni, hogy az antigéntesztek megjelenésével, bár a pontosság kisebb, de a lehetőségek viszont nyilván kitágultak, tehát most már olyan módszert is lehet alkalmazni, amely kevésbé pontos, de gyors eredményt hoz. Azt tudjuk mondani, hogy a védekezés jelenlegi fázisában indokoltnak láttuk azt, hogy a pedagógusokat és az egészségügyi dolgozókat rendszeresen teszteljük, nagyon sok munkahelyen megteszik ezt egyébként, de az meggyőződésünk, hogy a megoldás a koronavírus-járványra valóban a vakcina lesz. A cél az, hogy a kontaktokat, a kontaktok számát csökkentsük, hogyha a kontaktok száma csökken, akkor attól a fertőzés terjedése is lassul. Elsősorban nem a teszt az, amely a lassításhoz, a folyamatok lassításához vezethet, hiszen ott legfeljebb csak a meghatározott napokon, amikor a fertőzöttség már érzékelhető, lehet felismerni a vírust. A kontaktszám-csökkentés egészen biztos hogy ezekkel az intézkedésekkel elérhető lesz, ezzel sikerül kordában tartani a vírust, és mindannyian arra várunk, hogy legyen vakcina, és ezzel a védekezés eredményesen lezárható legyen. Ha az adatokat nézzük, továbbra is csak azt tudom mondani [[Az elnök csenget.]] az európai uniós halálszám átlagának a felénél van Magyarország. Köszönöm szépen. [[Taps a kormánypártok soraiban.]] [[13.00]]
Köszönöm szépen, Gulyás Gergely miniszter úr. Tisztelt Országgyűlés! Ágh Péter, a Fidesz képviselője, azonnali kérdést kíván feltenni a belügyminiszter úrnak: „Mi véd meg bennünket a terrorfenyegetéstől?” címmel. Kérdezem a képviselő urat, hogy elfogadjae a válaszadásra kijelölt Pogácsás Tibor államtitkár urat. [[Jelzésre:]] Jelzi a képviselő úr, hogy igen. Öné a szó, Ágh Péter képviselő úr.
Tisztelt Elnök Úr! Tisztelt Államtitkár Úr! Az elmúlt hetekben a járvány mellett más veszély is fenyegeti az európaiakat: iszlamista merényletek, melyek figyelmeztető lövésekként dördülnek el Európa nagyvárosaiban. Egy hete Bécs városát érte súlyos csapás. Egy magányos, bevándorlócsaládból származó iszlamista merénylő négy védtelen embert ölt meg, 23-at pedig megsebesített. Két hete Nizzában egy késsel támadó migráns brutálisan ölt meg három embert a Notre-Dame bazilikában; egy, a reggeli szentmisére készülődő idős hölgyet lefejezett. A gyilkos két nappal a merénylet előtt érkezett Franciaországba Olaszországból, ahonnan kiutasították, így illegálisan tartózkodott, mégis szabadon mozgott az Unió területén. A merényletek újabb bizonyítékai annak, hogy öngyilkosság az a hozzáállás, amivel sok nyugat-európai ország vezetője a migrációt kezeli. Európa jövőjének szempontjából a bevándorlás nem megoldás, hanem problémaforrás. Magyarország nem szeretne belépni a csapdába, ezért küzdünk évek óta. Most viszont megint kötelességszegési eljárást indítottak velünk szemben; ezúttal amiatt, hogy a magyar rendszer nem teszi lehetővé, hogy egy menedékkérelmező migráns szabadon belépjen Magyarország területére. Nem kérdés, hogy a magyar kormány a nyomásgyakorlásnak ismét ellen fog állni. Együtt érzünk a bécsi, nizzai áldozatok szeretteivel, a két nemzettel, akiket a csapás ért. Rossz belegondolni, hogy akár mindkét eset elkerülhető lett volna, ha náluk is szigorúbbak a bevándorlókra vonatkozó szabályok, vagy ha megfelelő az országok közötti hatékony hatósági együttműködés. Mindezek alapján tisztelettel kérdezem az államtitkár urat: milyen kockázatokat rejt az ezekhez hasonló magányos merényletek elszaporodása? Milyen lépéseket tesznek a magyar hatóságok a veszélyes személyek minél jobb kiszűrése érdekében? Hogyan segíti mindezt a tárca? Várom a megtisztelő válaszát. [[Taps a kormánypártok soraiban.]]
Köszönöm szépen, Ágh Péter képviselő úr. Válaszadásra megadom a szót Pogácsás Tibor államtitkár úrnak.
Köszönöm a szót, elnök úr. Tisztelt Képviselő Úr! Tisztelt Országgyűlés! Részvétünk mindenkinek, akiknek szeretteit vagy önmagát a terrortámadásban bármiféle sérülés ért, illetve az elhunytaknak.Megrázó az, hogy Európán egy terrorhullám száguld végig, egy olyan terrorhullám, amelynek, azt gondolom, nem lehet nem észrevenni az okát. Nem lehet nem észrevenni azt, hogy a szélsőséges, radikális iszlám szervezetek megerősödnek Európában. És olyan okból erősödnek meg Európában, hogy Európa egyes országai saját érdekeiket, az európai érdekeket félretéve a bevándorlást, az ellenőrizetlen, illegális bevándorlást lehetővé teszik. Észre kell vennünk azt, hogy ezek a támadások egész Európa kultúrája, egész Európa életmódja, az európai életmód ellen irányulnak. A bécsi terrortámadást követően a Terrorelhárítási Központ soron kívül műveleti és felderítő egységeket küldött a határra. Akkor még nem volt tiszta és világos, hogy magányos merénylőről volt szó, és a TEK folyamatosan kapcsolatban van, volt az osztrák és a szlovák munkatársakkal is, felajánlotta segítségét, illetve folyamatos azóta is az információcsere. A Nemzetbiztonsági bizottság november 5-én hallgatta meg a polgári és katonai nemzetbiztonsági szervek beszámolóját a bécsi eseményekkel, illetve a magyarországi terrorfenyegetettséggel kapcsolatban. Azt mondhatjuk, és a TEK értékelése szerint is ez így szól, hogy hazánk veszélyeztetettsége a hasonló jellegű támadások tekintetében mérsékelt, ugyanakkor folyamatosan figyelemmel kell kísérni a helyzetet mind Európában, mind Magyarország közvetlen közelében. Az elmúlt hetek eseményére [[Az elnök a csengő megkocogtatásával jelzi az időkeret leteltét.]] és a közelgő ünnepi időszakra figyelemmel mindenképpen szükséges a fokozott terrorelhárítási intézkedés. Köszönöm. [[Taps a kormánypártok soraiban.]]
Köszönöm szépen, Pogácsás államtitkár úr. Viszonválaszra adom meg a szót Ágh Péter képviselő úrnak.
Köszönöm, elnök úr. Azt gondolom, hogy a mostani helyzet is teljesen rávilágít arra, hogy milyen veszélyes az a hozzáállás, amit a brüsszeli bürokraták képviselnek. Ezzel rokon az az elutasító hozzáállás is, amelyet itt a parlamentben is megtapasztalhattunk a hatóság adatkezelési tevékenységének bővítését előirányzó lépések kapcsán. Baloldali képviselők ezt elutasították. Annak idején a baloldal ugyanígy ellenezte a határvédelem erősítését, pedig az kulcsfontosságú volt a mostani biztonsági helyzetünk megteremtése szempontjából. Ennek az országnak egyértelműen van egy keresztény kultúrájú, gyökerű hagyománya, és pontosan tudjuk azt, hogy ennek a kultúrának van egy kisugárzása, amely nem tűri a terrort, nem tűri az erőszakot. Nekünk és a kormánynak az a dolga, hogy ezt a békés, biztonságos állapotot fenntartsuk. Tisztelettel kérdezem tehát az államtitkár urat: milyen lépéseket tesz a tárca annak érdekében, hogy a határvédelmünk továbbra is erős tudjon maradni? [[Taps a kormánypártok soraiban.]]
Köszönöm szépen, Ágh Péter képviselő úr. Egyperces viszonválaszra van lehetősége az államtitkár úrnak.
Köszönöm a szót, elnök úr. Tisztelt Képviselő Úr! A magyar kormány álláspontja az illegális migráció kezdete óta egyértelmű: a magyar parlament a szükséges törvényeket meghozta, bár ezeket az ellenzék nem támogatta. Hármas védelemmel biztosítjuk azt, hogy illegálisan az országba ne lehessen bekerülni, és minden olyan támadást, ami az Európai Unió részéről ezen védelem ellen irányul, mi igyekszünk kivédeni. A bécsi és a nizzai merényletek egyértelmű figyelmeztető jelek arra, hogy a járványon túlmenően továbbra is más veszélyek is fenyegetik Európát, Európa jövőjét, és az ellenőrizetlen bevándorlás Európa jövője szempontjából nem megoldás, hanem egyértelmű problémaforrás. A magyar rendszer értelmében továbbra is csak a környező országok magyar nagykövetségein lehet benyújtani a kérelmet, és ha arra a válasz nemleges, akkor a kérelmező nem jöhet be az országba. Megvédjük az ország határait. [[Taps a kormánypártok soraiban.]]
Köszönöm szépen, Pogácsás államtitkár úr. Tisztelt Országgyűlés! Nacsa Lőrinc, a Kereszténydemokrata Néppárt képviselője, azonnali kérdést kíván feltenni a külgazdasági és külügyminiszter úrnak: „Mik a tanulságai az elmúlt hetek Európát ért terrortámadásainak?” címmel. A miniszter távolléte miatt válaszadásra Menczer Tamás államtitkár urat jogosította fel. Kérdezem a képviselő urat… [[Jelzésre:]] De már bólint is, hogy igen. Öné a szó, Nacsa Lőrinc képviselő úr.
Köszönöm szépen a szót. Tisztelt Elnök Úr! Tisztelt Országgyűlés! Természetesen elfogadom a válaszadó személyét, és innen kívánunk jobbulást a miniszter úrnak.Az elmúlt hetekben több, egészen riasztó és véres terrortámadás történt Európában: lefejeztek egy francia tanárt, Nizzában a templomban gyilkolt egy iszlamista terrorista, három ember halálát okozva mindhárman több gyermek szülei voltak , legutóbb pedig Bécsben történt megrázó és szélsőséges terrortámadás. Összességében elmondható, hogy egy terrorhullám tört ismét Európára. Természetesen minden ilyen cselekményt határozottan elítélünk, és együttérzésünket fejezzük ki az elhunytak családtagjainak, nemzeteinek. A lehető legszigorúbban kell fellépni minden esetben az elkövetőkkel szemben, azokkal szemben is, akik egy ilyen cselekményt terveznek vagy közreműködnek benne. A Fidesz-KDNP véleménye szerint ideje ébresztőt fújni, a nyugat-európai sajnálkozó Facebook-posztok már nem elegendőek a terror ellen. A terrorhullám világossá teszi: a szélsőségesekkel és a beszivárgó terroristákkal szembeni közöny megengedhetetlen és súlyos felelőtlenség, ami további áldozatokat fog követelni Európa polgárai között. Az is egyértelmű, hogy szoros kapcsolat van a bevándorlás és a szélsőséges iszlamista terrorcselekmények között. Persze, Brüsszel tovább folytathatja a fejét homokba dugó politikát, vagy a valós problémák érdemi megoldásai helyett gyárthat politikai zsarolásra használni kívánt jogállamisági mechanizmusokat, de ez európai emberéletekbe fog kerülni, és azt nem engedhetjük. Ezért is veszélyes a magyar baloldal Brüsszelt elvtelenül kiszolgáló, a magyar érdekeket semmibe vevő és a bevándorlást támogató politikája, mert az felelőtlenség, és veszélybe sodorja a biztonságunkat. [[13.10]] Mi nem értünk azzal egyet, hogy a terror a nagyvárosi élet részévé válik, mi minden erőnkkel azon leszünk továbbra is, hogy Magyarországot, a déli határainkat és azon keresztül Európát is megvédjük. Mi megvédjük a magyar polgárokat és az igazi európai értékeket, amelyek a keresztény kultúrán és a nemzetek sokszínűségén alapszanak. Kérdezem államtitkár urat, hogy mik a tanulságai az elmúlt hetek Európát ért terrortámadásainak. Várom megtisztelő válaszát. [[Taps a kormánypártok soraiban.]]
Köszönöm, Nacsa Lőrinc képviselő úr. Válaszadásra megadom a szót Menczer Tamás államtitkár úrnak.
Köszönöm szépen a szót. Tisztelt Elnök Úr! Tisztelt Ház! Tisztelt Képviselő Úr! Mi a tanulság? joggal tette fel a kérdést. Szerintem a tanulság az, hogy nagyjából ott tartunk, ahol néhány évvel ezelőtt tartottunk, ahogy erre ön is utalt, hiszen emlékezhetünk, hogy néhány évvel ezelőtt milyen terrorhullámot kellett megtapasztalnunk. Harminc terrortámadás során migrációs hátterű terroristák több mint 330 ártatlan európai embert meggyilkoltak és több mint 1300-at megsebesítettek. Európa számos nagyvárosában volt terrortámadás, támadtak kamionnal, lőfegyverrel, és amivel csak tudtak. S most azt láthatjuk, hogy nagyjából ugyanott tartunk, a probléma továbbra is itt van Európában. S azt is láthatjuk nagyon egyetértek önnel , hogy Brüsszelben és a bevándorláspártiaknál ezeket a támadásokat le tudják néhány könnyes Facebook-poszttal, néhány megszokott részvétnyilvánítással, tulajdonképpen valóban a mindennapi élet részeként, és mennek tovább. Ez elfogadhatatlan és felháborító. S az is elfogadhatatlan, hogy amíg ez nem fontos Brüsszelben, addig az egyébként fontos, hogy Magyarországot vagy Lengyelországot politikai okokból támadják jogállamiság címszó alatt. Jogállamiság címszó alatt pedig európai értékeket emlegetnek, olyan európai értékeket, amelyekről egyébként vita van, hogy mi is európai érték. Csak szerintem az élet megadta közben a választ, ahogy erre ön is utalt, mert szerintem európai érték az, hogy ha valaki elmegy a templomba a hitét gyakorolni, akkor nem gyilkolják meg, vagy európai érték az, hogy ha valaki Bécsben vagy más városban beül egy étterembe persze főleg ha a vírushelyzet ezt engedi , akkor nem gyilkolják meg. Szerintem ezek az európai értékek, ezekkel kellene foglalkozni, ezeket kellene védeni, és ezekkel kellene foglalkoznia Brüsszelnek is ahelyett, hogy politikai támadásokat indít tagállamok ellen. Ezek mindenképpen fontos tanulságok. [[Taps a kormánypártok soraiban.]]
Köszönöm szépen, államtitkár úr. Egyperces viszonválaszra van lehetősége Nacsa Lőrinc képviselő úrnak.
Köszönöm szépen. Tisztelt Elnök Úr! Köszönöm szépen a válaszát, államtitkár úr. Azt gondolom, a felsoroltak miatt is felelőtlen az a magyar baloldali viselkedés, amikor annak örömködnek, hogyha Magyarországot elítélik Brüsszelben, egy terrorhullám és egy koronavírus-válság kellős közepén annak örülnek, ha mindenféle zsaroló mechanizmusokat sikerül tető alá hozni. És hát, az a felelőtlen viselkedés, amikor az elmúlt években olyan mondatokat mondtak, mint például a szocialista Kunhalmi Ágnes, aki szerint a bevándorlás álprobléma, vagy a munkahelyére soha nem bejáró Szél Bernadett, aki azt mondta, hogy Magyarországon a bevándorlás nem probléma, vagy éppen Gyurcsány Ferenc, aki azt mondta, hogy Magyarországnak kifejezetten javára válna, ha befogadná a bevándorlókat őt szeretné most hatalomba segíteni az egész baloldal , vagy éppen Tordai Bence, aki azt mondta, hogy ezerszer elmondtuk, a déli határon épített kerítés értelmetlen, embertelen és pazarlóan drága. Azt gondolom, nem felelős a magyar baloldalnak az a viselkedése, amikor a bevándorlás elleni intézkedéseket támadják, és amikor Magyarország érdekeit semmibe veszik Brüsszelben. Köszönöm szépen. [[Taps a kormánypártok soraiban.]]
Köszönöm, Nacsa Lőrinc képviselő úr. Viszonválaszra van lehetősége Menczer Tamás államtitkár úrnak.
Köszönöm szépen a szót. Tisztelt Elnök Úr! Tisztelt Ház! Tisztelt Képviselő Úr! Az ön által joggal említett tanulságok mellett még talán kettőre szeretném felhívni a figyelmet. Az egyik az, hogy azt is szokták mondani, hogy a terrorista most jötte be a migrációs hullámmal, vagy pedig nem, és ha nem, akkor azt próbálják érzékeltetni, hogy a migráció nem is veszélyes, mert a terrorista már itt született. Holott mind a kettő pontosan ugyanazt mutatja, erről is sokszor beszéltünk már. Teljesen mindegy a végeredmény szempontjából, hogy a bevándorló terrorista most jötte be, a mostani migrációs hullámmal, vagy akár többedik generációs, azt láthatjuk, hogy nem tud beilleszkedni, sőt nem elég, hogy nem tud beilleszkedni, bennünket, európai embereket meg akar gyilkolni. Ez pontosan azt mutatja, hogy ez az egész jelenség mennyire veszélyes, és mennyire küzdeni kell ellene. Magyarország, a magyar kormány így is tett. Mi kerítést építettünk, dacára annak, ahogy ön is említette, hogy a magyar baloldal nemhogy nem támogatta a kormányt ebben, hanem támadta ezért. S elmondtuk, hogy Magyarország nem lesz bevándorlóország, mert számunkra mindig a magyar emberek biztonsága az első, és ez így is marad. Köszönöm, hogy meghallgattak. [[Taps a kormánypártok soraiban.]]
Köszönöm, Menczer Tamás államtitkár úr. Tisztelt Országgyűlés! Sebián-Petrovszki László, a DK… [[Jelzésre:]] Bocsánat, akkor egy kis csere. Köszönöm a türelmüket. Tisztelt Országgyűlés! Balczó Zoltán, a Jobbik képviselője, azonnali kérdést kíván feltenni az igazságügyi miniszter asszonynak: „Önök megvétóznák az Európai Unió nagy nehezen megalkotott költségvetését, ha annak tagállami folyósítását az uniós pénzek szabályszerű felhasználásához kötik?” címmel. Miniszter asszony távolléte miatt válaszadásra Völner Pál államtitkár urat jogosította fel. Kérdezem Balczó képviselő urat, hogy elfogadjae a válaszadó személyét.
Igen, elfogadom, elnök úr.
Igen. Öné a szó, Balczó képviselő úr.
Tisztelt Elnök Úr! Tisztelt Országgyűlés! Államtitkár Úr! Az elmúlt héten megszületett az ideiglenes megállapodás az Európai Tanács német elnöksége és az Európai Parlament között a költségvetés és a jogállamiság kapcsolatáról. Egyértelművé vált, hogy pénzügyi szankcióra csak akkor kerül sor, ha a jogállamiságnak egy tagállamban történő megsértése kellően, közvetlen módon érinti, súlyosan veszélyezteti az Unió pénzügyi érdekeinek védelmét. Ez nem érhette váratlanul a kormányt, hiszen Orbán Viktor júliusban aláírta azt a megállapodást, amelynek része volt az erre való utalás is. Igen, valóban, amikor elhangzott, akkor fontosnak tartották kijelenteni, hogy ez felhígított formában történik. Valóban. Olyan abszurd dolgok, mint hogy már az alapértékek veszélyeztetése esetén is bármi szankció legyen, kikerültek ebből a körből. S mégis, önök elindítottak most egy olyan kampányt, hogy sorosozásról beszélnek, most már úgy tűnik, Angela Merkel is Soros kezében van, és politikai-ideológiai boszorkányüldözést említenek, s mindezt csak azért helyezték kilátásba, mert mi nem akarunk bevándorlóország lenni. A valóság az, hogy az uniós források rendszerszerű elcsalását nem akarják elfogadni. Varga Judit miniszter asszony kijelentette, hogy az uniós költségvetés és válságkezelő csomag elutasítására kényszerítik a magyar kormányt. Ezért tettem fel a kérdésem: egy olyan költségvetést, amit Orbán Viktor sikerként értékelt, hogy az Magyarország számára mennyire fontos, képesek lennének ezen ok miatt elutasítani? Várom államtitkár úr tárgyszerű válaszát.
Köszönöm, Balczó képviselő úr. Válaszadásra megadom a szót Völner Pál államtitkár úrnak.
Köszönöm a szót, elnök úr. Tisztelt Ház! Tisztelt Képviselő Úr! Képviselő úr is itt volt abban a vitában, amikor az Országgyűlés elfogadta a 25/2020. számú határozatát, amelyben szerepel, hogy a források politikai és ideológiai feltételekhez kötése jogállamiság címszó alatt elfogadhatatlan. Az ön által idézett dokumentumban, amely a Tanácsban született, a „jogállamiság” kifejezés nem szerepel. Tehát gyakorlatilag az a vitaanyag, ami a költségvetéshez szükséges, nem tartalmazta ezt a fajta kitételt, nem tette lehetővé a politikai és ideológiai zsarolást, ellentétben azzal a dokumentummal, amely most született, ahol a Tanács, illetve a Tanácsot vezető német elnökség és a Parlament tárgyalódelegációja letett egy tervezetet. Megjegyezném, hogy az a tervezet, ami most született, ellentétes a Parlament határozatával. S ha a döntési folyamatot is figyelembe vesszük, hogy a magyar parlament ratifikációja is szükséges ennek a jogszabálynak az elfogadásához, akkor láthatjuk, hogy ez kérdéses az országgyűlési határozat függvényében. Tehát amikor adott esetben a miniszterelnök úr vagy a miniszter asszony a vétó lehetőségét felveti, pusztán arra utal, hogy tudomásul kellene venniük Brüsszelben is az illetékes döntéshozóknak, hogy nagyon zsarolásjellege van annak, amikor elfogadunk egy költségvetést, amire hétévente van példa, és gyakorlatilag nem kötjük össze és nem tesszük bele azokat a feltételeket, amelyeket normál jogalkotási folyamatban nem tudnának döntési folyamatig elvinni, akkor látható, hogy a zsarolás éppenséggel a brüsszeli bürokraták részéről áll fenn, akik ezzel a pénzügyi zsarolással akarják belekényszeríteni Magyarországot abba, hogy egy ilyen kényszerfolyamatban egy szuverenitásunkat és identitásunkat sértő elemet befogadjunk. Köszönöm a figyelmet. [[Taps a kormánypártok soraiban.]] [[13.20]]
Köszönöm, Völner Pál államtitkár úr. Balczó képviselő úrnak viszonválaszra van lehetősége.
Köszönöm. Államtitkár úr meglehetősen sajátos értelmezését adta a júliusi következtetésekben szereplő fontos mondatoknak, hiszen annak a sajtótájékoztatóján a Tanács elnöke bejelentette, hogy íme, ebben a dokumentumban történelmi eredményt értünk el, mert a jogállamiság számonkérhető lesz. És a jogállamiság, amit számon akarnak kérni, az visszament a Bizottság előbbi javaslatához, ahol felsorolta, hogy az uniós pénzek védelmében mi az, amit elvárnak. Tehát szó sincsen általános ideológiai kérdésekről.És én teljesen konstruktív módon vetem fel ezt a kérdést, mert gondoljunk bele, ha mégis megvétózná a magyar kormány vagy a parlament ezt a költségvetést, hatalmas összegektől esnénk el, és olyan módon kerülnénk ellentétbe az összes uniós országgal, ami Magyarország számára káros. Lehet, hogy az önök bukásához hozzájárulna, de nem ezt szeretnénk. [[Az elnök a csengő megkocogtatásával jelzi az időkeret lejártát.]] Azt szeretnénk, hogy érdemben képviseljék a magyar érdeket. Köszönöm szépen. [[Taps a Jobbik és a DK padsoraiból.]]
Köszönöm, Balczó képviselő úr. Viszonválaszra van lehetősége államtitkár úrnak is.
Ha önnek meghunyászkodás a magyar érdek, akkor önnek igaza van. De hogyha arról beszélünk, hogy mi a magyar érdek valójában, hogy nem adhatjuk fel azt a szuverenitást és azt a keretrendszert, amelyhez csatlakoztunk, akkor nem engedhetjük meg, hogy pénzügyi eszközzel zsaroljanak bennünket.A másik része a dolognak, hogy erre a pénzre vagy ezekre a pénzügyi eszközökre a többi tagállamnak is szüksége van. Kellő bölcsességgel beláthatják, hogy nem ez az a terület, ahol ütközni kell a magyar érdekekkel, és gyakorlatilag kiszolgáltatva a déli államokat esetleg egy gazdasági-pénzügyi krízisnek, erőltetni ideológiai feltételeket. És csak a Jakab-párttá vált jobbikosoknak mondom: most gyakorlatilag önök azt fogadnák el, hogy jogállamiság címszó alatt a migrációt fogadja el Magyarország, hogy a homoszexuális propaganda vagy az LMBT-propaganda gyakorlatilag rákényszeríthető legyen az országra pénzügyi eszközökkel. [[Dr. Rétvári Bence: Így van!]] Szégyelljék magukat! Köszönöm szépen. [[Taps a kormánypártok padsoraiból. Balczó Zoltán közbeszól. Sebián-Petrovszki László: Szégyelld magad!]]
Köszönöm szépen, államtitkár úr. Tisztelt Országgyűlés! Emlékeztetem önöket, hogy az elfogadott házszabálytól eltérés értelmében az azonnali kérdések tárgyalása során a 60. percet követően a miniszterelnök és a miniszter az azonnali kérdéseket nem köteles személyesen megválaszolni. [[Balczó Zoltán folyamatosan közbeszól.]] isztelt Országgyűlés! Tisztelt Balczó Képviselő Úr! [[Balczó Zoltán: Elnézést!]] Szabó Sándor, az MSZP képviselője, azonnali kérdést kíván feltenni a Miniszterelnökséget vezető miniszternek: „Elveszik az önkormányzatok pénzét és még plusz terhet is rónak rájuk? Vagy Önök mindenhonnan fizetés nélkül távoznak?” címmel. A miniszter távolléte miatt válaszadásra Orbán Balázs államtitkár urat jogosította fel. Öné a szó, Szabó Sándor képviselő úr.
Köszönöm a szót, elnök úr. Tisztelt Államtitkár Úr! Örvendetes, hogy a járványügyi helyzet kezelése kicsit a szakmai irány felé tolódott, és nemcsak politikai töltetű, hiszen hallottuk a miniszterelnök úr bejelentését, hogy komoly szigorítások következnek szerdától, és az olyan tömegrendezvények, amelyeken 10-20 ezer ember együtt tud lenni, mint például a focimérkőzések, azok végre zártkapusok lesznek. Ezt kéri a szakma is, azt gondolom, hogy a vírus felfutó időszakában már épp ideje volt ennek. Erre szokták mondani, hogy jobb később, mint soha.Ami viszont az önkormányzatokat illeti, az nem olyan örömteli, hogy két olyan intézkedés került meghozásra az elmúlt időszakban, amelyek komolyan érintik az önkormányzatok költségvetését. Az egyik nyilván az ingyenes parkolás, a másik pedig, hogy többletjáratok biztosítására késztetik az önkormányzatokat. Én az elmúlt egy hónapban, államtitkár úr, két minisztériumot is megkérdeztem, hogy a vidéki városok közösségi közlekedésére szánt 2 milliárd forintot miért nem kapják meg az önkormányzatok ebben az évben, amikor egyébként ez a költségvetésben is benne van. Majd Tállai államtitkár úgy nyilatkozott nekem, hogy tulajdonképpen ezt a pénzt a járványügyi alapba helyezik. Akkor most sorrendben. Az azért nonszensz, hogy elveszik az önkormányzatoktól a pénzt, beteszik a járványügyi alapba, majd hoznak egy járványügyi még egyszer hangsúlyozom: járványügyi intézkedést, amivel többletjáratok biztosítására késztetik a fővárost és a megyei jogú városokat, úgy, hogy ehhez forrást nem adnak. Ez azért, ön is beláthatja, hogy elfogadhatatlan, mondhatni úgy, hogy teljesen padlóra küldik ezzel az önkormányzatokat. Úgyhogy azt szeretném kérdezni öntől, államtitkár úr, hogy ezek után visszaadjáke az önkormányzatoknak a járványügyi alapból a közösségi közlekedésre elvont pénzt, hogy az önkormányzatok egyrészt a saját feladatuknak, másrészt az önök által előírt járványügyi előírásoknak eleget tudjanak tenni. Várom megtisztelő válaszát.
Köszönöm, Szabó Sándor képviselő úr. Válaszadásra megadom a szót Orbán Balázs államtitkár úrnak.
Köszönöm szépen a szót. Tisztelt Elnök Úr! Tisztelt Ház! Tisztelt Képviselő Úr! Az önkormányzatoknak egyféle elvett forrást kellett visszaadni az elmúlt években, azokat az elvett forrásokat, amiket önök 2010 előtt elvettek tőlük, ugyanis akkor a 8000 állami feladatból 3500 feladatot, állami feladatot odaadtak az önkormányzatoknak, miközben több mint 1300 milliárd forintot vontak ki ebből a szektorból. Innen indultunk 2010-ben. Ezután kellett a szektort az adósságállománytól tehermentesíteni; újrarajzolni az állami feladatokon belül a központi közigazgatás, illetőleg a területi közigazgatás és az önkormányzati igazgatás által ellátott feladatokat, és ily módon is tehermentesíteni az önkormányzatokat. És hogyha megnézi az önkormányzatoknak a helyzetét ezen átalakítás következtében, akkor az látszik, hogy még amellett is nőtt a rendelkezésre álló bevételük és a saját forrásaik összege, hogy egyébként bizonyos feladatokat a 2010-et megelőző helyzethez képest immár nem ők, hanem az állam lát el. Ennek köszönhető az, hogy egyébként vannak olyan önkormányzatok, amelyek nem azzal vannak elfoglalva a járvány elleni védekezés ürügyén, hogy a kormányt támadják, hanem teszik a dolgukat. Természetesen tudom, hogy vannak olyan önkormányzatok, és sajnos Budapest Főváros Önkormányzata is sokszor belecsúszik ebbe a helyzetbe, amelyek számára a politizálás és a kormány támadása fontosabb, mint a járványügyi védekezés. Szeptember 30-ai adatokat mondok, lehet, hogy azóta még jobb a helyzet: például Budapesten a Budapest számára rendelkezésre álló készpénzállomány több mint 220 milliárd forint; ebből 90 milliárd készpénz, és 133 milliárd értékpapírban áll rendelkezésre. Azt gondolom, hogy ezeket az összegeket mind a hiányolt beruházásokra, mind a megfelelő intézkedések megtételére lehetne fordítani a kormány támadása helyett. Köszönöm szépen a szót. [[Taps a kormánypártok padsoraiból.]]
Köszönöm, Orbán Balázs államtitkár úr. Szabó Sándor képviselő úrnak viszonválaszra van lehetősége.
Köszönöm a szót, elnök úr. Államtitkár úr, ez egy parttalan vita, ezerszer elmondtuk már. Önök arra hivatkoznak, hogy konszolidálták az önkormányzatokat, mi meg elmondtuk ezerszer, hogy lényegesen több forrást vontak el már akkor is, mint amennyi feladatot egyébként annak idején az önkormányzatokra ráróttak. Ez az egyik megállapítás.A másik. Ha csak a járványügyi időszakot nézem, amit most elvettek gépjárműadóban az önkormányzatoktól, vagy ahogy éppen megemelték a szolidaritási hozzájárulást a következő évben, akkor az akkora terhet fog jelenteni az önkormányzatok számára, hogy 3200 településből 2300-nak szinte semmilyen bevétele nem lesz, és ezt nem én mondom, államtitkár úr, nem az ellenzéki képviselők, hanem három önkormányzati szövetség, melyből kettő vezetője fideszes. Kérdezze meg Schmidt Jenőt, a Magyar Önkormányzatok Szövetségének vezetőjét, hogy ők hogyan látják ezt a kérdést. Teljesen ki fogják véreztetni az önkormányzatokat, és ezt csinálják! Úgyhogy még egyszer kérdezem: visszakapják a közösségi közlekedésre a pénzt az önkormányzatok, vagy sem? Várom válaszát.
Köszönöm, Szabó Sándor képviselő úr. Viszonválaszra megadom a szót Orbán Balázs államtitkár úrnak.
Tisztelt Képviselő Úr! Az a probléma, hogy a kiindulópontban nem tudunk egyetérteni, mert ön nem mond számokat, hanem politikai állításokat tesz, amelyek a számok szintjén egészen egyszerűen nem igazolhatóak. [[Bangóné Borbély Ildikó: Micsoda?]] Bármennyire is kiabál képviselő asszony, sajnos ez a helyzet, ugyanis hogyha csak a fővárost nézem, a közösségi közlekedés fejlesztésére több mint 1330 milliárd forintot fordítottunk. Milyen kivéreztetésről beszél, képviselő úr, miközben a közösségi közlekedésben, aminek most kulcsfontosságú szerepe van a járvány elleni védekezésben, azok a munkálatok és fejlesztések, amikkel egyébként a budapestiek találkoznak, azok kormányzati és uniós forrásokból valósulnak meg? Mi azt mondtuk, hogy mindenkinek hozzá kell járulnia a védekezéshez, mindenkinek tennie kell a dolgát, és nem lesz olyan önkormányzat, amelyik ne tudna adott esetben a meghatározott rend szerint pluszforrásokat kérni a Belügyminisztériumtól. [[13.30]] Ez a lehetőség, ez a csatorna továbbra is rendelkezésre áll. Akinek problémája van, az forduljon oda. Köszönöm szépen a szót. [[Taps a kormánypárti padsorokból.]]
Köszönöm, Orbán Balázs államtitkár úr. Most következik Sebián-Petrovszki László képviselő úr, a DK képviselőjének megszólalása, kérdése, aki azonnali kérdést kíván feltenni a családokért felelős tárca nélküli miniszter asszonynak: „Nyugdíjasok az út szélén?” címmel. A miniszter asszony távolléte miatt válaszadásra Zsigó Róbert államtitkár urat jogosította fel. Sebián-Petrovszki László képviselő úré a szó.
Köszönöm szépen, elnök úr. Tisztelt Ház! Államtitkár Úr! Miért akarja ez a kormány még jobban szegényíteni a nyugdíjasokat? Miért hagyják a nyugdíjasokat az út szélén? Kérdezem öntől. Azért jogos ez a kérdés, mert lépten-nyomon elmondják, hogy a magyar nyugdíjasok helyzete Európában világszínvonalú, és mennyire jó helyzetben vannak; Rétvári államtitkár úr nagyon örülök, hogy itt van köztünk 2016-ban mondta erre vonatkozóan, hogy az elmúlt hat év nyertesei a nyugdíjasok voltak. Miközben ha az adatokat megnézzük, akkor egészen más a valóság. Ha összehasonlítjuk azt, hogy egy ötvenes éveiben járó állampolgárnak mennyi az átlagjövedelme, átlagfizetése, és amikor elmegy nyugdíjba, utána mennyi marad ebből, akkor ez az arány a korábbi években kétharmad volt körülbelül, ma már csak 50 százalék, és lehet, hogy jövőre 50 százalék alá beköszönünk. Ennek az az oka, hogy önöknek a hatalomra kerülésük után az egyik első intézkedésük az volt, hogy megváltoztatták a nyugdíjszámítást, kikerült az úgynevezett svájci indexálás belőle, magyarán nem számít ma már a nyugdíjak értékénél és emelkedésénél az, hogy az ország hogyan teljesít, a gazdaság hogyan teljesít, csak az infláció. Emiatt van erre számítás ma az átlagnyugdíj körülbelül 127 ezer forint. Ha maradt volna a svájci indexálásnak nevezett módja a számításának, akkor körülbelül 30 ezer forinttal több lenne ma az átlagnyugdíj, 155-160 ezer forint. Ma Magyarországon havonta önök a számítás megváltoztatásával havi 30 ezer forintot kivesznek a nyugdíjasok zsebéből, átlagosan mindenki zsebéből minden hónapban. Ezért kérdezem én államtitkár urat, miért szegényítik el tudatosan a nyugdíjasokat, miért intézik így a dolgot most már tíz éve ebben az országban. Köszönöm szépen a válaszát.
Köszönöm, Sebián-Petrovszki László képviselő úr. Válaszadásra megadom a szót Zsigó Róbert államtitkár úrnak.
Köszönöm szépen a szót, elnök úr. Tisztelt Országgyűlés! Tisztelt Képviselő Úr! Köszönöm szépen a kérdését. 2010-ben mi kötöttünk egy megállapodást a nyugdíjasokkal. Ennek az a lényege, hogy amíg nemzeti kormány van Magyarországon, addig a nyugdíjak vásárlóértéke megmarad. Az a helyzet, képviselő úr, hogy ehhez a megállapodáshoz mi tartjuk is magunkat. Az elmúlt években álltuk a szavunkat, és az elkövetkezendő időszakban, január elejétől visszaépítjük a 13. havi nyugdíjat is, amit korábban elvettek tőlük. Képviselő úr azt mondta, hogy miért nem részesülnek az idősek a gazdaság jó teljesítményéből is. Ezúton szeretném önt tájékoztatni, hogy az elmúlt négy esztendőben az idősek, a nyugdíjasok több mint 220 milliárd forint extra kifizetést kaptak. Ez egyrészt nyugdíjprémium formájában történt meg a nyugdíjasok részére, amely éppen arról szól, hogy a sikeres gazdasági szereplésből 2017-ben, ’18-ban és ’19-ben is részesülhettek, 2016-17 karácsonyán, illetve 2018 húsvétján Erzsébet-utalványban, és 2019 szeptemberében pedig minden nyugdíjas rezsiutalványban is részesült. Tehát az időseket megbecsüljük abban a tekintetben is, hogy a gazdaság jó teljesítményéből is részesülhetnek egyébként. Emellett bevezettük a „nők 40” programot, és rezsicsökkentéssel egyébként éppen az idős embereknek segítettünk a legtöbbet abban, hogy megfelelő körülmények között tudjanak dolgozni. Önben félreértés van, képviselő úr: sem Rétvári államtitkár úr, sem mások nem mondták azt, hogy nincsen még dolgunk, és mindent elértünk, csak mi komolyan vesszük azt a felelősséget, képviselő úr, hogy ami bennünket körülvesz, azt az idősektől kaptuk, ők dolgoztak meg azért, ami körülöttünk van. Nekünk az a dolgunk egyrészt, hogy ezt a teljesítményt megbecsüljük, másrészt, hogy továbbra is a nyugdíjasok mellett álljunk. Köszönöm szépen a figyelmüket. [[Taps a kormánypárti padsorokból.]]
Köszönöm, Zsigó Róbert államtitkár úr. Viszonválaszra van lehetősége Sebián-Petrovszki László képviselő úrnak.
Köszönöm, elnök úr. Ritka az, amikor egy kormányzati szereplőt ennyire lehet szembesíteni azzal, hogy butaságot beszél, bocsásson meg, államtitkár úr, ugyanis a nyugdíjak vásárlóerejét tekintve van kimutatás. Az EU 27 tagállama közül 21. Magyarország. Hát, ezt nem hívnám úgy, hogy ez egy sikertörténet! Lengyelország, Szlovákia megelőz minket, Románia még éppen nem, de jövőre már ő is meg fog, bármire megesküszöm önnek. Valóban, önök azt mondták szó szerint idézem, mondom, Rétvári államtitkár urat , hogy „az elmúlt évek nyertesei a nyugdíjasok”. Nem nyertesei a nyugdíjasok, államtitkár úr, és akkor még nem hoztam ide a rokkantnyugdíjak helyzetét, az Alkotmánybíróság által jogellenesnek ítélt kiszámítási módot sem sikerült helyre tenni több mint másfél évvel a határidő letelte után, vagy nem szóltam a szolgálati nyugdíjakról, ahol önök egy hosszú távú szerződést rúgtak fel, államtitkár úr. A nyugdíjasok helyzetét nem rakta rendbe ez a kormány, tíz éve a nyugdíjasokat az út szélén hagyja. Köszönöm szépen a figyelmüket.
Köszönöm szépen. Megadom a szót viszonválaszra államtitkár úrnak.
Köszönöm szépen, elnök úr. Gondoltam, hogy ezt el tudjuk kerülni, de tévedtem. Tisztelt Képviselő Úr! A kérdésem ugyan költői, de ismeri ön Gyurcsány Ferencet? Ahogy önök szokták mondani: igen vagy nem? [[Sebián-Petrovszki László: Mi köze van ennek ehhez?]] Ha most tesszük tönkre a nyugdíjasokat, akkor mi történt akkor, amikor önök elvették tőlük a 13. havi nyugdíjat, amikor önök megemelték a nyugdíjkorhatárt? Tudja, képviselő úr, amikor az ön pártelnöke, Gyurcsány Ferenc volt a miniszterelnök, azokban az időkben 4 százalékkal esett vissza a nyugdíjak reálértéke. Amikor átvettük a kormányzást 2010-ben, akkor figyeljen 357 milliárd forint hiány volt a nyugdíjbiztosítási kasszában. [[Sebián-Petrovszki László: Gazdasági válság volt! Gazdasági világválságnak hívják!]] Ez azt jelenti, hogy önök a gazdasági válságban magukra hagyták a nyugdíjasokat [[Sebián-Petrovszki László: Önök hagyták magukra!]] mi pedig a koronavírus okozta járványban is figyelünk rájuk, és jövő év januárjától vissza fogjuk építeni azt a 13. havi nyugdíjat, amit önök vettek el. Úgyhogy ha találkozik Gyurcsány Ferenccel, akkor ezt mondja meg neki. Köszönöm szépen. [[Taps a kormánypárti padsorokból.]]
Köszönöm szépen, államtitkár úr. Tisztelt Országgyűlés! Keresztes László Lóránt, az LMP képviselője, azonnali kérdést kíván feltenni az innovációért és technológiáért felelős miniszter úrnak: „Ki vállalja a felelősséget, Miniszter úr?” címmel. A miniszter távolléte miatt válaszadásra Schanda Tamás János államtitkár urat jogosította fel. Öné a szó, frakcióvezető úr.
Köszönöm a szót. Tisztelt Elnök Úr! Tisztelt Országgyűlés! Tisztelt Államtitkár Úr! Önök, miniszterelnök úr is az elmúlt időszakban sokszor elmondta, hogy az első és legfontosabb a védekezés, és ezzel tökéletesen egyetértünk, ugyanakkor biztosítani kell az ország működését. Nyilván ez így is van, ugyanakkor látható, hogy önök már olyan helyzetbe kerültek, hogy még a legfontosabb közszolgáltatások fenntartásával kapcsolatban sem hajtják végre a legfontosabb kormányzati feladatokat, elmulasztják a problémákat kezelni. Nagyon sokszor beszéltünk már napokkal ezelőtt is arról, hogy az összeomlás szélére került a víziközmű-ágazat, és tudjuk, hogy itt létfontosságú infrastruktúráról van szó, tehát az egészséges ivóvízellátás, illetve a szennyvíz elvezetése a legfontosabb közszolgáltatás, amiről csak beszélni tudunk. Elmaradtak a forráshiány miatt a megfelelő karbantartások, most is elmaradnak javítások. Rengeteg és egyre több a csőtörés, és ezermilliárdos nagyságrendű a probléma. Ebben már a múltkor, néhány nappal ezelőtt megegyeztünk. Az is világos, hogy a szolgáltatók jelentős része gazdaságilag is ellehetetlenül. Önök azt mondogatják évek óta, hogy egy stratégia készül az ágazat megmentésére. A legutóbb néhány napja hallhattuk, hogy már a kormány előtt van, és hogy egyeztetnek a szakma képviselőivel. Ehhez képest a szakmával semmilyen módon nem egyeztetve néhány napja néhány fideszes képviselő beterjesztett egy javaslatot a közműadó átstrukturálására, amely ellentétes azzal, amit kér a szakma, amit én is benyújtottam az elmúlt napokban, hogy a közműadót, ezt a sarcot, ezt az indokolatlan sarcot ki kell vezetni, hiszen lehetetlenné teszi az ágazat fenntartását.A szolgáltatók szövetsége világosan közölte a kormánnyal és az érintett kormánypárti képviselőkkel, hogy a víziközműszektor jelenlegi állapotában nem bír el további adóztatást, és a víziközműadót ki kell vezetni, és minden további forráskivonás az ellátás fenntarthatóságát veszélyezteti. Ehhez képest kérdezem államtitkár urat néhány napja ön is mondta, hogy a közműadó kapcsán várhatók intézkedések , hát ez az a bizonyos intézkedés, amit néhány fideszes képviselővel nyújttattak be, hogy gyakorlatilag nem vezetik ki a közműadót, csak átstrukturálják, és néhány nagy városi szolgáltatóra próbálják ezt a teljes terhet átterhelni, ezáltal azok működését veszélybe sodorni. Köszönöm szépen. [[13.40]]
Köszönöm szépen, Keresztes László Lóránt képviselő úr. Válaszadásra megadom a szót Schanda Tamás államtitkár úrnak.
Nagyon szépen köszönöm a szót. Tisztelt Elnök Úr! Tisztelt Országgyűlés! Tisztelt Frakcióvezető Úr! Múlt héten, nagyjából 141 órával ezelőtt komoly vitát folytattunk erről a kérdésről itt az Országgyűlésben. Engedje meg, hogy emlékeztessem arra, akkor mit mondott! Nagyon sok mindenben egyébként egyetértettünk, azokat most nem idézem, mert azok fontos és jó ügyek voltak, és ebben is egyetértünk, amit most idézni fogok. Ön azt mondta: „A kistelepülések főleg nincsenek felkészülve erre itt a víziközmű-adóról van szó , és arra sem, hogy az irracionális, számukra megterhelő közműadót bármilyen módon kifizessék. Tudjuk, hogy az egy periferikus helyzetű kistelepülésre, ahol néhány száz lakos ellátásáról van szó, aránytalan és igazságtalan terhet ró a közműadó”. Tisztelt Képviselő Úr! A fideszes képviselők meghallották az ön által elmondottakat és egy kiváló javaslatot nyújtottak be ahhoz a jogszabályhoz, amelyről a múlt héten itt az Országgyűlésben vitatkoztunk. Ez pontosan megszünteti azt az igazságtalan és aránytalan helyzetet, ami a víziközmű-adó kapcsán megvalósult a korábbi időszakban. Tisztelt Képviselő Úr! Ez egy jó javaslat, egy olyan javaslat, amely valódi és érdemi segítséget fog nyújtani az ágazat számára. Összesen nyolc esetben növekszik számításaim szerint, ahol többletterhelést fog jelenteni, a többi esetben pedig akár 65-70 százalékos adócsökkenés is lehetővé válik jó pár szolgáltató esetében. Ez azt jelenti, tisztelt képviselő úr, hogy arányosabb és igazságosabb rendszer fog létrejönni, egy olyan rendszer, ahol a nagyobb népsűrűségű településen aránylag kisebb hosszúságú hálózatra nagyobb felhasználó jut, ott valóban több adót kell fizetni, és azokon a részeken pedig, ahol elszórtan él a lakosság, és hosszabb vezetékre van szükség, ott pedig kedvesebb adót. Ez egy jó javaslat. Az a kérésem, hogy támogassa. Köszönöm megtisztelő figyelmét. [[Taps a kormánypártok padsoraiból.]]
Köszönöm, Schanda Tamás államtitkár úr. Viszonválaszra van lehetősége Keresztes László képviselő úrnak.
Köszönöm a szót Tisztázni kell, hogy a víziközmű-ágazat alapvetően nem profitorientált ágazat, mégis ezt az ágazatot terheli legjobban a fideszes különadó, az ágazati különadó, és már szinte lehetetlen helyzetbe, a működősképtelenség szélére sodorta.Igen, a fideszes képviselők meghallották a javaslatomat. Múlt héten sokadszorra terjesztettem be a Gazdasági bizottság ülésén a közműadó kivezetését, a közműadó megszüntetését. Erre Bánki Erik vezényletével a fideszes és KDNP-s képviselők nemet mondtak. Most nem egy jó javaslatot terjesztettek be, államtitkár úr, hanem egy olyan javaslatot, amely nagyvárosi környezetben több szolgáltató céget lehetetlen helyzetbe fog hozni, és több önkormányzatot szintén lehetetlen helyzetbe fog hozni. De ezzel, tisztelt államtitkár úr, nem ezeket az önkormányzatokat, nem ezeket a városokat büntetik, hanem az ott élő embereket, hiszen ezekben a városokban lehetetlen helyzetbe fog kerülni középtávon az ivóvízellátás. Azt kérem önöktől, hogy fogadják meg végre azt a javaslatot, amelyet évek óta a szakma önök felé eljuttat, és amit mi is már legalább öt-hat alkalommal beterjesztettünk. Ezt az igazságtalan és irreális közműadót ki kell vonni. Azzal semmit nem segítenek az ágazaton, ha ennek a közműadónak, fideszes adónak a rendszerét csak átstrukturálják. Konkrétan veszélybe fogják sodorni a fővárosban és több nagyvárosban is [[Az elnök csenget.]] a víziközmű-szolgáltatást. Ez már nem is miniszteri, hanem már miniszterelnöki felelőtlenség…
Köszönöm.
…miniszterelnöki felelősség, és erre nem olyan régen, néhány héttel felhívtam a miniszterelnök úr figyelmét. Köszönöm szépen.
Köszönöm, Keresztes frakcióvezető úr. Viszonválaszra van lehetősége Schanda államtitkár úrnak.
Köszönöm szépen a szót. Tisztelt Elnök Úr! Tisztelt Országgyűlés! Tisztelt Frakcióvezető Úr! Ez egy jó javaslat, egy olyan javaslat, amely igazságosabbá és egyenlőbbé tesz egy adónemet. Azt gondolom, tisztelt képviselő úr, hogy éppen ezért ezt felelősen lehet támogatni, és arra kérjük, hogy ön is támogassa ezt a módosító javaslatot.Tisztelt Képviselő Úr! Ha felelőtlenségről és felelősségről van szó, akkor nézzen már maga körül körbe! Ön olyan politikusokat akar hatalomba segíteni, Gyurcsány Ferenc kottájából játszva, akik ezeket a víziközmű-szolgáltatókat külföldre akarják privatizálni. [[Dr. Rétvári Bence: Így van!]] Ezt tették korábban is. [[Dr. Rétvári Bence: Mindig ezt teszik!]] Extraprofitot akarnak kivinni. Tisztelt képviselő úr, ha ön komolyan aggódik ezért az ágazatért, akkor meneküljön arról az oldalról [[Dr. Rétvári Bence: Így van! Még nem késő!]] ahol most éppen tartózkodik. Még nem késő. Köszönöm megtisztelő figyelmét. [[Dr. Rétvári Bence: Gyurcsány halálos ölelése! Taps a kormánypártok padsoraiból.]]
Köszönöm, Schanda államtitkár úr. Tisztelt Országgyűlés! Kocsis-Cake Olivio, a Párbeszéd képviselője, azonnali kérdést kíván feltenni az emberi erőforrások miniszterének: „Mi folyik itt?” címmel. A miniszter úr távolléte miatt válaszadásra Rétvári Bence államtitkár urat jogosította fel. Öné a szó, képviselő úr.
Köszönöm a szót. Tisztelt Elnök Úr! Tisztelt Országgyűlés! Tisztelt Államtitkár Úr! Örülünk, hogy meggyógyult és felépült, a Párbeszéd nevében további jó egészséget kívánunk önnek. Jónak tartjuk a bevezetett egészségügyi védekezési intézkedéseket, de azt gondoljuk, hogy ezeket már hetekkel korábban be kellett volna vezetni, mi ezeket hetekkel korábban javasoltuk. Reméljük, hogy nem lesz túl késő, hogy ezeket az intézkedéseket bevezették. Van pár dolog, ami viszont kimaradt, ezekkel kapcsolatban szeretném kérdezni. Kérdezem, hogy a Párbeszéd táppénzzel kapcsolatos javaslatát támogatják-e. Jó lenne, ha senki nem kapna kevesebb fizetést, ha a járvány alatt otthon kell maradnia. A Párbeszéd azt javasolta, hogy a nettó bér száz százalékát kapják meg a veszélyhelyzet alatt otthon maradók, amikor karanténban vannak. A nyugdíjasokkal kapcsolatban is kérdezném. Kapnake még ebben az évben valami érdemi támogatást a nyugdíjasok, az infláció őket érintette a legrosszabbul. Nemcsak a választás előtt kell rezsiutalvánnyal és Erzsébet-utalvánnyal támogatni őket, hanem akkor is, amikor bajban vannak, és most bajban vannak. Érkezike támogatás a nyugdíjasoknak ebben az évben? A fizetésemelésekkel kapcsolatban is szeretném kérdezni. A szociális dolgozók és egészségügyi dolgozók kaptak egy bérkiegészítést idén, de most megint nagyon nagy felelősség hárul rájuk. Mi egy százszázalékos béremelést legalább a veszélyhelyzet alatt javasoltunk. Támogatjae ezt a kormány? A tb-t önök szigorították az elmúlt időszakban. Akiknek nem rendezett a tb-jogviszonya, azok könnyen egy több százezres, többmilliós csekk elé nézhetnek. Kérjük, hogy a koronavírus kapcsán megbetegedettek ez alól kivételt kapjanak legalább a következő időszakban. Illetve egy kérdés, amelyben nem biztos, hogy ön az illetékes, hogy ön alá tartozik, de nagyon fontos, és nem tudjuk rá a választ. A kijárási korlátozások vonatkoznake a kutyasétáltatókra? Most kiterjedt ez az időszak, 8 órától már kijárási korlátozás van, ez problémát jelent a kutyatulajdonosoknak. Ebben tervezneke valamit lépni, tervezike tisztázni ezt a kérdést? Várom válaszát. Köszönöm.
Köszönöm szépen, Kocsis-Cake képviselő úr. Válaszadásra megadom a szót Rétvári Bence államtitkár úrnak.
Köszönöm szépen a szót, elnök úr. Tisztelt Képviselő Úr! Tisztelt Ház! Itt a parlamentben minden parlamenti képviselő maga is hozzá tud járulni vagy tudja akadályozni a maga eszközeivel a járvány elleni védekezést. A magyar baloldal akkor, amikor tavasszal sem a gyors intézkedés lehetőségét, sem annak a gyors megszavazását vagy a veszélyhelyzet elmúltával a fontos intézkedések fenntartását nem szavazta meg, de még pár héttel ezelőtt sem, amikor például a bírságolást szigorítottuk, a maszkviselést kiterjesztettük, akkor sem lehetett számítani a magyar ellenzékre, akkor ez jól mutatja, hogy valaki segítő szándékkal vagy politikai haszonszerzési szándékkal vesz részt a vírussal kapcsolatos védekezési intézkedések vitájában.A Párbeszéd, azt hiszem, jól bemutatta, hogy kikre nem szabad bízni a járvány elleni védekezést; nemcsak azzal, amit Karácsony Gergely művelt, hogy ahelyett, hogy elment volna a Pesti úti idősek otthonába, ehhez képest különböző dokumentumokat posztolt a Facebookon, amelyekről kiderült, hogy nem is az írta, aki aláírta, és ebben is lebuktak, hanem azzal is, hogy benyújtanak a parlamentben is határozati javaslatokat, amelyeket aztán pár nappal később visszavonnak. Mint ahogy a DK benyújt népszavazási kérelmeket a koronavírus-járványra hivatkozva, amit aztán pár nappal később visszavon, szintén a koronavírus-járványra hivatkozva. Úgyhogy, tisztelt képviselő úr, nagy szerencséje szerintem Magyarországnak, hogy nem ilyesfajta vezetők állnak az ország élén, amikor valóban egy nehéz helyzetben vagyunk, a koronavírus-járványban, mint a világ minden más országa is. A táppénzszabályok kapcsán többször elmondtuk, hogy akár pedagógusok, akár egészségügyi alkalmazottak esetében, ha az iskolában kapják el a koronavírust a tanárok, vagy akár a kórházban az egészségügyi dolgozók munka közben, akkor természetesen számukra százszázalékos táppénz jár. Ami a nyugdíjasok helyzetét illeti, tisztelt képviselő úr, a baloldal a nyugdíjasoktól elvett egyhavi nyugdíjat a gazdasági válságra hivatkozva. A jobboldal a gazdasági válságban a nyugdíjasok fokozott megsegítésére visszaépíti a 13. havi nyugdíjat. Na, ez a különbség a baloldali és a jobboldali gondolkodás és intézkedés között. Köszönöm szépen. [[Taps a kormánypártok padsoraiból.]]
Köszönöm szépen, Rétvári államtitkár úr. Viszonválaszra van lehetősége Kocsis-Cake Olivio képviselő úrnak. [[13.50]]
Köszönöm a szót, elnök úr. Tisztelt Államtitkár Úr! Konstruktívan feltettem önnek kérdéseket, de ön megint csak a szokásos mantrát tudja nyomni, amit itt folyamatosan nyom. Hozzátéve: a veszélyhelyzet kihirdetését az előbbiekben azért nem szavaztuk meg, mert nem volt benne határidő. Most végre raktak bele határidőt. Nem tudom, hogy ezt egyébként tavasszal miért nem tudták megtenni. Azonkívül én egy kicsit szerényebb lennék, államtitkár úr. Két-három hete letettük ezeket a javaslatokat az asztalra. Önök két-három hét csúszásban vannak. És ezek után maga akar minket kioktatni arról, hogy milyen intézkedéseket hoznak? Legyen olyan kedves figyelembe venni az ellenzék intézkedéseit. Letettünk most is egy 11 pontos határozati javaslatot arról, hogy a veszélyhelyzet alatt a következő 90 napban milyen irányba kellene mennie a kormánynak. Legyenek kedvesek ezt figyelembe venni! Ne Mészáros Lőrincet segítsék, ne a saját hatalmukat építsék be még jobban, ne az önkormányzatokat nyomorítsák meg, hanem legyenek olyan kedvesek az embereket segíteni, ezeket a javaslatokat figyelembe venni. Akkor majd utána hánytorgathat a szemünkre bármilyen, tíz évvel ezelőtti dolgot, ha ezeket a lépéseket megtették, addig nem.
Köszönöm, képviselő úr. Viszonválaszra van lehetősége Rétvári államtitkár úrnak.
Köszönöm szépen a szót, elnök úr. Tisztelt Képviselő Úr! Tisztelt Ház! Láttuk, hogy hogyan intézkedett a Fővárosi Önkormányzat mert a baloldal vezet , hogy végül a honvédségnek kellett fertőtleníteni a Pesti úti idősek otthonát. Tisztelt Képviselő Úr! Ön egészségügyi béremelésekről beszélt. Tisztelt Képviselő Úr! Önök voltak azok, akik az előző válság idején elvették az összes magyar orvos, mármint kórházi orvos és az összes magyar kórházi ápoló egyhavi fizetését. Önök voltak azok, akik csökkentették az egészségügyi dolgozók fizetését. És mi vagyunk azok, akik Magyarország elmúlt 30 éves történetének legnagyobb mértékű egészségügyi béremelését készítettük elő és hajtjuk végre azzal, hogy elfogadtuk a Magyar Orvosi Kamara bértáblajavaslatát, tisztelt képviselő úr; az ápolók esetében pedig négy év alatt egy 72 százalékos béremelést hajtunk végre. Amikor a baloldal volt hatalmon, vizitdíjat vezetett be, kórházi napidíjat vezetett be. Vizitdíjat és kórházi napidíjat fizetnének azok a betegek, akiket a kórházakban vizsgálnak vagy a kórházakban kezelnek, tisztelt képviselő úr, ez a különbség [[Az elnök a csengő megkocogtatásával jelzi az időkeret leteltét.]] a baloldal és a jobboldal kezelése között. A jókívánságait viszont nagyon szépen köszönöm, és köszönöm az emberi gesztusát. Köszönöm. [[Taps a kormánypárti padsorokban.]]
Köszönöm szépen, Rétvári államtitkár úr. Tisztelt Országgyűlés! Zsigmond Barna Pál, a Fidesz képviselője, azonnali kérdést kíván feltenni az igazságügyi miniszter asszonynak: „Mit kapnak cserébe?” címmel. A miniszter asszony távolléte miatt válaszadásra Völner Pál államtitkár urat jogosította fel. Zsigmond Barna Pál képviselő urat illeti a szó.
Köszönöm szépen, elnök úr. Tisztelt Államtitkár Úr! Tisztelt Ház! Már többször beszéltünk arról, hogy az uniós állam- és kormányfők júliusi maratoni ülésén Magyarország milyen fontos csatát nyert. Néhány ország azt akarta elérni, hogy a közös költségvetésből nekünk járó összegek felhasználását politikai feltételekhez kössék. Azt akarták, hogy legyen egy olyan pénzügyi eszköz, amivel zsarolni lehet minket.Akkor ezt a támadást sikerült visszaverni, de a zsarolók nem adják fel. A múlt héten az Európai Parlament egyes képviselői újabb feltételeket támasztottak az Unió jövő évi költségvetésének és az uniós mentőcsomagnak az elfogadásához. Az még csak-csak érthető, hogy azok a tagállamok, amelyek elégedetlenek a nyári egyezséggel, tovább küzdenek a saját érdekeik védelmében. Azt viszont már nehezebb megemészteni, hogy vannak olyan magyarországi európai parlamenti képviselők is, akik meg akarják változtatni ezt a Magyarországnak kedvező megállapodást. Mégis, milyen ember az, aki a saját hazája gazdasági érdekei ellen cselekszik? Márpedig a múlt héten éppen ez történt. A Gyurcsány Ferenc ifjúsági tagozataként működő Momentum képviselője ezeken a tárgyalásokon végig a magyar emberek érdekeivel ellentétes álláspontot képviselt. A legmegdöbbentőbb pedig alighanem az, hogy ő nem lebukott, mint a barátnője néhány héttel ezelőtt, hanem diadalittasan el is dicsekedett vele. Tisztelt Államtitkár Úr! Most elsősorban a járvánnyal kell foglalkozni, és minél gyorsabban pénzt kell juttatni a bajban lévő déli országoknak. Soros György négy éve leírta, hogy ne adjanak költségvetési támogatást azoknak, akik nem engedik be a migránsokat. Magyarország nem engedi be a migránsokat, ezért támadnak minket, de hazánk nem zsarolható. Továbbra sem fogjuk beengedni a migránsokat, és a nekünk járó pénzhez pedig hozzá fogunk jutni. Szégyen, hogy a koronavírus-járvány második hullámának kellős közepén, amikor az európai gazdaság nagy bajban van, Brüsszel ahelyett, hogy megoldást keresne, politikai játszmákkal van elfoglalva. De még nagyobb szégyen, hogy ezt kihasználva, néhány európai parlamenti képviselő a saját országa ellen áskálódik. [[Az elnök a csengő megkocogtatásával jelzi az időkeret leteltét.]] Joggal vetődik fe a kérdés, és tisztelettel kérdezem államtitkár urat: mit kapnak ezért cserébe? Köszönöm.
Köszönöm, Zsigmond Barna Pál képviselő úr. Válaszadásra megadom a szót Völner Pál államtitkár úrnak.
Köszönöm a szót, elnök úr. Tisztelt Ház! Tisztelt Képviselő Úr! Magyarország kiemelten fontosnak tartja az Európai Unió alapértékeit. Egyes politikai szereplők ugyanakkor politikai nyomásgyakorlásra használják az alapértékeket, és változatos szankciós eszközöket kívánnak erre hivatkozással alkalmazni Magyarországgal szemben. Elfogadhatatlan, hogy az Európai Parlament a jelenlegi járványhelyzetben és az Európa gazdasága előtt álló súlyos kihívások ellenére nem hagy fel Magyarország politikai és ideológiai zsarolásával. Nem győzzük hangsúlyozni, hogy minden olyan új mechanizmus, amely pénzügyi szempontból vagy egyéb módon szankcionálná, nyilvánvalóan túlmutatna a szerződéseken. A jogállamiság mint az Unió értékének absztrakt védelmét szolgáló egyetlen eszköz, a szerződések szerint a 7. cikk szerinti eljárás. Most pedig szemtanúi lettünk annak, hogy hogyan próbálják a Magyarország elleni boszorkányüldözés részeként a szerződéseket megkerülni és az Unió Bírósága nélkül szankcionálni közvetlenül Magyarországot. Tisztelt Képviselőtársaim! Az Országgyűlés júliusban elfogadott országgyűlési határozatában kijelentette, hogy az uniós források politikai és ideológiai feltételekhez kötése elfogadhatatlan. Az Országgyűlés által szabott feltétel a júliusban az Európai Tanács által elfogadott költségvetési megállapodásban maradéktalanul érvényesül. Az állam- és kormányfők által elfogadott következtetések kizárják, hogy az új típusú kondicionalitás jogállamiság-fókuszú legyen. Tisztelt Ház! Egy új, általános költségvetési kondicionalitás kialakításáról született döntés, amelynek leírásában a jogállamiság kifejezés nem is szerepel. A kondicionalitás célja nem a jogállamiság védelme költségvetési eszközökkel, hanem a költségvetés védelme az európai értékek figyelembevételével. Az Országgyűlés által rögzített irányokra is tekintettel olyan javaslat, amely nem felel meg a júliusi következtetésben foglaltaknak, nem fogadható el a részünkről. Az EP és a Tanács közötti megállapodás fókuszában továbbra is a jogállamisági sérelmek, illetve azok veszélye áll fenn. Ez pedig elfogadhatatlan akkor is, ha egyesek üveggyöngyökért árulják Magyarország érdekeit. Köszönöm szépen. [[Taps a kormánypárti padsorokban.]]
Köszönöm szépen, Völner Pál államtitkár úr. Viszonválaszra van lehetősége Zsigmond Barna Pál képviselő úrnak.
Tisztelt Államtitkár Úr! Köszönöm a válaszát. A cél valójában az, hogy olyan nyomásgyakorlási és zsarolási eszközt hozzanak létre, amit be lehet vetni mindazon országok ellen, amelyek nem akarják betelepíteni a migránsokat, megvédik nemzeti kultúrájukat és identitásukat, és nem hajlandók meghajolni a globalizáció ideológiája előtt. Arról van szó, hogy le akarják váltani a jobboldali kormányt és baloldalit akarnak a helyébe ültetni ez ennyire egyszerű. Erről szól ez az egész, hogy a baloldal gyenge, az emberek nem kérnek belőle, és ezért külföldön ránk akarják kényszeríteni, hogy aztán irányítsák őket. A legnagyobb baj az, hogy a zsarolásnak, illetve most a késedelemnek a déli országok isszák meg a levét. Ők azok, akiknek az újjáépítési csomagra sürgősen szükségük van. Mi a magunk részéről megvagyunk nélküle is. Mi amellett vagyunk, hogy a déliek minél előbb megkaphassák azt a pénzt, ugyanakkor nagy felelőtlenség, hogy az Európai Parlament ennek keresztbe fekszik, és a koronavírus-járványt ilyen kisstílű politikai játszmákra használja fel. Köszönöm a figyelmet. [[Taps a kormánypárti padsorokban.]]
Köszönöm szépen, képviselő úr. A viszonválasz megilleti Völner államtitkár urat is.
Köszönöm a szót, elnök úr. Tisztelt Képviselő Úr! A kormány ismeri az országgyűlési határozatot, és annak szellemében fog továbbra is eljárni a tárgyalásokon. Gyakorlatilag tudomásul kell vennie az Unió azon szereplőinek, akik most ezt a pénzügyi helyzetet zsarolásra akarják felhasználni, hogy nem Magyarország az, aki pénzügyi érdekekért feladná akár az identitását, akár azokat az érdekeit, amelyek az itt élők migrációval szembeni védelmét szolgálják.A baloldalnak át kell gondolni az Unión belül is, hogy éppen azokat a mediterrán baloldali kormányokat sodorja veszélybe, kitéve az ott lévő országokat a gazdasági-pénzügyi válságnak, annak súlyosabb következményeinek, veszélyeztetve az ottani munkahelyeket, hogy egy olyan pluszszellemet akar a költségvetés elfogadása során betagolni a hétéves költségvetés és a Next Generation elfogadásába, amely korábban nem szerepelt, és amely célokat az Unió meglévő intézményei eddig is jól szolgálták, és a jövőben is jól szolgálnák. Köszönöm a figyelmet. [[Taps a kormánypárti padsorokban.]]
Köszönöm, Völner államtitkár úr. Tisztelt Országgyűlés! Juhász Hajnalka, a Kereszténydemokrata Néppárt képviselője, azonnali kérdést kíván feltenni az emberi erőforrások miniszterének: „Bírjae az egészségügyi ellátórendszer a koronavírus-járvány okozta többletterhelést?” címmel. A miniszter úr távolléte miatt válaszadásra Rétvári Bence államtitkár urat jogosította fel. [[Jelzésre:]] A képviselő asszony jelzi, hogy elfogadja. Öné a szó, Juhász Hajnalka képviselő asszony. [[14.00]]
Köszönöm a szót, elnök úr. Tisztelt Ház! Tisztelt Képviselőtársaim! Isten hozta államtitkár urat, és jó egészséget szeretnék elsődlegesen kívánni neki. Lassan kilenc hónapja kell a világnak és így Magyarországnak is a koronavírus-járvánnyal együtt élnie. A járvány második hullámában vagyunk, és a járvány Európában, így hazánkban is felszálló ágon van. A mai napon miniszterelnök úr beszélt arról, hogy a járvány kezdete óta hazánkban 109 ezren betegedtek meg és európai szinten pedig 8 millióan. A legfontosabb feladat most az ország működőképességének megőrzése mellett a magyar emberek egészségének megóvása és megvédése. A vírus okozta első hullám időszakában az egészségügy szerzett tapasztalatai rendkívül sokat jelentenek és rendkívül fontosak. Most, a második hullámban az egészségügyi ellátórendszer heroikus küzdelmet folytat. Az egészségügyi dolgozók, az orvosok emberfeletti küzdelmet végeznek, és azt gondolom, elmondhatjuk mindannyian, hogy Semmelweis Ignác és Szent-Györgyi Albert hazája büszke lehet orvosaira, egészségügyi dolgozóira és ápolóira. A magyar kormány intézkedéseinek is köszönhetően a kórházakat felszereltük, a védőeszközök, a maszkok, a lélegeztetőgépek és a kórházi ágyak rendelkezésre állnak. A lélegeztetőgépek tekintetében és a kórházi ágyak tekintetében európai szinten is jól állunk, és a szakemberek segítségének köszönhetően az egészségügyi ellátás bővül, a halasztható műtétek felfüggesztésre kerültek. Múlt pénteken miniszterelnök úr beszélt arról, hogy november végén lehet, hogy 2 ezer intenzív kórházi ágyra, december közepén pedig 4400 kórházi ágyra van szükség úgy, hogy olyan nehézséggel nézünk szembe, hogy lehet, hogy 30 ezer koronavírus-fertőzött lesz egyidejűleg. Ezért a kérdésem államtitkár úrhoz: bírjae az egészségügyi ellátórendszer a koronavírus-járvány okozta többletterhelést? Mekkora ágyszám áll rendelkezésére és mennyi lélegeztetőgép? Nagyon szépen köszönöm.
Köszönöm, Juhász Hajnalka képviselő asszony. Válaszadásra megadom a szót Rétvári Bence államtitkár úrnak.
Köszönöm szépen a szót, elnök úr. Tisztelt Képviselő Asszony! Tisztelt Ház! Képviselő asszonynak is köszönöm személyes, kedves szavait.A világon mindenhol folyamatosan nő, és nemcsak hogy folyamatosan nő, hanem felfutó mértékben, exponenciálisan nő a koronavírus-betegek száma, éppen ezért az ellátás is nagyon sok országban már a határára érkezett. Magyarország folyamatosan növeli kapacitásait, a kórházakban is több tíz-, húszezer ágyat kellett a koronavírusos betegek ellátása érdekében biztosítani a kórházakban. Dobogósok vagyunk kórházi ágyakban, dobogósok vagyunk lélegeztetőgépben, ha az európai vagy világrangsorokat nézzük. Folyamatosan növekszik a kapacitás, és nagyon köszönjük tényleg mindenkinek, aki ebben a munkában részt vesz, hiszen még nagyon embert próbáló hetek és lehet, hogy hónapok előtt áll Magyarország és a világ minden országa. De mit tesz ebben a helyzetben a baloldal? Mit tesz Korózs Lajos? Láttuk: kamuvideót készített Korózs Lajos. A jobboldal éppen ezért követelte is, hogy távozzon a Népjóléti bizottság elnöki székéből. De nem ezt tette, hanem a kamuvideó után gyártott egy kamustatisztikát, amit feltett a Facebookra. Különböző évekből össze nem illő adatokat vágott össze annak érdekében, hogy azt mondhassa valótlanul, hogy a legfőbb halálozási ok a koronavírus Magyarországon. Még saját baloldali politikustársai is figyelmeztették, hogy valótlanságok azok, amiket állít, és nemcsak a kamuvideóját kellett Korózs Lajosnak törölni a Facebookról, hanem a kamustatisztikáját is. Az az ember tehát, akit arra szólított fel a jobboldal, hogy távozzon a Népjóléti bizottság elnöki székéből, mert teljes mértékben hiteltelen, és alkalmatlanná vált, egy visszaeső álhírgyártóvá változott, hiszen ugyanebben a témában nemhogy tartózkodott volna a valótlanságok állításától, hanem még egy álhírt gyártott. Így a kamuvideós Korózs Lajos most már egy álhírposztoló Korózs Lajos is lett. És ez az ember az, akit a magyar baloldal a Népjóléti bizottság elnöki székébe ültetett, mert úgy gondolja, hogy a baloldal részéről ő tudja leginkább segíteni a magyar, koronavírus elleni védekezést, miközben csak álhírgyártásra alkalmas. Köszönöm szépen. [[Taps a kormánypártok padsoraiból.]]
Köszönöm, államtitkár úr. Viszonválaszra van lehetősége Juhász Hajnalka képviselő asszonynak.
Köszönöm államtitkár úrnak a válaszát. Most a legfontosabb az, hogy vigyázzunk egymásra fogjunk össze, együtt valóban sikerülni fog , kiemelten a betegekre és az idősekre! Azt gondolom, hogy Szent-Györgyi Albert idézete méltó ezt a felszólalást befejezni, hiszen reményeink szerint közel van a vakcina: „Felfedezni valamit, annyit tesz, mint látni, amit mindenki lát és közben arra gondolni, amire még senki.” Nagyon szépen köszönöm. [[Taps a kormánypártok padsoraiból.]]
Köszönöm, Juhász Hajnalka képviselő asszony. Államtitkár úr, egyperces viszonválaszra van lehetősége.
Köszönöm szépen a szót, elnök úr. Tisztelt Képviselő Asszony! Tisztelt Ház! Pontosan azért, hogy a koronavírusos betegekre lehessen koncentrálni, az ő gyógyításukra, éppen ezért november 10-étől az azonnali ellátást nem igénylő beavatkozásokat el kell halasztani. Természetesen vannak olyan onkológiai, transzplantációs és más beavatkozások, amelyeket nem lehet elhalasztani. Láttuk a híreket, hogy Franciaországban már rákos betegeket is hátrébb sorolnak. Magyarországon ilyesfajta beavatkozásokat nem lehet elhalasztani, pontosan azért, hogy minél inkább a koronavírusos betegeknek a kezelésére tudjunk koncentrálni, azon számok miatt is, amit képviselő asszony is mondott. A járvány elleni védekezés, ahogy említettem is, tényleg mindenkitől nagyobb teljesítményt követel meg. Ezt az egészségügyi dolgozók meg is teszik, azt viszont sajnálatosan látjuk, hogy egyes baloldali politikusok ebben a helyzetben is inkább csak álhíreket gyártanak. Azt mondhatjuk, hogy a vírustagadók és az álhírgyárosok ugyanolyan veszélyt jelentenek a vírus elleni védekezés során. Köszönöm szépen. [[Taps a kormánypártok padsoraiból.]]
Köszönöm, Rétvári államtitkár úr. Tisztelt Országgyűlés! Steinmetz Ádám, a Jobbik képviselője, azonnali kérdést kíván feltenni az emberi erőforrások miniszterének: „Igen vagy nem?” címmel. A miniszter távolléte miatt válaszadásra Rétvári Bence államtitkár urat jogosította fel. Öné a szó, Steinmetz képviselő úr.
Köszönöm a szót, elnök úr. Tisztelt Országgyűlés! Tisztelt Államtitkár Úr! Egy korábbi írásbeli kérdésemre adott válaszában ön úgy fogalmazott, hogy céljuk egy biztonságosan működő kórház, amely a Marcali térségében élő emberek magasabb színvonalú gyógyítását szolgálja. A kérdés csak az, hogy mit fog jelenteni ez a gyakorlatban. Csökkennek a várólisták? Újraindítják a szülészet-nőgyógyászatot? Újraindítják a gyermekosztályt? Lesz végre CT, államtitkár úr? Igen vagy nem? Móring József Attila 2018-ban elismerte, hogy a kaposvári kórházzal történt integráció megbukott. És azt ígérte egyúttal az embereknek, hogy a 2019. év elejétől a marcali kórház önállóvá fog válni. De ez nem valósult meg. Képviselő úr ezért idén júliusban újra megígérte, mi több bejelentette, hogy november 1-jén önálló lesz a marcali kórház. Egy televíziós interjúban még azt is állította, hogy erről Kásler miniszter úr már döntést hozott, és ahogy fogalmazott: „ez írva vagyon”. Tisztelettel kérdezem hát államtitkár urat: önálló lett a marcali kórház november 1-jén? Igen vagy nem? Hozotte Kásler miniszter úr írásos döntést arról, hogy november 1-jétől önálló lesz a marcali kórház? Igen vagy nem? És amennyiben igen, miért nem hajtották azt végre? Amennyiben pedig nem, Móring József Attila hogyan ígérhette meg ezt az embereknek? Várjuk megtisztelő válaszát. [[Taps a Jobbik soraiból.]]
Köszönöm, Steinmetz képviselő úr. Válaszadásra megadom a szót Rétvári Bence államtitkár úrnak.
Köszönöm szépen a szót, elnök úr. Tisztelt Képviselő Úr! Tisztelt Ház! Nagyon örülök, hogy ön is támogatja Móring József Attila képviselő urat, aki a nyilvánosság előtt is többször elmondta, hogy számára nagyon fontos a marcali kórház önállósága. Ő ennek a folyamatnak az élére állt, és úgy látom, hogy ebben pártpolitikai hovatartozásra tekintet nélkül sokan mások is támogatják őt. Ön is tudja, hogy itt egy hosszú folyamat zajlott le, ezt a folyamatot ön is többször támogatta, amit ezúton is köszönünk önnek. És valóban, talán a nyár folyamán vagy nem tudom, pontosan mikor nyújtotta be az utolsó kérdését, amikor azt mondtuk, hogy már csak hónapok választják el attól a marcali kórházat, hogy újra önálló intézmény legyen. Magyarország folyamatosan növeli az egészségügyi forrásait, ugye, idén 770 milliárd forinttal, jövőre pedig legalább 915 milliárd forinttal több szerepel a költségvetésben, mint szerepelt a 2010-ben elfogadott költségvetésben egészségügyi célokra. Ehhez még hozzá fognak jönni azok, amiket a koronavírus-járvány kezelésére az egészségügyi fejezetből költünk el. Tehát vannak többletforrások az egészségügyben. Éppen ezért fontos, hogy mindenki számára, ahogy ön is azt nagyon helyesen kéri, mindenki számára magasabb szintű egészségügyi ellátást tudjunk biztosítani. El is kezdődött az a folyamat, amelynek révén az EMMI és az Állami Egészségügyi Ellátó Központ az önállósodás célú intézkedéseket megteszi. Ezeknek az intézkedéseknek egy jó része már megszületett, de van pár intézkedés, amelyik még hátravan. [[14.10]] Nyilvánvalóan ezt az intézményi átalakítást nem segítette elő az, hogy az elmúlt hónapokban azért az egészségügyi ellátórendszernek egy nagyon fontos feladata a koronavírus-járvánnyal szembeni védekezés. Azt hiszem, természetes is, hogy ez az intézményi átalakításoknál némi későbbre tolódást okozott. De az egyértelmű döntés arról megszületett, hogy a marcali kórház önálló legyen, és ennek a megvalósulása, ahogy említettem önnek, pár hónapra van már csak a jelen pillanattól kezdve. Nyilvánvalóan, ha nem lett volna járvány, akkor ez is egy egyszerűbb intézményátalakítási folyamat lett volna. Köszönöm szépen. [[Taps a kormánypártok soraiban.]]
Köszönöm, Rétvári államtitkár úr. Viszonválaszra van lehetősége Steinmetz képviselő úrnak.
Államtitkár úr, tehát nem valósult meg a marcali kórház november 1-jei önállóvá válása, mint ahogy az is látható, hogy nem született erről írásos döntés, mert arról nyilvánvalóan tájékoztatott volna minket. Ebből pedig az következik, hogy Móring József Attila hazudott az embereknek, újra és újra becsapja őket. Ez azért is érdekes, mert maga a képviselő úr mondta korábban, hogy már alig hisznek neki a városban. Azt is mondta a képviselő úr, hogy őt önök rendszeresen kidobják az ajtón, és az ablakon kell visszamásznia. De miért is? Azért, mert nem egyeztet önökkel a beváltatlan ígéreteiről? A CT-ről, a mentőhelikopter-leszállóról, a hadiüzemről, a november 1-jei önállóságról? Hát, ezt nagyon szomorú hallani. A képviselő úr bizonyára másfél év múlva újra az emberek bizalmát fogja kérni, de a kérdés most már csak az, hogy az önök bizalmát fogjae élvezni. [[Taps a Jobbik soraiban.]]
Köszönöm szépen, Steinmetz képviselő úr. Viszonválaszra van lehetősége Rétvári államtitkár úrnak.
Köszönöm szépen a szót, elnök úr. Tisztelt Képviselő Úr! Tisztelt Ház! Nem is tudom pontosan, hogy a második egy percben ön most tulajdonképpen a marcali kórházért vagy Móring József Attila ellen szólalte fel. Először maradjunk az elsőnél! Tehát ön is tudja, hogy a marcali kórházban jelentős fejlesztések voltak, ön is tudja, hogy továbbra is folyik a betegellátás, már azon körülmények között, ahogy a koronavírus-járvány alatt ezek az ellátások tudnak folyni, nyilván fokozott biztonsági előírások mellett. Tehát továbbra is működik a kórház, a fejlesztések akkor is megvalósultak, amikor nem önálló kórház, hanem telephely volt, és az is biztos hiszen erről a döntés megszületett, ön is többször írásban választ kapott erre , hogy előbb-utóbb bízunk benne, hogy inkább előbb ez az önállósodás jogi formát is fog ölteni. A többi rész pedig szerintem inkább egy választási kampánybeszédből idemásolt rész volt. Szerintem örüljünk annak együtt, hogy amiért Móring József Attila képviselő küzd, azért küzd ön is. Ön ebben a munkájában őt támogatja. Valóban nagyon kitartó, valóban nagyon sokszor egyeztetett, mert nagyon fontos céljának tartja azt, hogy ez az önállósulás megtörténjen. Köszönöm szépen. [[Taps a kormánypártok soraiban.]]
Köszönöm Rétvári államtitkár úr. Tisztelt Országgyűlés! Bangóné Borbély Ildikó, az MSZP képviselő asszonya, azonnali kérdést kíván feltenni az emberi erőforrások miniszterének: „Hány embernek kell még meghalnia? Ne háborúzzanak, hanem azonnal cselekedjenek!” címmel. Miniszter úr, távolléte miatt, válaszadásra Rétvári Bence államtitkár urat jogosította fel. Öné a szó, képviselő asszony.
Köszönöm szépen, elnök úr. Tisztelt Államtitkár Úr! Tisztelt Képviselőtársak! Már hetek óta azt szeretném megtudni, hogy mi zajlik ebben az országban az influenza-védőoltásokkal kapcsolatban. Több hete állandóan kérdéseket teszek fel a parlamentben, és írásbeli kérdéseket is Kásler miniszter úrnak meg belügyminiszter úrnak. Csütörtökön és pénteken érkezett meg két írásbeli kérdésemre a válasz, és engedjék meg, hogy megfogalmazzam, hogy milyen válaszokat kaptam. A kormány nem tudja megmondani, hogy mekkora lesz az igény a kisebb kockázatú oltóanyagra, nem tudja megmondani, hogy hány potenciális igénylő van, csak azt tudják, hogy lehetnek valamennyien, akik potenciális igénylők. A kormány nem tudja megmondani, hogy honnan lesz új adag vakcina, ha a jelenlegi adag elfogy, csak azt tudja, hogy majd lesz valamikor, és lesz majd valamennyi. A kormány nem tudja megmondani, hogy mikor lesz új adag vakcina, ha a jelenlegi elfogy, akkor csak azt tudja, hogy majd lesz valamikor. A kormány nem tudja megmondani, hogy pontosan mekkora oltóanyag iránti igénnyel számolt a koronavírus miatt ingyenessé vált oktatóanyagok kapcsán, csak annyit tudnak, hogy van 1 millió 300 ezer vakcina, meg 100 ezer négykomponensű vakcina, és legyen elég, ami van. A megkérdezett háziorvosok 90 százaléka szerint hiába nagy az érdeklődés az influenza elleni oltások iránt, alig tudják megoldani, mert nincs megfelelő mennyiségű vakcina. Én csak annyit szeretnék megkérdezni, államtitkár úr, mikor hagyják abba a hazudozást, és állnak ki és mondják azt, hogy 1 millió 300 ezer adag van, ennyi van, mert nem készültek fel a nyáron, nem dolgoztak, adriáztak, jachtoztak, mindent csináltak, csak a munkával nem foglalkoztak meg a vírussal. Ne hazudozzanak tovább, hanem mondják ki, hogy ennyi van és kész! Köszönöm szépen, elnök úr.
Köszönöm, képviselő asszony. Válaszadásra megadom a szót Rétvári Bence államtitkár úrnak.
Köszönöm szépen a szót, elnök úr. Tisztelt Képviselő Asszony! Tisztelt Ház! Azért azt szögezzük le, hogy amiket ön, azt mondja, hogy idézett a válaszokból, azok nem idézetek voltak a válaszokból, hanem vádaskodás volt az ön részéről a kormányzattal szemben, tisztelt képviselő asszony. Az a célunk az idei évben, azzal a rendkívüli és egyedi intézkedéssel, hogy nemcsak a korábbi kockázati csoportoknak, időseknek, egészségügyi dolgozóknak, bizonyos betegségekben szenvedőknek adjuk ingyenesen az influenza elleni védőoltást, hogy minél inkább megóvjuk a magyar emberek szélesebb tömegeit attól, hogy egyszerre jelentkezzen valakinél az influenza tünete és a koronavírus tünete. Ezt szeretnénk lehetőleg minél több esetben elkerülni. Szerintem ez egy olyan cél, amivel minden józan gondolkodású ember egyetért. Amikor a számokról beszélünk, azt láthatjuk, hogy ahogy a tavalyi évben körülbelül 1,3 millió adag oltóanyag állt rendelkezésre, ennek a valamivel több mint felét adatták be végül az emberek, az idei esztendőben pedig összességében, ahogy talán ön is idézte a számokat, 1,4 millió áll rendelkezésre. Tehát a rendelkezésre álló oltóanyagok száma a tavaly beadott oltóanyagszámnak a kétszerese. Ezzel a duplával készültünk az idei esztendőre. Nagyon fontosnak tartjuk és szerintem ezt ön is fontosnak tartja, tisztelt képviselő asszony, és ön is egyet tud érteni azzal , hogy ne legyen valakinél anyagi akadálya annak, hogy beadassa az influenza elleni védőoltást. Ne mondja azt, hogy nincs pénzem kiváltani ezt a patikában, hanem biztosítsuk ingyenesen ebben a helyzetben a koronavírus-járvány idején és az ebből fakadó gazdasági válság idején mindenki számára, minél többek számára pontosabban, ingyenesen a járvány elleni védőoltást, hiszen ez az ingyenesség, bízunk benne, hogy sokkal több emberhez tudja eljuttatni. Arra törekedett a kormány, és arra törekszik a következő hetekben és hónapokban is, hogy minden forrást felkutassunk, ahol csak lehet, hogy további oltóanyagokat is szerezzünk, a következő hetekben is fog még a háziorvosokhoz oltóanyag kikerülni, és ez is mutatja azt, hogy egy országnak a globalizált világban is saját kapacitásokkal kell rendelkezni, és erre kell koncentrálni. Köszönöm szépen.
Köszönöm szépen, államtitkár úr. Egyperces viszonválaszra van lehetősége a képviselő asszonynak.
Köszönöm szépen. Tudja, államtitkár úr, 2009-ben, amikor kitört az influenzajárvány egy új típusú influenzajárvány , akkor is 1 millió 300 ezer vakcina állt rendelkezésre ingyen a lakosság számára. Sőt, akkor a kormány dolgozott, és akkor nyáron, felkészülve a téli időszakra, 6 millió vakcinát rendeltek, de ebből 4 millió vakcina ingyenesen állt rendelkezésre a lakosság számára, és 3,5 millió ember adatta be ezt a vakcinát, államtitkár úr. Tudja, államtitkár úr, ha egy kormány dolgozik, akkor van vakcina. Csak tudja, hadd mondjak még egy számot, államtitkár úr. 2493 halott eddig Magyarországon. Nem elég még, államtitkár úr, ahhoz, hogy befejezzék a hazudozást? 2493 a mai nappal. Szerintem pontosan elég lenne, hogy végre odáig eljussanak már, hogy ne háborúzzanak, hanem cselekedjenek végre, és dolgozzanak! Köszönöm szépen, elnök úr.
Köszönöm szépen, Bangóné Borbély Ildikó képviselő asszony. Megadom a szót Rétvári Bence államtitkár úrnak.
Köszönöm szépen a szót, elnök úr. Tisztelt Képviselő Asszony! Tisztelt Ház! Többféle stílusban lehet társalogni. Amikor ön dolgozik és munkát végez, akkor nem mondom, hogy milyen jelzővel illetett erős képeket szokott ön produkálni. Mi úgy nem szeretnénk tevékenykedni, ahogy ön. Viszont pontosan azért, hogy felkészüljünk a második hullámra, és megvédjük a magyar embereket, nagyon sok lépés történt ebben az országban. Felső korlát nélküli védekezési keret áll rendelkezésre Magyarországon, nincsenek ennek anyagi korlátai. [[14.20]] A magyar orvosok bérét, pontosan a védekezés feladatai miatt is, a kormány soha nem látott mértékben emeli. Emlékezhetnek, önök csökkentették az orvosok bérét; a kormányzat emeli, az ápolókét is emeljük 72 százalékkal. Emlékezhet, önök csökkentették. Emlékezhet, önök vizitdíjat szedtek. Emlékezhet, önök kórházi napidíjat szedtek. Hogy felkészüljünk, ezért tettünk meg minden lépést a nyár folyamán. Ha megnézi, ha már ön halottakról beszélt, tisztelt képviselő asszony, akkor mennyi az Európai Unióban a halottak száma egymillió lakosra vetítve? 431. És mennyi Magyarországon? 249. [[Az elnök csengetéssel jelzi az időkeret leteltét.]] Ahhoz, hogy ezt a jóval alacsonyabb arányt el tudjuk érni, tisztelt képviselő asszony, kellett nagyon sok lépés az elmúlt hónapokban. Köszönöm szépen.
Köszönöm szépen, államtitkár úr. Tisztelt Országgyűlés! Az elfogadott napirend szerint ezt a napirendet lezárom, az idő eltelt. Tekintettel arra, hogy egyetlen frakció sem kért elhangzásra kérdést, ezen napirendi pont tárgyalására nem kerül sor. Mai napirendi pontjaink tárgyalásának végére értünk. Most a napirend utáni felszólalások következnek. Napirend utáni felszólalásra jelentkezett Z. Kárpát Dániel jobbikos képviselő úr: „Meddig még?” címmel. Öné a szó.
Tisztelt Elnök Úr! Tisztelt Ház! A múlt héten jeleztem a parlamentben, hogy közeleg a tél. Én magam sem gondoltam arra, hogy e hét kedd éjszakával lényegében bezár az ország, és olyan korlátozásokra kerül sor, amelyek abszolút vitaképesek. A korábbi hetekben nagyon sokat beszélgettünk arról, hogy mikor milyen korlátozás lenne észszerű, és melyik az, amelyik esetleg egy kicsit kérdőjeles lehet, de az egész biztos, hogy az elszabadult járványhelyzet cselekvési kényszert váltott, vált ki, és valamerre lépni kell.Azt látjuk ugyanakkor, hogy miközben bezár az ország, és nagyon sok korlátozásra kerül sor, van egy szabadcsapat Magyarországon, amely ezen korlátozásokkal nem találkozik. Jellemzően azokra a végrehajtókra gondolunk, amelyek, tisztelet a kivételnek, biztos nagyon nagy számban tisztességesen bánnak magyar családokkal, de azt is el kell hogy mondjuk, hogy rengeteg, számtalan esetben nem így járnak el. Miközben tehát kedden éjszaka befagy a világ, csütörtökön 1 órára Szentendrére hirdettek meg egy olyan kilakoltatási eseményt, amely egy másfél milliós NAV-tartozásból indult, ezért akarják vinni most már a családi házat. Ez a végrehajtó úgy gondolta helyesnek, hogy egy járványügyi veszélyhelyzet, egy karanténhelyzet beállta közepén, amikor új otthont szerezni, új munkát szerezni lényegében lehetetlen, szerinte indokolt ezt a családot kitenni az otthonából szeretném hangsúlyozni, hogy elhelyezés nélkül. Valamelyest cinkostárs Magyarország Kormánya is ebben a folyamatban, hiszen november 15-ére szokta a kilakoltatási moratóriumot meghirdetni, most ugyanakkor úgy készül egy korlátozó csomagot elfogadni, hogy ezt nem terjeszti ki a kilakoltatásokra. Tehát ezúton is üzenem minden kétségbeesett próbálkozásommal a kormány számára, hogy ha holnap szeretne megszavaztatni egy csomagot, illetve dönteni szeretne bizonyos korlátozásokról, a felelősségvállalásra is terjedjen ki a figyelme, tehát pótolja ki a kieső munkabéreket, akiknél csak lehet, azoknál is, akik már elveszítették a munkahelyüket, és gondoljon arra, hogy kilakoltatásokra egész egyszerűen nem kerülhet sor egy ilyen időszakban. De lépjünk is tovább! Szintén csütörtökön 11 órakor, Érdre hirdettek meg egy újabb kilakoltatást egy olyan család esetében, akit a saját otthonából már kilakoltattak, utcára tettek. Albérlőként költöztek be egy olyan főbérlőhöz, akitől most szintén el akarják venni a lakást. Állításuk szerint tartozás már nem áll fenn, mindent kifizettek, jogvita folyik a végrehajtóval, aki feljelentés alatt áll ebből kifolyólag. Ezen jogvita ugyanakkor halasztó hatállyal nem bír, még a moratóriumig hátralévő pár nap tekintetében sem, ezért ezt a családot, albérlőt, főbérlőt, mindkettejük famíliáját, úgy néz ki, utcára teszik, ha ez a kormány nem avatkozik be a következő 24 órában. Még egy ok tehát, hogy elvárjuk az önök nagyon sürgős cselekvését. Azt is látjuk, hogy november 10-én 10 órára, tehát még a nagy befagyasztás előtt is meghirdettek a XV. kerületben egy kilakoltatást, ahol gyereket, idős, beteg, mozgásképtelen családtagokat együttesen akarnak kilakoltatni. 4,5 millió forint felvételét követően 7,5 milliót már visszafizettek, állítólag még 8 millió forint követelés maradt. Ami viszont felháborító, hogy piaci kofaként adták-vették ennek a családnak a tartozását, végül pedig sor került egy olyan árverésre, amelynél a XV. kerületben, még egyszer hangsúlyozom, Budapest XV. kerületében található 70 négyzetméteres ingatlant 16 millió forintért hirdették meg, tehát vélhetően kevesebbért, mint a piaci ár fele, és úgy kótyavetyélték el ennek a családnak a generációkon át felhalmozott tulajdonát, ahogy ezt egy tisztességes nemzetgazdaságban és egy nemzeti kurzus alatt egész egyszerűen lehetetlen lett volna. Így a tisztességes nemzetgazdaság alapfeltételei kérdőjeleződnek meg, illetve az, hogy ennek a kormánynak a nemzeti beállítottsága milyen, hiszen nyilvánvaló módon nem hagyhatna tömegesen ilyen túlkapásokat. Azt látjuk, hogy a IV. kerületbe is hirdettek most egy újabb kilakoltatási eseményt erről a néhány napról beszélek, tehát a következő két-három napról hangsúlyozottan , amely újpesti kilakoltatási eseményen igazolt pozitív teszttel rendelkező, koronavírusban megbetegedett személyt akarnak kilakoltatni, akinek a korábbi kilakoltatását csak egy aktivista telefonja tudta megakadályozni, amit a népegészségügyi főosztály irányába tett meg, de azt is látjuk, hogy ezen eseményekkel szemben az átlagember egyszerűen nem élvez védettséget Magyarországon. Márpedig ha befagyasztások és korlátozások jönnek, álláspontom szerint nem lehet vita akörül, hogy ez kiterjedjen a kilakoltatásokra is. Felszólítom tehát Magyarország Kormányát, hogy haladéktalanul hirdesse ki a kilakoltatási moratóriumot, ellenkező esetben ez az összes, családokat érő tragédia, katasztrófa a kormány lelkén fog száradni. Köszönöm a figyelmet. [[Taps a Jobbik soraiban.]]
Köszönöm szépen, Z. Kárpát Dániel képviselő úr. Tisztelt Országgyűlés! Szintén napirend utáni felszólalásra jelentkezett Szabó Tünde államtitkár asszony, képviselő asszony, Fidesz: „Munkahelyteremtés és munkahelyvédelem Nyíregyháza térségében” címmel. Öné a szó, államtitkár asszony.
Köszönöm szépen. Tisztelt Elnök Úr! Tisztelt Képviselőtársaim! Tisztelt Ház! Szabolcs-Szatmár-Bereg megye, ahol a választókörzetem is található, 2010-ben még az egyik leghátrányosabb helyzetű régiója volt Magyarországnak. Ezzel szemben örömmel jelenthetem itt, a Ház falai között, hogy a kormányzat munkájának köszönhetően mára jelentősen javult a helyzet, és 2010 és 2019 között Szabolcs-Szatmár-Bereg megyében 158 százalékkal bővült az ipari termelés értéke. Ennek megfelelően a régióba érkező beruházások jelentősek. Az elmúlt években a magyar befektetésösztönzési rendszer támogatásával összesen 29 esetben született pozitív döntés Szabolcs-Szatmár-Bereg megyét érintve a projektek kapcsán. Ezek a projektek több mint 6700 új munkahelyet és több mint 700 millió euró befektetési volument jelentenek a régióban. A 29 projekt közül 7 érint nyíregyházi telephelyet is, és ez a hét projekt több mint 2800 új munkahelyet és mintegy 272 millió euró befektetési volument képvisel. Ezen beruházások is hozzájárultak ahhoz, hogy az idei év első félévében a 19 megye és a főváros rangsorában Szabolcs-Szatmár-Bereg megye a kilencedik helyen szerepelt a gazdasági szervezetek mintegy 71 milliárd forintos beruházásiteljesítmény-értékével. Szintén az előkelő kilencedik helyet foglalja el a megye az egy lakosra jutó külfölditőke-befektetések szempontjából a 19 megye és Budapest rangsorában. Szabolcs-Szatmár-Bereg megyében az egy lakosra jutó külföldi befektetés 2018-ban csaknem másfél millió forint volt, ami az országos teljes érték 53,6 százaléka. Tudjuk, hogy a Covid-19-járvány azonban új helyzetet teremtett a világgazdaságban és hazánk gazdaságában is. Ebben az új világgazdasági versenyben kizárólag akkor lehetünk sikeresek, ha támogatjuk azokat a vállalatokat, amelyek beruházásokat hajtanak végre a kapacitásaik bővítése, valamint a technológiai fejlettségük javítása érdekében. A versenyképesség-növelő támogatási program keretében eddig 37, Szabolcs-Szatmár-Bereg megyében megvalósuló beruházási projektet végrehajtó vállalat részesült támogatásban, ami több mint 18 milliárd forint beruházási volument és mintegy 6400 megtartott munkahelyet képvisel. A Covid-19-járvány következtében kialakult válsághelyzet mérséklése érdekében a gazdaságvédelmi akcióterv keretében a kormány munkahelyvédelmi, valamint munkahelyteremtő bértámogatási programot hirdetett meg. [[14.30]] A csökkentett munkaidős vállalkozásokhoz, illetve foglalkozásokhoz nyújtott támogatás célja az volt, hogy a járványhelyzettel összefüggésben nehéz helyzetbe került vállalkozásokat és munkavállalóikat segítse a munkahelyek megőrzésében, a csökkentett munkaidő miatt kieső bér részbeni kompenzálásával. A támogatás lényege, hogy a munkavállaló a munkáltatóval az állami foglalkoztatási szervként eljáró megyei kormányhivatalhoz együttesen benyújtott kérelem alapján kaphat támogatást, ha a járvány miatt nehézségekkel küzdő vállalkozások leépítésének megelőzése, a munkahelyek védelme érdekében csökkentett munkaidőt alkalmaznak. A 2020. április 16-ától augusztus 31-éig igényelhető munkahelyvédelmi bértámogatás keretében Szabolcs-Szatmár-Bereg megyében csaknem 1,2 milliárd forint támogatás került megítélésre, amely 507 vállalkozás csaknem 8 ezer munkavállalója munkahelyének megőrzéséhez járult hozzá. Ebből csak a megyeszékhely Nyíregyházát képviseli 230 vállalkozás, csaknem félmilliárd forint összegű támogatással, amelyet el tudtak nyerni, míg a Nyíregyházi járás településein 18 vállalkozás részesült munkahelyvédelmi bértámogatásban. Szintén a járványhelyzet negatív munkaerőpiaci következményeire reagáló munkahelyteremtő bértámogatási program idei év május 18. és augusztus 31. között volt igényelhető, melynek keretében a munkaadók az állami foglalkoztatási szervként eljáró járási hivatalhoz benyújtott kérelem alapján vissza nem térítendő támogatást kaphattak, ha regisztrált álláskeresőt foglalkoztattak munkaviszony keretében. A támogatás folyósítási időtartama hat hónap, további három hónapos, támogatás nélküli továbbfoglalkoztatási kötelezettség előírása mellett. [[Az elnök a csengő megkocogtatásával jelzi az időkeret lejártát.]] A program Szabolcs-Szatmár-Bereg megyében több mint 2800 fő számára biztosított munkalehetőséget [[Az elnök ismét csenget.]] , amely csaknem 1500 vállalkozásnak nyújtott további támogatást. Úgyhogy köszönöm szépen. Összefogva a Covid-19-járvány következményeit is…
Köszönöm.
…meg fogjuk együtt oldani. Köszönöm szépen. [[Taps a Fidesz soraiból.]]
Köszönöm, Szabó Tünde államtitkár asszony. Tisztelt Országgyűlés! Napirend utáni felszólalásra jelentkezett Tapolczai Gergely fideszes képviselő úr: „A Magyar Jelnyelv Napja margójára” címmel. Öné a szó.
[[Hozzászólását jelnyelvi tolmács közreműködésével teszi meg.]] Köszönöm szépen a szót. Tisztelt Elnök Úr! Tisztelt Ház! 2009. november 9-én fogadta el egyhangúlag a parlament a magyar jelnyelvről és a magyar jelnyelv használatáról szóló törvényt. Az elmúlt időben, 2017. november 9-én ugyanúgy elfogadta a parlament azt az országgyűlési határozatot, amely a magyar jelnyelv napjáról szól. Európában egyedülálló, hogy ilyen komplex jelnyelvi törvényünk van. Külön napja is van a magyar jelnyelvnek. 2018 óta minden évben megünnepeljük ezt a napot különböző formában. A siketek világnapja rendezvénye keretein belül, november 9-én volt önálló programsorozat. Most a járványhelyzet miatt csak online, illetve ezzel a felszólalással tudjuk megünnepelni ezt a napot. Még egy nagyon nagy előrelépés történt a jelnyelvvel kapcsolatban, hogy 2020. július 3-án fogadta el a parlament szintén egyhangúlag a jelnyelvi törvény módosítását, amely nagyon fontos elemeket tartalmazott, néhány területet kiemelnék. Európában, de talán a világon is egyedülálló módon magyar jelnyelvből államilag elismert nyelvvizsgát lehet tenni 2021. július 1-jétől. A másik, hogy megalakítjuk a jelnyelvi oktatók névjegyzékét, ami magasabb szintre emeli az ő munkájukat, ez biztosítja, hogy akik magyar jelnyelvet szeretnének tanulni, csak és kizárólag minősített oktatóktól kaphassák meg ezt a tudást. Az úgynevezett siket tolmács szakma is megalakult. Ez munkalehetőséget biztosít azoknak a hallássérülteknek, akik a jövőben a halló jelnyelvi tolmácsok mellett tudnak dolgozni, segítve egymás munkáját és segítve a sorstársak kommunikációját. Nagyon fontos módosítás volt még, amivel már nagyon régóta tartoztunk ennek a területnek, az egészségügyi tolmácsolás finanszírozása. Ezzel a módosítással elértük, hogy államilag finanszírozott az egészségügyi jelnyelvi tolmácsolás. Egyebek között pontosításra kerültek különböző definíciók is. Itt szeretném megemlíteni Vasák Iván nevét, aki 16 évig volt a Siketek és Nagyothallók Országos Szövetségének a főtitkára. A rendszerváltozás után ő volt az első siket főtitkár, az első olyan főtitkár, aki valóban felülről, kézi vezérlés nélkül tudta irányítani a siket közösség életét, ő volt a jelnyelv elismertetésének az egyik legnagyobb harcosa. 2020 februárjában ő sajnos elhunyt. Most szombaton megemlékeztünk róla is, a Siketek és Nagyothallók Országos Szövetségének a kertjében egy nagyon szép és méltó emlékművet állítottunk neki és munkásságának. Ezúton is szeretnék megemlékezni róla, nagyon sokat köszönhetünk neki. Még egy felvetésem lenne: öt-hat évvel ezelőtt indult útjára a nagyon sokak által már ismert és többször emlegetett úgynevezett Kontakt jelnyelvi videótolmács-szolgáltatás, amely online tolmácsolást tesz lehetővé. Akkor még nem láthattuk előre, hogy milyen helyzetbe fogunk kerülni a járvány által, belegondolni sem merek, hogy ha nem hoztuk volna létre ezt a Kontakt Tolmácsszolgálatot, akkor hol tartanánk most, hogyan tudnánk ügyet intézni online tolmácsolási segítség nélkül. A helyzet, az élet úgy hozta, hogy bebizonyosodott, mennyire hasznos és jó döntés volt a Kontakt jelnyelvi tolmácsszolgáltatás. Egy utolsó gondolatot még szeretnék: a jelnyelv mindenkié. A Siketek Világszövetségének felhívása az volt ebben az évben, és ez volt a mottója az ő felhívásuknak, hogy a jelnyelv mindenkié. Nagyon köszönöm a figyelmüket.
Köszönöm szépen Tapolczai Gergelynek és munkatársának. Tisztelt Országgyűlés! Napirend utáni felszólalásra jelentkezett Dudás Róbert képviselő úr, a Jobbik képviselője: „Nem felelősöket keresek, hanem megoldásokat!” címmel. Öné a szó, képviselő úr.
Köszönöm a szót, elnök úr. Tisztelt Országgyűlés! Tisztelt Képviselőtársak! Számos területről mondható el ma Magyarországon, hogy bár érdemes a felelős és a felelősség keresése, ugyanakkor viszont attól még a helyzet és a probléma nem oldódik meg. Ezért én azt vallom, hogy nem felelőst kell keresni, hanem sokkal inkább megoldást kell sürgetni. A legújabb KSH-adatok alapján ma Magyarországon az átlagkereset 406 ezer forint, ez Budapestben több mint 500 ezer forint, vidéken pedig értelemszerűen alacsonyabb, ami azt jelenti, hogy az ágazatok, beosztások és beosztások között különbség van, ami talán nyilvánvaló és törvényszerű, ugyanakkor viszont óriásira nyílt ez az olló, vannak, akik rendkívül sokat, és vannak, akik rendkívül keveset keresnek. Egy vidéki kistelepülésen pedig el nem tudják képzelni egyébként, hogy ezek a KSH-adatok honnan származnak, mert nem tartják valósnak ezeket az adatokat. Én egy ágazatot szeretnék most kiemelni, ez pedig a szociális ágazat, a szociális szféra. Róluk elmondható, hogy bár szakmát tanultak, munkájukra viszont hivatásként tekintenek, ők a szociális szféra dolgozói. A helyzetükre pedig az a jellemző, hogy méltatlanok, sőt megbotránkoztatók azok a körülmények, azok az anyagi és erkölcsi megbecsülési körülmények, amelyek jelenleg Magyarországon vannak. [[14.40]] Nem fogom vizsgálni azt, hogy mit tett a kormány és mit nem tett meg, mit tettek az előző kormányok és mit nem tettek meg, mit mulasztottak el. Ezek az emberek, ha nem szeretnék a munkájukat, nem szeretnék a hivatásukat, ha nem elhivatottságból, embertársi tiszteletből és szeretetből dolgoznának, már rég elhagyták volna a hivatásukat, már rég pályát módosítottak volna, pályát váltottak volna. Az, hogy ma még működik a szociális ágazat, az ugyanúgy, mint az egészségügyi rendszerben az egészségügyi dolgozóknak, a szociális szférában a szociális dolgozóknak köszönhető. De hogy mit is csinálnak ők? Mondhatni, hogy a bölcsőtől a sírig kísérik az embereket, embertársainkat. Van, aki gyermekotthonban, van, aki idősotthonban, van, aki a fogyatékosotthonban dolgozik, van, aki a hajléktalanokkal, van, aki a szegényekkel foglalkozik, egy biztos, az elesetteket segítik és felemelik őket. Nehéz hivatás ez, amely nemcsak sokoldalú szakértelmet, de felkészültséget, áldozatvállalást, emberséget és őszinte együttérzést is kíván. Én személy szerint minden szakmának nagy tisztelője vagyok, de azok, akik másokon segítenek, egyébként akár rólunk is levéve a terhet, azt gondolom, minden tiszteletet és minden elismerést megérdemelnek. A most kialakult járványhelyzetben is egyébként akár tavasszal, akár nyáron, akár jelenleg, napjainkban is rájuk nem akkora felelősség és nem akkora teher hárul, mint egy átlagemberre, sokkal nagyobb, hiszen betegek között, legyengült immunrendszerű emberek között élik a napjaikat és dolgoznak nap mint nap, tehát a fertőzésveszélynek is sokkal inkább ki vannak téve. Rengetegszer hallottuk már a kormánytól, hogy erkölcsileg és anyagilag is kiemelten kell kezelni az ebben az ágazatban dolgozókat, csak az a baj, hogy nem történt semmi. Most viszont elérkeztünk arra a szintre, ahhoz a helyzethez, hogy minden segítséget meg kell hogy adjunk nekik. De hogy miért is van szükség segítségre? Azért, mert például egy több mint 40 éves munkaviszonnyal dolgozó, a szociális szférában pedagógiai asszisztensként a mindennapjait töltő és segítő személy 159 ezer forintos nettó fizetést kap. Jön ez ki úgy, hogy egyébként az alapbére 105 ezer forint, arra jön rá még 105 ezer forint kötelező juttatás, hiszen így éri el a garantált bérminimumot, majd egyébként néhány pótlékot még hozzátéve jön ki a bruttója, amiből egyébként 159 ezer nettót kap. Egy idősek nappali ellátásában dolgozó, több mint harminc év munkaviszonnyal rendelkező személy 152 ezret, és ugyancsak harminc éve dolgozó, házi segítségnyújtásban részt vevő személy 172 500 forintot keres. Azt gondolom, hogy ez méltatlan a számukra. Egyébként ennek köszönhető, hogy egyes területeken 30 százalékos, de vannak olyan részek, ahol 70 százalékos a létszámhiány ebben a szférában. November 12e a magyar szociális munka napja. Ez alkalomból a szociális ágazat valamennyi dolgozóját szeretném innen, az Országgyűlésből köszönteni, és őszintén kívánom, hogy ez az ágazat is elérje és elnyerje a számára megfelelő megbecsülést és elismerést. Méltóságot és több elismerést kell hogy adjunk ennek az ágazatnak és ezen ágazat dolgozóinak, mert megérdemlik, és nekünk viszont kötelességünk ezt megteremteni. Nem keresem azt, hogy mit lehetett volna tenni, mit nem tettek meg és mi várat még magára, a megoldást keresem. Azt gondolom, ha a múlton rágódunk, azon már nem tudunk változtatni, a jövőn viszont igen. Nekünk viszont, országgyűlési képviselőknek kiemelt feladatunk és kötelességünk [[Az elnök a csengő megkocogtatásával jelzi az idő leteltét.]] hogy megadjuk a megfelelő megbecsülést és megérdemelt megbecsülést a szociális ágazat dolgozóinak. Köszönöm a türelmet, elnök úr.
Köszönöm szépen, Dudás Róbert képviselő úr. Tisztelt Országgyűlés! Szintén napirend utáni felszólalásra jelentkezett Gyüre Csaba képviselő úr, jegyző úr: „Rendeződike a kényszernyugdíjazott bírák nyugdíjproblémája?” címmel. Öné a szó, jegyző úr.
Köszönöm szépen a szót, elnök úr. Tisztelt Elnök Úr! Tisztelt Képviselőtársaim! Az Európai Bíróság a bírák korábbi 70 éves nyugdíjkorhatárának 62-re csökkentését az életkoron alapuló diszkrimináció tilalmába ütköző intézkedésnek minősítette 2012 novemberében meghozott ítéletében.A luxembourgi testület döntése az Európai Bizottság által indított kötelezettségszegési eljárás végére tett pontot. Az Európai Unió Bírósága ítéletében kimondta, hogy a nyugdíjkorhatár leszállítása az életkoron alapuló, semmivel nem igazolható hátrányos megkülönböztetésnek minősül. A luxembourgi döntés szerint azonban az intézkedés nem áll arányban a magyar jogalkotó által elérni kívánt, a közszolgálatba tartozó foglalkozásokra vonatkozó nyugdíjkorhatár egységesítésére és az igazságszolgáltatáson belül kiegyensúlyozottabb korstruktúra kialakítására irányuló célokkal. Mint ismeretes, Magyarországon 2011. december 31-éig a bírák, ügyészek hetvenéves korukig maradhattak a hivatalukban. A 2011-es, kizárólagosan a kormánytöbbség által meghozott jogszabály-módosítások miatt 2012. január 1-jétől az általános nyugdíjkorhatárt elérő, vagyis a 62. életévüket betöltő bírák és ügyészek szolgálati jogviszonya kötelező jelleggel megszűnt. A bírói nyugdíjkorhatár leszállítása miatt az Európai Bizottság kötelezettségszegési eljárást indított Magyarország ellen. Azért indították ezt az eljárást, mert úgy ítélték meg, hogy a kötelező nyugdíjkorhatár ilyen gyors és radikális leszállítása az életkoron alapuló diszkriminációnak minősül. A vitatott szabályozás hirtelen és jelentősen leszállította a szolgálati jogviszony kötelező megszűnésével járó korhatárt olyan átmeneti rendelkezések nélkül, amelyek biztosították volna az érintett személyek jogos bizalmának védelmét. Így e személyeknek kötelezően és véglegesen el kellett hagyniuk a munkaerőpiacot, anélkül, hogy idejük lett volna arra, hogy megtegyék az e helyzet következtében szükségessé váló, elsősorban gazdasági és pénzügyi lépéseket. A bíróság arra is utalt, hogy egyrészt a kényszernyugdíjazott bírák nyugdíja legalább 30 százalékkal lett kevesebb, mint a korábbi illetményük, másrészt a szolgálati jogviszony megszüntetése nincs tekintettel a járulékfizetési időre, így nincs garantálva a teljes nyugdíjra való jogosultság írta a strasbourgi bíróság az indokolásban. A kényszernyugdíjazást elrendelő jogszabály miatt 2012-ben 274 bírónak kellett nyugdíjba vonulnia idő előtt. A bírói nyugdíjkorhatár leszállítását júliusban egyébként alkotmányellenesnek találta a magyar Alkotmánybíróság is. A bírák 2012. évi kényszernyugdíjazásukkor és az azt megelőzően nyugdíjba menők hátrányos helyzetben vannak mind a mai napig a mostani nyugdíjba vonulókhoz képest. Ez egyrészt adódik a korábban alacsonyabb bírói fizetésekből és azokból a szabályokból, amelyek a bírák nyugdíjának megállapításáról szólnak. Ennek szemléltetésére álljon itt egy példa! 2012 előtt egy nyugdíjba vonuló kúriai tanácselnök, aki a hetvenes évek végén kezdett a Legfelsőbb Bíróságon bíróként, akkor még egyébként 3900 forintos fizetéssel, nyugdíjba vonulásakor fizetése bruttó 800 ezer forint, aminek akkor 50 százalékát, tehát 400 ezer forintot kapott körülbelül kézhez. Ennek a nyugalmazott törvényszéki elnöknek a nyugdíja 2012 után alig haladta meg a fizetésének a 34 százalékát. Tehát ez azt jelenti, hogy egyharmadára csökkent a jövedelme egyik napról a másikra. Tehát nem is a 30 százalék, amit az Európai Bíróság jelzett, hanem éppen hogy 65-70 százalék hiányzott az addigi jövedelmükhöz képest. Ez a helyzet több mint méltatlan egy felelősségteljes, magas képzettséget igénylő életpálya után. Azt is meg kell említeni, hogy a bíráknak más mellékjövedelmük nem lehetett, csak legfeljebb oktatási, művészeti, sport- és egyéb tudományos tevékenységből származó jövedelmük lehetett, ezért korlátozottan volt lehetőségük, hogy pluszjövedelmekhez jussanak. A problémával nem foglalkozott a Bírói Egyesület sem, sem az OBH-elnök, sem pedig az igazságügyi miniszter mind a mai napig, holott az Európai Bizottság 12. számú irányelve utal arra is, hogy a bírói nyugdíjak az utolsó havi jövedelmet kell hogy megközelítsék. Egyébként a nemzeti bírói egyesületek nemzetközi szövetsége 2006-ban Valenciában utalt is arra, hogy a bírák alacsony jövedelme a bírói függetlenség elvét sérti. Jelenleg folyamatban van, és most is több lépcsőben emelik az aktív bírák jövedelmét, de ez a nemzedék kimaradt ebből a nyugdíjemelésből, és ahhoz képest, amilyen munkát végeztek, ma méltatlanul kevés nyugdíjat kapnak, foglalkozni kellene velük. Köszönöm szépen.
Köszönöm szépen, Gyüre Csaba jegyző úr. Tisztelt Országgyűlés! Napirend utáni felszólalásra jelentkezett Keresztes László Lóránt, az LMP frakcióvezetője: „A mi városunk, Pécs 31.” címmel. Öné a szó, frakcióvezető úr. [[14.50]]
Köszönöm a szót. Tisztelt Elnök Úr! Tisztelt Országgyűlés! Valóban, napirend után szűkebb hazám, Pécs és Baranya problémáiról szoktam beszélni, most is így fogok tenni, ugyanakkor egy olyan problémarendszerről beszélek, amely, mondhatjuk, országos jelentőségű, tehát nem csak az én térségemre érvényes ez a problémahalmaz. Az elmúlt hónapokban, illetve már a koronavírus-járvány első hullámában is sokszor hallhattuk a miniszterelnök úrtól, hogy az első és a legfontosabb az emberélet védelme, a védekezés ezzel tökéletesen egyetértünk , ugyanakkor biztosítani kell az ország működését, biztosítani kell a legfontosabb közszolgáltatások működését. Azt is tudjuk, hogy ebben kiemelkedő szerepük van az önkormányzatoknak, egyrészt a védekezésben is, másrészt a legfontosabb, az emberek számára a mindennapokban legfontosabb közszolgáltatások biztosításában. Láthattuk azt is, hogy az önkormányzatok az első hullám idején is és most, a második hullám nagyon nehéz időszakában is mindent megtesznek, mondhatjuk, hogy sok esetben erejükön felül veszik ki részüket a védekezés munkáiból, és igyekeznek mindent megtenni azért, hogy ezeket a közszolgáltatásokat biztosítsák. Azt is láthatjuk, hogy ezzel párhuzamosan sajnos a kormány, mondhatjuk, szinte folyamatosan ellenségnek tekinti az önkormányzatokat, és brutális megszorító intézkedésekkel sújtja azokat. De nem lehet elégszer hangsúlyozni, hogy ezek a megszorító intézkedések nem a városok, nem az önkormányzatok ellen irányulnak, illetve azok ellen irányulnak, de konkrétan nem őket büntetik azokkal, hanem az ott élő embereket. Láthatjuk azt, hogy az egyik legfontosabb közszolgáltatás a közösségi közlekedés biztosítása, a helyi közösségi közlekedés biztosítása önmagában is egy óriási és megterhelő feladat, főleg a nehezebb anyagi helyzetben lévő vidéki önkormányzatok számára. A minap a miniszterelnök úr bejelentett intézkedései között sorolta, hogy a kormány megfogalmazta a döntését, miszerint ebben a járvány sújtotta időszakban sűríteni kell a közösségi közlekedés járatainak a gyakoriságát ezzel tökéletesen egyetértünk, hiszen egy ilyen intézkedéssel csökkenteni lehet a jól látható, a mindennapokban jól látható zsúfoltságot , ugyanakkor a miniszterelnök úr megfeledkezett arról, hogy éppen a kormány javaslatára az Országgyűlés konkrétan a közösségi közlekedés, a helyi közösségi közlekedés rendszerét érintő megszorító intézkedésekről döntött ebben az évben, az állam tehát gyakorlatilag kivonult a helyi közösségi közlekedés finanszírozásából, és ezzel magára hagyta a feladatokkal amúgy is nehezen megbirkózó városokat és önkormányzatokat a legfontosabb közszolgáltatás fenntartásában, feladatának az ellátásában. Azt külön el tudom mondani, hogy szűkebb hazámban, városomban, Pécsen amúgy is igen nehéz helyzetben van a közösségi közlekedés, és mondhatjuk, hogy ez már egyfajta rendkívül negatív és szomorú történelmi tradíció is. Ugye, itt nemcsak a rendkívül nehéz gazdasági helyzet, hanem a különböző városvezető rezsimekhez tartozó korrupciós, korrupciógyanús ügyek is nehezítették a közösségi közlekedés rendszerének fenntartását és fejlesztését. A balliberális MSZP-SZDSZ vezette időszakban buszeladási, buszkiszervezési botrány következett be, ennek következményeként komoly NAV-bírságot kapott a város, aminek a hatásait a mai napig lehet érezni, és elmondhatjuk, hogy a Fidesz által korábban ígért elszámoltatás elmaradt, az e mögött a botrány mögött álló politikusok nevét azóta sem ismerhettük meg. De elkövetkezett 2009-ben egy váltást követően a Fidesz időszaka, amikor újabb korrupciógyanús, és mondhatjuk, hogy korrupciótól bűzlő ügyek jellemezték a közösségi közlekedés rendszerét. 2015-ben pótolni kellett a flottát, és akkor már eleve egy rossz gazdasági döntést hoztak a város akkori kormánypárti, fideszes vezetői, hiszen a folyamatos pótlás, a járműösszerakó kapacitások telepítése helyett egy flotta, egy használtbusz-flotta megvásárlásáról hoztak döntést. Ekkor, 2015-ben annak a Hollandiából beszerzett flottának az életkora már körülbelül nyolc és fél év volt, ez több mint 3 milliárd forintot jelentett a pécsi adófizetőknek. Ezt a beszerzést magát is a korrupciótól messzire bűzlő módon hajtották végre, ez ügyben én annak idején még önkormányzati képviselőként rengeteg belső vizsgálatot indítottam, majd később feljelentést tettem, amelynek nyomán végül is elindult az eljárás. Sajnos sok évbe telt, mire eljutottunk odáig, ahol most tartunk, tehát hogy bírósági szakaszban van az ügy. Én most is azt tudom mondani, hogy mindent megteszünk annak érdekében, hogy a valós felelősök nevét fel tudjuk deríteni, és hogy azok a politikusbűnözők is név szerint megismerhetők legyenek, akik e mögött az ügy mögött nyilvánvalóan ott vannak, a másik oldalról viszont biztosítani kell a közösségi közlekedés járműflottájának a fejlesztését, és biztosítani kell a működését. Ezért elvárjuk a kormánytól azt, hogy vonja vissza azt a megszorító intézkedést, amely lehetetlenné teszi, hogy azt az intézkedést, amelyet a miniszterelnök úr a napokban bejelentett, tehát a járatsűrítést az önkormányzat el tudja végezni. Továbbá a hosszú-hosszú évtizedek óta késő közlekedési reformot és az azzal kapcsolatos intézkedéseket is végre kell hajtani, konkrétan törvénymódosításokra van szükség, hogy a közösségi közlekedés rendszerét egy teljesen más, egységes rendszerben lehessen újragondolni, tehát össze lehessen kapcsolni, egy egységes rendszerbe lehessen szervezni a helyi és a helyi közösségi közlekedést a Pécsett, Komlón és a környék kistelepülésein, Kozármislenyben élők érdekében. Így lehet egy sokkal jobb, a jelenlegi rendszerhez képest olcsóbb és sokkal jobb szolgáltatást nyújtó közösségi közlekedési rendszert biztosítani. Én bízom benne, hogy a nemsokára ismét beterjesztendő javaslatunkhoz [[Az elnök csenget.]] [[Az elnök csenget.]] nemcsak ellenzéki, hanem kormánypárti országgyűlési képviselők is csatlakozhatnak, és sikerül végre (Az elnök csenget.) ezt a nagyon-nagyon fontos problémát megoldani. Köszönöm szépen az elnök úr türelmét. [[Taps a függetlenek soraiban.]]
Köszönöm, Keresztes frakcióvezető úr. Tisztelt Országgyűlés! Szintén napirend utáni felszólalásra jelentkezett Farkas Gergely, független képviselő úr: „A vidék panasza” címmel. Öné a szó, képviselő úr.
Köszönöm szépen a szót. Tisztelt Ház! Tisztelt Képviselőtársaim! „A vidék panasza” címet adtam ennek a felszólalásnak Moldova György Az Őrség panasza című könyve után, de nem a vidék összes panaszáról, hanem kizárólag a választókerületemben felmerült problémákról szeretnék beszélni felszólalásomban, amelynek az apropóját az adja, hogy fontosnak tartom, hogy ne csak különböző rendezvények kapcsán vagy éppen személyes találkozók miatt látogassak el egy-egy településre, hanem arra is lehetőséget, alkalmat adjak, hogy bárki eljöhessen, szabadon, kötetlenül elmondhassa a panaszát, megkereshessen engem, feltehesse a kérdését, és ilyen tekintetben köztéri fogadóórákat tartottam október hónap folyamán mind a 23 településen a választókerületemben. Erről az összességében nem túlzás azt mondani több száz beszélgetésből és az azokban felmerülő problémákról szeretnék egy csokornyit bemutatni, elmondani itt az Országházban, hiszen ezeknek a köztéri fogadóóráknak ez az egyik célja; a másik célja, hogy a konkrét ügyekben hatóságokhoz, konkrét minisztériumokhoz tudjak fordulni, ezeket nagyrészt már megtettem, de általános problémák is felmerültek, és ezekről szeretnék most beszélni az előttem álló néhány percben. Nagyon sok nyugdíjas honfitársam keresett meg ezeken az alkalmakon, és nem meglepő módon a nyugdíjuk kapcsán mondták el panaszukat, egyrészt a nyugdíjak mértéke kapcsán, amely nagyon sok esetben méltatlanul alacsony egy átdolgozott élet után, másrészről a nyugdíjemelések kapcsán mondták el kritikájukat, hogy nem veszik azt észre, hogy az inflációval megegyező mértékben emelné a kormány a nyugdíjak mértékét. A harmadik kritika pedig, amely elhangzott ezektől a honfitársainktól, a nyugdíjemelések módszertanával kapcsolatos, hogy ugyanis mindenki ugyanolyan százalékban részesül nyugdíjemelésben, és mi is régóta mondjuk, jómagam is több éve mondom már a differenciált nyugdíjemelésnek a fontosságát, miszerint az alacsonyabb nyugdíjjal rendelkezők nagyobb mértékű emelést kapnának, akik pedig már szép, több százezres nyugdíjban részesülnek, ők viszont kisebb mértékű emelésben részesülhetnének, fontos lenne ennek a bevezetése annak érdekében, hogy ne távolodjon egymástól a nyugdíjak értéke, hanem minél inkább közelítsék egymást. A nyugdíjasok, a nyugdíjak mellett a másik visszatérő probléma a munkahelyek kérdése volt. Választókerületemben sajnos sok esetben komoly hiány van a fizetőképes, jól fizető munkahelyekből. Jól mutatja ezt, hogy az egyik ilyen fogadóórám alkalmával, egy péntek délután az egyik helyszínen éppen egy kisbusszal érkeztek haza a dolgozók, nem közelebbi helyről, mint Budapestről jöttek haza az átdolgozott napok után, mert Budapestre kell eljárniuk konkrétan Csikériáról van szó, amely a déli határ melletti település, egy kistelepülés , tehát naponta vagy akár hetente, de rosszabb esetben naponta több száz kilométert kell megtenniük azért, hogy dolgozni tudjanak, és fizetőképes keresethez jussanak. És hogy mennyire nincsenek munkahelyek, azt az is bizonyítja, hogy nagyon sok fiatal és kevésbé fiatal külföldre kényszerül, szinte mindenhol elmondták azt, hogy a fiatalok elmennek a nagyvárosokba, jobb esetben még Magyarországon belül, rosszabb esetben pedig külföldre, hogy hazajönneke, visszajönneke, az pedig nyitott kérdés, sajnos nagyon sok esetben nem. Visszatérő téma volt a választókerületben az utak minősége, már csak azért is, mert Bányai Gábor fideszes országgyűlési képviselő 2018-ban, a választási kampányban azt ígérte, hogy majd ő elintézi, hogy minden olyan utat, amelyet néhány évvel korábban nem újítottak fel, 2020-ig felújítsanak. Ehhez képest azért nagyon komoly lemaradásban van ez az ígéret, ez a projekt. Nem akarok végigmenni az összes úton, csak néhányat említenék meg, például a Kiskunhalas-Kecel utat, amely borzasztó állapotban van, de említhetném például a Bácsalmásról Csikérián keresztül Tompára vezető utat, aztán lehetne még mondani például a Jánoshalma-Hajós szakaszt, és sajnos jó néhány olyan út van, amelyre nagyon-nagyon ráférne a felújítás. Ígéret van rá, sajnos, nem teljesült nem ez az egyedüli dolog, ami nem teljesült. Bízunk benne, hogy mielőbb teljesülni fog. Vállalkozókkal is találkoztam ezeken a fogadóórákon, nem meglepő módon a közterhek mértékéről panaszkodtak, ami nagyon magas, illetve arról, hogy míg a multi cégek milliárdos támogatásokat kapnak, ezek a kisvállalkozások, mikrovállalkozások pedig nagyon sok esetben semmilyen pályázati lehetőséggel nem rendelkeznek, illetve nem is kapnak támogatást. [[15.00]] Konkrétan tanyavillamosítási gondok merültek fel, 2020-ban ott tartunk, hogy bizonyos tanyák esetében még nincs odavezetve az áram, és ez bizony nagyon komoly problémát jelent az ott élőknek. Ezzel kapcsolatban is már fordultam az illetékes minisztériumhoz. Lehetne még sorolni a panaszokat, sajnos ennyire jutott most időm. Én bízom benne, hogy ezekben az ügyekben történik majd előrelépés. Számomra ez a több száz találkozó nagyon hasznos volt, és ígérem, hogy ezeket a problémákat, amelyeket itt el tudtam mondani, vagy amelyeket éppen nem is tudtam elmondani, igyekszem napirenden tartani itt az Országgyűlésben, és megoldást találni rájuk. Köszönöm szépen a türelmet.
Köszönöm szépen, Farkas Gergely képviselő úr. Tisztelt Országgyűlés! Szintén napirend utáni felszólalásra jelentkezett Hajdu László képviselő úr, a DK képviselője: „Tizenkét nap a forradalomban Mécs Imre, a XV. kerület díszpolgára” címmel. Öné a szó, képviselő úr.
Köszönöm a szót. Tisztelt Ház! A rendszerváltást követően itt, e Házban, e padsorokban a szabadon választott Országgyűlés képviselői között több évtized után olyanok ülhettek újra, akiket a választópolgárok szabad akaratuk, szimpátiájuk és politikai értékrendjük alapján tüntettek ki bizalmukkal.Engedjék meg, hogy az első, 1990-94-es ciklusra megválasztott országgyűlési képviselők közül most az ’56-os forradalom és szabadságharc egyik hőséről, a Szabad Demokraták Szövetsége frakciójában helyet foglaló Mécs Imréről szóljak néhány szót, aki egyéni győztesként Budapest akkor 23. számú országgyűlési választókerületében, Rákospalotán, Pestújhelyen és Újpalotán, azaz a XV. kerületben képviselte a törvényhozást. A most 87 éves, ám ma is aktív exképviselő, az egykori bátor szabadságharcos élete nem volt sima menetelés. 1951-ben érettségizett a budapesti Eötvös József Gimnáziumban, majd felvételt nyert a Budapesti Műszaki Egyetem Villamosmérnöki Karára. A forradalom során részt vett a Nemzetőrség szervezésében, később szerepet vállalt az egyetemek, a munkáscsoportok és a felkelő csapatok maradványainak részvételével szervezett ellenállásban. 1957 júniusában letartóztatták, és a forradalomban betöltött szerepéért előbb halálra, majd életfogytiglani börtönbüntetésre ítélték. 1958-ban a népköztársaság megdöntésére irányuló kísérletéért ismét halálra ítélték, ám az ítéletet Kodály Zoltán közbenjárására életfogytiglani börtönbüntetésre változtatták. 1963-ban az általános amnesztia keretében szabadult. Három évig rendőri felügyelet alatt állt, tíz évig politikai jogvesztés sújtotta. Szabadulása után a Híradástechnikai Szövetkezetben helyezkedett el, majd diplomája megszerzését követően az Óra és Műszer Szövetkezet tanácsadó mérnöke, később a Ganz Kapcsoló- és Készülékgyártó Kft. fejlesztőmérnöke volt. Elismert szakember, az elektronika különböző területein 32 szabadalommal, és mintegy 60 tudományos cikket is publikált folyóiratokban. 1988-ban a Szabad Kezdeményezések Hálózata, majd a Szabad Demokraták Szövetsége alapító tagja lett. 1990 és 2010 között húsz éven át kisebb megszakításokkal parlamenti képviselő. A parlament honvédelmi állandó bizottságának és a nemzetbiztonsági különbizottságának tagja, alelnöke volt. 2010 óta civil mozgalmak szervezője és résztvevője. Egykori választókerületével a mai napig élénk a kapcsolata, de a kerület önkormányzata sem felejtette őt el: november 3-án, a rendszerváltás 30. évfordulóján és az ’56-os forradalom 64. évfordulója alkalmából a forradalom és szabadságharc során betöltött kiemelkedő szerepéért, a rendszerváltás során tanúsított meghatározó tevékenységéért díszpolgárrá avattuk. Tisztelt Ház! Mécs Imre kezdeményezte, hogy örökláng égjen a Kossuth téren, a Parlament előtt az ’56-os hősök és áldozatok emlékére, és ott találjuk Nagy Imre Vértanúk téri szobra felállításának kezdeményezői között is. Ott volt 1992. október 23-án is, amikor harcostársát, Göncz Árpád köztársasági elnököt ünnepi megemlékezése közben szélsőjobboldali suhancok kifütyülték. Úgy gondolta, ez, a forradalom emlékének meggyalázása nem történhet meg többet. Tévedett. Meg kellett élnie a Kossuth téri örökláng eltávolítását, és ott kellett lennie a Nagy Imre-szobor búcsúztatásánál is. És ma sem érti, miért kellett a mártír miniszterelnök emlékét száműzni a Parlament közeléből, és miért nem éghet az örökláng a Kossuth téren az egykori sortűz áldozatai, a felkelők, a szabadságharcosok, a tiltakozó bátor és elégedetlen civilek emlékére. Nem csoda. Sokan nem értjük. Köszönöm szépen. [[Varju László tapsol.]]
Köszönöm szépen, Hajdu László képviselő úr. Tisztelt Országgyűlés! Szintén napirend előtti felszólalásra jelentkezett Varju László képviselő úr: „Mi történik Újpesten?” címmel. Öné a szó, képviselő úr.
Köszönöm szépen, elnök úr. Az újpesti városvezetés minden kormányzati akadályoztatás ellenére a forráselvonás elszenvedése mellett végzi áldozatos munkáját. Önöknek tudniuk kell, hogy minden, válságidőben meghozott döntés, amely az önkormányzatok lehetőségeit csökkenti, kormányzati megszorítás, és egyben hat a családokra, az emberekre. Újpest önkormányzata a kormány mai döntését megelőzve egyébként koronavírus antigén gyorstesztet biztosított az óvodai és bölcsődei dolgozóknak, szociális intézmények dolgozóinak, illetve a Fővárosi Önkormányzattal közösen felajánlotta a térítésmentes tesztelés lehetőségét az újpesti közoktatási intézmények pedagógusainak és munkatársainak. Az önkormányzat által fenntartott gondozóházakban pedig az elmúlt hónapokhoz hasonlóan továbbra is biztosítjuk a folyamatos tesztelést, hogy a bentlakó polgártársaink biztonságban legyenek. Erre azért van szükség, hogy tisztában legyünk a vírus terjedésével, lássuk, mivel állunk szemben, ha ne adj’ isten, a tesztelés által gócpontokra vagy valamilyen csoportos megbetegedésre bukkannánk. Mindezek figyelembevételével tehát még szélesebb körben bonyolítandó tesztelés mellett érvelek, és az idősek iránt érzett felelősséget vállalva a kormány helyett az önkormányzat megtette a szükséges lépéseket. Éppen ezért örülök annak, ha a kormány meghallja az újpestiek hangját, és ilyen szempontból a holnaputántól életbe lépő változások után ilyenre a kormányzat is biztosítja a lehetőséget. De van más is, amire, azt gondolom, ugyanúgy oda kell figyelni. Mert éppen az este 8 óra utáni kijárási tilalom lehetetlen helyzetbe hozza a kutyás gazdákat, és az állatok védelme és szeretete miatt, az ő érdekükben szólni kell, és ez azt mondatja velem, hogy kérem, hogy nagyon ügyeljenek és figyeljenek arra, hogy mi lesz a konkrét szabályozás. Az előző napokban életbe lépett szabályozás szerint, mondhatnám úgy, hogy a jelenleg érvényben lévő szabályok szerint az éjszakai kijárási korlátozás a kutyatartókra is vonatkozik, a kivételek nem foglalják magukba a kutyasétáltatást, de még a sürgősségi állatorvosi ellátást sem egyértelműen. Utóbbi esetre azt ajánlják egyébként: egyeztessen a kutya tulajdonosa a helyi rendőrkapitányság ügyeletével, és orvoshoz való induláskor beszéljen velük erről. Éppen ezért a kutyatartókban azonban joggal merül fel az a kérdés, hogy ha most még szigorúbb szabályozásra kerül sor, időben ez 8 órától kezdődik el, akkor a kutyasétáltatás során vagy éppen arra az esetre, ha hirtelen fellépő probléma miatt állatorvosi ügyeletre kell szállítani a kutyát, vagy más házi kedvencet egyébként, adódhatnak olyan szituációk, amikor elkerülhetetlen az éjszakai kutyasétáltatás is. [[15.10]] Az udvarral nem rendelkező lakásokban tartott kutyák gazdáit érinti igazán ez a kérdés. Elég, ha csak többet ivott a kutya vagy éppen sürgős dolga akad. Ebben az esetben hova mehet vele a gazdája? Mi a helyzet akkor, ha a gazda reggeles műszakban dolgozik, és a munka előtt kell megsétáltatnia a kutyáját, vagy a korlátozás idejére esik az ő lehetősége? Mint ahogy mondtam, a tavaszi rendeletek, korlátozások esetén az állatok ellátása és a kutya sétáltatása kivételt képezett. Jelenleg nem így van. Tehát kijelenthető, hogy a sétáltatás ma nem tartozik a meglévő lehetőségek kategóriájába, a jelen hatályos rendelkezések ezt nem teszik lehetővé a kijárási tilalom idején. Az állatok megbetegedése ennek ellenére már másik kategóriába tartozó indok. Ilyenkor a lakhely elhagyásának célja az állat életének védelme, mely sok esetben akár súlyos vagyoni kárral is fenyegethet. Szerdától tehát várhatóan szigorúbb korlátozó intézkedések lépnek életbe. Éppen ennek megfelelően kérem, hogy az állatok védelme, az állatok szeretete érdekében gondolják végig a pontos szabályozást, és tegyenek meg mindent azért, hogy a kutyás gazdák, az állatot tartó gazdák ilyen értelemben ne szenvedjenek hátrányt, tegyenek meg mindent a kutyatartók, a kutyás gazdák érdekében. Köszönöm szépen.
Köszönöm, Varju László képviselő úr. Tisztelt Országgyűlés! Tájékoztatom önöket, hogy az őszi ülésszak következő, rendkívüli ülésére a holnapi napon kerül sor. Megköszönöm munkájukat, az ülést bezárom.